
Uvodnik 

Ljudi Knjige 


Ove se godine navršava stota obljetnica okon¬ 
čanja Velikog rata ili Prvoga svjetskog rata. 
Globalni sukob koji je razorio milijune ljudi 
i života iznjedrio je i brojne životne priče o 
duhovnim previranjima ljudi, vojnika koji su 
u blatu, krvi i pogibelji ratišta ili, često u za¬ 
robljeništvu, naročito ruskom, doživjeli neo¬ 
bično duhovno iskustvo u razgovoru s nekim 
od svojih suboraca ili zatočenih sudrugova, 
a ponekad čak i s domačinima kojima su bili 
dodijeljeni kao radna snaga. Bio je to susret s 
izazovom novoga i drukčijeg, smislenijega ži¬ 
vota koji kao daje bio skriven u tajnovitim, ali 
prodornim riječima svete knjige iz koje su im 
čitali i tumačili. 

Iz iste one knjige, Biblije, koju su več če¬ 
trdesetak godina prije rata počeli u ovdaš¬ 
njim krajevima prodavati i širiti prvi biblijski 
kolporteri, počesto i osnivači te voditelji prvih 
kučnih biblijskih grupa. Vrijedilo je nepisano 
načelo: kada kučna grupa proučavatelja Bibli¬ 
je preraste u vjerničku zajednicu, kolporter 
se tada povezuje sa svojom denominacijom 
koja usmjerava daljnji rad. Tako se začela 
prva baptistička crkva na hrvatskom prostoru 
(Zagreb), a vojnici - povratnici iz Velikog rata, 
poslije uspješni predvodnici domačega bapti¬ 
stičkog pokreta (Aleksa Novak, Josip Baluban, 
Đuro Vezmar i drugi) pridonijeli su daljnoj 
životnosti i prodornosti evanđeoske poruke 
diljem hrvatskih krajeva. 

Svi su ovi baptistički pioniri crpli svoju 
duhovnu potporu uglavnom iz srpskoga pri¬ 
jevoda Daničič-Karadžičeve Biblije i njegove 
kroatizirane verzije. Ovaj je prijevod Svetoga 
pisma snažno utjecao na vjerski i crkveni ži¬ 
vot baptističkih i drugih zajednica na područ¬ 
jima gdje su obitavali Hrvati, Srbi i drugi naro¬ 
di iz negdašnjih južnoslavenskih zajednica te 
je postao svojevrsni textus receptus ovdašnjih 
manjih protestantskih crkava, do ponegdje i 
te mjere da se jednog od prevoditelja nazivalo 


bratom i posrednikom spasenja (!). Širenju je, 
naravno, pridonosilo i nastojanje Britanskog 
i inozemnog biblijskog društva koje je najviše 
raspačavalo upravo taj prijevod. 

Daničič-Karadžičev prijevod cijele Biblije 
prvi je put objavljen 1868. te ove godine obilje¬ 
žavamo njegovu 150. obljetnicu. Kroatizirana 
izdanja izašla su 1871. (Šulek) i 1895. (Rešetar). 

Jedan drugi prijevod Biblije, koji su pri¬ 
redili hrvatski bibličari i književnici, bilježi 
pak ove godine svoju 50. obljetnicu. Riječ je o 
Zagrebačkoj Bibliji (prvotno u izdanju Stvar¬ 
nosti, a poslije Krščanske sadašnjosti) koja je, 
uskoro po objavljivanju, počela zamjenjivati i 
istiskivati dotadašnje prijevode, a prihvačali 
su je sve više i protestantski vjernici. Danas 
je, u poboljšanim izdanjima te uz neke novi¬ 
je prijevode, nezaobilazna u crkvenoj praksi i 
vjerničkom životu. 

Premda baptisti samim svojim imenom 
(koje su im, doduše, prvotno drugi nadjenu- 
li) upučuju na važnost vjerničkog krštenja 
kao bitne odrednice kršćanskoga i denomi- 
nacijskog identiteta, oni su prvenstveno ljudi 
Knjige , Biblije; njezin autoritet iznimno na¬ 
glašavaju, inzistirajući u potpunosti na nače¬ 
lu Sola Scriptura, premda svjesni stalne opa¬ 
snosti od fundamentalističkih zastranjenja; 
Biblija im je autoritet ponad svakoga drugog 
crkvenoučiteljskog autoriteta. 

William Carey (1761. -1834.), baptistički misi¬ 
onar u Indiji i osnivač Baptističkog misijskog 
društva, bio je ljubitelj Riječi i prevoditelj Bi¬ 
blije na brojne jezike. Osobito je ostao upam¬ 
ćen po sloganu Očekujte velike stvari od Boga; 
poduzimajte velike stvari za Boga!. Je li išče¬ 
kivanje Riječi koja odjekuje, potaknute na- 
dahnutom svetopisamskom porukom, danas i 
dalje onaj ključni poticaj na poduzimanje ve¬ 
likih božanskih pothvata? • Ruben Knežević 

Radostan Božić i blagoslovljenu 
novu godinu 2019. svim čitateljima! 
Uredništvo Glasa Crkve 

Pouke iz Filipljanima poslanice 

Nije gotovo 

Sudjelovanje u naviještanju evanđelja 


Toma Magda, predsjednik SBC u RH 



pastor Toma Magda, 

predsjednik SBC u RH 

iiiiiiiiiiiiiiiiiiiiiiiiiiiiiiiiiiiiiiiiiiiiiiMMiMMi 

Poslanica Filipljanima mnogi¬ 
ma je omiljena poslanica No¬ 
voga zavjeta. Na prvo se čitanje 
čini osobnom, i to vrlo pozi¬ 
tivno osobnom, praktičnom i 
nadasve radosnom. Za razliku 
od nekih drugih Pavlovih po¬ 
slanica, ovdje nema ukora i teš¬ 
kih tema, nego veseli pozdrav 
svim prijateljima u crkvi, koji 
se čvrsto drže vjere te još Pavlu 
šalju i financijsku pomoč. Cesto 
i teolozi ovu poslanicu nazivaju 
,,radosnom“, jer na više mjesta 
Pavao svoje čitatelje poziva na 
radost: „Radujte se u Gospodi¬ 
nu uvijek! Ponavljam: radujte 
se (Fil 4,4)!“ Radost je važna 
tema u poslanici, ali smatram 
da nije i najglavnija. Najvažnija 
je tema partnerstvo u evanđe¬ 
lju. Pavao piše: „Zahvaljujem 
Bogu svomu kad vas se god sje¬ 
tim. Uvijek se u svakoj svojoj 
molitvi za vas s radošču molim 
zbog vašeg udjela u evanđelju od 
onoga prvog dana sve do sada - 
uvjeren u ovo: Onaj koji otpoče 
u vama dobro djelo, dovršit če 
ga do Dana Krista Isusa (Fil 1,4- 
6). Uloga Filipljana u naviješta¬ 
nju evanđelja za Pavla je stalni 
izvor radosti, pa i u prilikama 
koje bi se prije mogle nazvati 
teškima i neizvjesnima. 

Bog će dovršiti ono što je 
započeo 

Poslanica započinje Pavlovim 
podsjećanjem Filipljana na Do¬ 
bru vijest: Bog još nije gotov sa 
svojim poslom, nije ga među 
njima još dovršio, ali svakako 
ima tu nakanu. Baš kao i danas, 
kad se osvrnemo oko sebe, i 
pogledamo svoje životne okol¬ 
nosti - tako je i Pavao, dok je 
pisao ovu poslanicu sjedeći u 
rimskom zatvoru mogao reći: 
„Ako je to kraj moje priče, onda 


smo u problemu i ja i vi" Ali, 
Pavao je siguran, Bog nije pre¬ 
stao raditi i dobra vijest s kojom 
je započeo njegov život ima i 
dobar dovršetak. Stoga može 
zaključiti da se i u njegovu za¬ 
točeništvu „na svaki način, bilo 
himbeno, bilo istinito, Krist na¬ 
vješćuje. I tome se radujem, a i 
radovat ću se. (...) Jer znadem: 
po vašoj molitvi i pomoći Duha 
Isusa Krista to će mi biti na 
spasenje (Fil 1,19-20).“ 

Možda Pavao piše jer se 
boji da se Filipljani ne umore 
sudjelovati u evanđelju pa da 
odustanu, potaknuti njegovim 
nezavidnim stanjem. Podrža¬ 
vati sužnja na koji je sam car 
bacio pik, nije, ljudski gledano, 
najmudrija odluka. Luka Filipe 
naziva „prvi u Makedoniji“ ne 
zato što je bio glavni grad te po¬ 
krajine, nego je iz rimske per¬ 
spektive bio posebno važan. Tu 
su naseljeni branitelji, rimski 
ratni veterani, kako ne bi stva¬ 
rali problema u Rimu. Nekoć 
grčki grad, kojega je na kartu 
svijeta stavio Filip, otac Alek¬ 
sandra Velikog, reorganiziran 
je na početku prvog milenija u 
pravi „mali Rim“. Tu su važili 


rimski zakoni i čak se preteži¬ 
to govorilo latinski, a ne grčki, 
kao u ostatku Rimskoga car¬ 
stva. Grad je u tome smislu bio 
sasvim poganski s izraženim 
kultom rimskog cara i drugih 
rimskih bogova i sa - čini se - 
nevjerojatnim izostankom veće 
židovske zajednice. Luka piše u 
Djelima 16,13 da su Pavao i nje¬ 
govi suradnici došli u Filipe nu¬ 
kani vizijom iz Troade, s druge 
strane Egejskog mora, i tako 
zakoračili na europsko tlo, do¬ 
noseći evanđelje. On i njegovi 
suputnici nisu našli sinagogu, 
za koju je po pravilu trebalo de¬ 
set odraslih muškaraca, Zidova, 
ali su na rijeci, radi potrebe za 
obrednim pranjima, pronašli 
mjesto židovskog bogoštovlja 
i ondje samo žene kojima su 
uspješno prenijeli evanđelje. 

Bog je na tom mjestu imao 
spremne žene. Prva među nji¬ 
ma bila je Lidija, koja je otvo¬ 
rila svoje srce i svoj dom za 
evanđelje. Priznavati Krista u 
Filipima nije bilo jednostavno. 
Pavao i Sila završili su i ovdje 

- zbog svojega propovijedanja 

- u zatvoru. Ni tada situacija 
nije bila jednostavna, no Bog ju 


je iskoristio za dobro. Zato Pa¬ 
vao može naglasiti da ni sada, 
u rimskom zatvoru, situacija 
nije dovršena. Bog još uvijek 
radi, donoseći po njemu i nje¬ 
govim prijateljima radosnu vi¬ 
jest ljudima, sada čak u carskoj 
kući. Tri su elementa u ovom 
kratkom ulomku, u kojima je 
utemeljena Pavlova nada i zbog 
kojih i Filipljani, a s njima i mi 
u našim okolnostima, možemo 
imati pouzdanja: Bog nije dovr¬ 
šio stvar, ali radi na tome da je 
dovrši. 

1. Svi su vjernici suradnici 
u evanđelju 

Pavao pozdravlja sve u crkvi u 
Filipima zajedno s „nadgled¬ 
nicima i poslužiteljima“. Ni na 
strani pošiljatelja pisma, bez 
obzira na okolnosti, Pavao nije 
sam, već je s njime Timotej. 

Božja dobra vijest ujedinjuje 
ljude, a iz toga jedinstva proizla¬ 
zi podrška, snaga i radost - bez 
obzira na okolnosti. I Rim je tvr¬ 
dio da ujedinjuje narode i hvalio 
se tzv. rimskim mirom. Glavni 
pobornik toga mira bio je rimski 
car, u Pavlovo vrijeme to je bio 
Neron. Volio se predstavljati kao 
bog i od svojih je podanika za¬ 
htijevao štovanje. Njegov se mir 
postizao oružjem i prisiljavao je 
ljude da se na silu uklope u nje¬ 
gove ideje. Drukčije je s evan¬ 
đeljem. Kristov se mir postiže 
dragovoljnim zajedništvom 
koje nadilazi društvene razlike 
i geografski razdaljene predjele, 
a koje je usmjereno na potporu i 
izgradnju jedni drugih. 

Pavao Filipljane naziva „sve¬ 
tima u Kristu Isusu“. Ne mi¬ 
sli on na neke super-duhovne 
ljude, s nekim nadnaravnim 
darovima i aureolama. Biti svet 
u Novome zavjetu znači biti od¬ 
vojen za Boga. Filipljani su se 
posvetili Bogu i žive za njega 
- i to bez obzira na službu u za¬ 
jednici. Nema super-duhovnih 
vođa i manje duhovnih običnih 
kršćana. Svi smo pozvani biti 
odvojeni za Krista, posvećeni 
za Božju radosnu vijest spase¬ 
nja. Biblija ne razlikuje kler i 
laika, jer svi imaju istu zadaću. 

2. Kada Bog nešto 
započne, on ne odustaje 

Pavao zahvaljuje za Filipljane, 
za njihov udio u evanđelju „od 
prvoga dana“. On zahvaljuje 

Bogu, jer je očito da od toga pr¬ 
voga dana kad je Bog otpočeo 
svoje djelo u njima, on ga i na¬ 
stavlja činiti. To je nešto veliko 
i sjajno. Njihova potpora evan¬ 
đelju i Pavla nuka, da uvijek i u 
svakoj prilici ima veliku volju 
i želju moliti i zahvaljivati za 
njih. Ova ga molitva, kad ih se 
sjeti i kad Bogu zahvaljuje za 
njih, raduje (1,4). 

,,Dosad“ je zanimljiva riječ, 
jer je od toga prvog dana pa do 
pisanja poslanice prošlo barem 
deset godina, a oni se čvrsto 
drže evanđelja. Prošli su mno¬ 
ge loše stvari i doživjeli velika 
protivljenja i razna progonstva, 
a vidjeli su i da je sama rimska 
uprava sad uzela na zub njiho¬ 
va apostola. Pa ipak, evanđelje 
za njih ima i vrijednost i snagu 
koje ih tjeraju da ne odustaju, 
premda bi u „malom Rimu" i 
oni mogli nastradati zbog po¬ 
drške Pavlu i zbog držanja i na- 
viještanja istog evanđelja. 

To pokazuje očitu Božju 
intervenciju. Da je evanđelje 
samo neka životna filozofija, 
lako bi je se odrekli. No, evan¬ 
đelje poziva na živi odnos s Bo¬ 
gom koji nas mijenja i donosi 
pravi, duboki mir. Sto smo dulje 
u tom odnosu, on postaje dublji 
i značajniji. Koga je Bog zahva¬ 
tio, njega drži i ne pušta ga. 

3. Bog će završiti dobro 
djelo, koje je započeo 

Največa snaga, kako to vidi Pa- 
vao, proizlazi iz evanđelja sa¬ 
moga. Filipljanima 1,6: „Onaj 
koji otpoče u vama dobro djelo, 
dovršit če ga do Dana Krista 
Isusa“ ukazuje na tri segmenta 
evanđelja, koji se kao istiniti i 
snažni pokazuju u slučaju kr- 
ščana u Filipima. 

Prvo je opravdanje: Bog je 
,,otpočeo“ dobro djelo u Filiplja¬ 
nima i u nama koji vjerujemo. 
Bog nas proglašava pravednima 
zbog Krista i njegova djela (usp. 
Rim 5,1) brišuči tako našu grješ- 
ničku prošlost. Vjernici kreču u 
život postavljeni na nove teme¬ 
lje i novom snagom Duha Sveto¬ 
ga. To je pobjednički kapital, ko¬ 
jim smo opremljeni na početku 
svoga kršćanskog puta i potpuni 
je božanski dar. Zato opravdanje 
donosi i radost zbog otpuštenih 
grijeha i novog početka, ali i ra¬ 
dost zbog svega onoga što se kao 
novo otvara pred vjernikom. 


Drugo, tu je posvećenje , 
kojim se krećemo naprijed u 
kršćanskom životu. Odvojeni 
smo za Boga i opremljeni sna¬ 
gom Duha, kako bismo rasli u 
svetosti. To je naša sadašnjost. 
1 Solunjanima 5,23-24 ovako 
to opisuje: ,,A sam Bog mira 
neka vas posvema posveti i ci¬ 
jelo vaše biće - duh vaš i duša 
i tijelo - neka se besprijekor¬ 
nim, savršenim sačuva za Do¬ 
lazak Gospodina našega Isusa 
Krista. Vjeran je Onaj tko vas 
poziva: on će to i učiniti.“ Pro¬ 
ces posvećenja podrazumi¬ 
jeva da napredujemo na sva¬ 
kom području - u duhu, duši 
i tijelu - i sve više postajemo 
besprijekornima u Božjoj per¬ 
spektivi. 

Znači, to nije samo cjeloži- 
votni proces, nego on uključuje 
i cijelo ljudsko biće. Ne može¬ 
mo napredovati samo duhov¬ 


no, nego naš razvoj treba biti i 
duševni, pa čak i fizički - u smi¬ 
slu da nas ne kontroliraju tje¬ 
lesni porivi, kao kakva stihija. 
Umjesto da živimo egoistično 
i brinemo samo za sebe i svoje 
prohtjeve, ili servisiramo svoje 
strahove, kao kršćani pouzda¬ 
njem u Krista možemo se sve 
više okretati drugima i Božjoj 
stvari. Time se posvećujemo, tj. 
živimo iz dana u dan usmjereni 
na Boga. 

Posvećenje je trajan pro¬ 
ces. Dok smo na zemlji, uvijek 
ćemo imati nešto što može bo¬ 
lje i uvijek će postojati područ¬ 
ja života na kojima ćemo moći 
rasti i napredovati. Polje je ši¬ 
roko, posebno ako pogledamo 
u oči okolnostima života i ne 
damo se uljuljkati površnošću 
i poricanjem, ili se pak para¬ 
lizirati strahom od teškoća u 
vlastitom životu ili užasima 


koje uzrokuje grješni svijet. 
Posvećenje je posao za ljude 
pune Božjega Duha - za do¬ 
brobit svijeta u potrebi! Posve¬ 
ćeni daju priliku Duhu da svo¬ 
ju snagu pokazuje u njima. Oni 
se ne plaše teških i zahtjevnih 
okolnosti, kao što je ova Pavlo¬ 
va, u rimskom zatvoru, i to na 
piku zloglasnoga, ludog vlada¬ 
ra kao što je Neron. 

Treća stvar, tiče se budućno¬ 
sti, a Pavao je naziva proslavlje- 
nje : Bog dovršava djelo koje je 
otpočeo - do dana Krista Isusa. 
U Rimljanima 8,28-30 Pavao 
opisuje cijeli proces kršćanskog 
života koji je otpočeo opravda¬ 
njem. Opravdani završavaju 
proslavljenjem! To je Božja 
volja i njegovo djelo. Pavao taj 
dovršetak naziva „slavom djece 
Božje". Riječ proslavljenje u 
sebi sadrži „slavu" - to je dovr¬ 
šen posao, nova razina življenja 
i pobjeda, koji su svima vidljivi, 
i koji su donijeli obećani dobi¬ 
tak i boljitak. 

Božje djelovanje u crkvi 

Jesmo li u Kristu? U tome slu¬ 
čaju, ove su stvari naše - oprav¬ 
dani smo vjerom i čeka nas 
proslavljenje u budućnosti, a 
u međuvremenu možemo biti 
sigurni da Bog radi s nama na 
našemu posvećenju. No, tu nije 
kraj priče. 

Bog ne radi samo na poje¬ 
dincima, niti su pojedini ljudi 
njegov krajnji cilj. Svoje djelo 
preko pojedinca Bog radi i u 
crkvi. U svakoj je mjesnoj crkvi 
on otpočeo svoje djelo, posve¬ 
ćuje crkvu i daje joj da raste. 
Neće je napustiti do njezina 
potpuna posvećenja. Ono što 
Bog počinje i kad je u pitanju 
crkva - Bog i dovršava. To vri¬ 
jedi i za mjesnu ali za cijelu cr¬ 
kvu koju Bog ima u svijetu. Po 
onima koji vjeruju, on donosi 
svjetlost u mrak ljudskoga gri¬ 
jeha. 

To znači da trebamo prigrli¬ 
ti činjenicu o tome da smo po¬ 
zvani biti suradnicima Božjim 
u radosnoj vijesti koju on ima 
za svijet. Neminovno jest da je 
naša zadaća teška te da doživ¬ 
ljavamo otpor okoline. Ali dok 
se fokusiramo na taj teški put 
posvećenja, evanđelje i nama 
ostaje i snaga i nada i utjeha - 
te konačno radost koja nadilazi 
sve okolonsti.# 


£ .1 Posvećenje nije samo cjeloživotni 
^ ^ proces, nego ono uključuje i cijelo 
ljudsko biće. Ne možemo napredovati 
samo duhovno, nego naš razvoj treba biti 
i duševni, pa čak i fizički - u smislu da nas 
ne kontroliraju tjelesni porivi, kao kakva 
stihija. Umjesto da živimo egoistično i 
brinemo samo za sebe i svoje prohtjeve, ili 
servisiramo svoje strahove, kao kršćani 
pouzdanjem u Krista možemo se sve više 
okrenuti drugima i Božjoj stvari. 

U Crikvenici održana konferencija "Ima nade" 

Opremanje vjernika 
za Kristovo poslanje 

Nazočno oko 140 sudionika iz Hrvatske i regije 


Misijska konferencija “Ima 
Nade 2018” održana je u Cri¬ 
kvenici od 15 - 17. veljače 2018. 
Okupila je 140 sudionika iz Hr¬ 
vatske i okolnih država, s jed¬ 
nom svrhom: ohrabriti, poticati 
i opremiti vjernike za ispunja¬ 
vanje poslanja koje im je Krist 
predao. 

Večernji govornici - Kostya 
Bakanov iz Ukraine te Alek¬ 
sandar Trajkovski iz Bosne i 
Hercegovine - obradili su dvi¬ 
je važne teme koje se tiču an¬ 
gažiranosti krščana na polju 
misije i evangelizacije. Kostya 
Bakanov tematski je razradio, 
slijedeči primjer Isusa Krista, 
ulogu krščanskih vođa u tre¬ 
niranju i opremanju drugih 
vjernika za službu. To je bila 
Kristova tajna služba koja se 
nevidljivo provlačila iza svih 
vidljivih događanja povezanih 
s Isusom, ne samo kao odraz 
njegove izravne službe narodu, 
nego kao sredstvo poučavanja i 
pripremanja učenika za preuzi¬ 
manje odgovornosti službe na¬ 
kon Isusova odlaska. Šaša Traj¬ 
kovski govorio je o karakteru 
vjernika koji trebaju biti svjesni 
svoje vrijednosti u Kristu te 
opasnosti koja im prijeti ako tu 
vrijednost podcijene ili preci¬ 
jene. Podcjenjivanje, kompleks 
manje vrijednosti, lako može 
blokirati učinkovitost vjerni¬ 
ka i spriječiti ih u uspješnom 


izvršavanju njihovih zadača. S 
druge strane, precjenjivanje ili 
kompleks veče vrijednosti vodi 
u grijeh oholosti. Vjernik crpi 
svoje vrijednosti iz odnosa s 
Kristom i one ne ovise o stup¬ 
nju obrazovanja ili osobnih ta¬ 
lenata. 

Glavni govornik na konfe¬ 
renciji Wishal Mangahvadi, 
podrijetlom iz Indije, pisac, 
teolog i govornik več dugi niz 
godina uspješno promiče bi¬ 
blijske vrijednosti u povijesnim 
i političkim okvirima. U četiri 
predavanja na slikovit je način 
pojasnio našu krščansku stvar¬ 
nost u svjetlu biblijskih istina. 
Pitanja o nastanku nacija tije¬ 
kom povijesti, o utjecaju refor- 
macije na razvoj zapadne civili¬ 
zacije, o ulozi vjernika u svijetu 


i Božjoj volji za narode u svjetlu 
eshatoloških događanja bile su 
glavne teme njegovih zanimlji¬ 
vih izlaganja: 

Činjenica koja spaja sve ove 
teme božanska je istina koja bi 
trebala biti temelj kršćanskog 
življenja i djelovanja ... Bez 
osobnog poznavanja Isusa Kri¬ 
sta nije moguće spoznati istinu. 
Bog otkriva istinu ljudima po 
svom nahođenju. Kada nešto ot¬ 
krijemo, spoznamo nešto novo, 
razumijemo nešto što je do tada 
bilo misterij', trebamo prepozna¬ 
ti da nam je Gospod dopustio to 
razumjeti. To je razlog za po¬ 
niznost, a ne oholost. Nas nije 
spasila sekularna filozofija, nego 
krv Isusa Krista... 

Bog nas nije odabrao samo za 
vjećnost. On je predvidio svrhu, 


zadatke i odgovornosti za sve 
nas danas, u svom okruženju, u 
svijetu koji nam stoji na raspo¬ 
laganju. Bog želi da smo aktivni 
sudionici onoga što se se zbiva 
oko nas, on želi da preuzmemo 
ulogu vođe i iskoristimo svoj 
utjecaj kako bi zadobili svijet 
za njega, zato nam je dao vlast i 
autoritet... To su biblijske istine i 
stvarnost, a ne samo nešto ćemu 
se mi nadamo u budućnosti. 

Nacije i narodi sa svojim 
specifićnostima i razlićitostima 
nisu prepreka širenju Božje slave 
među ljudima. Naprotiv, Božji 
plan spasenja ukljućuje sve naci¬ 
je i narode, a oni koji već poznaju 
Isusa Krista kao osobnog Spasi¬ 
telja trebaju dopustiti Bogu da po 
njima blagoslovi i druge... 

Budućnost našeg društva 
izravno ovisi o stavu koji će kr¬ 
šćani zauzeti. Zapadna civiliza¬ 
cija pa i Europska unija nastali 
su na temelju biblijskih principa; 
ako naše današnje društvo ide u 
smjeru propasti, to je zato što su 
kršćani odustali od uloge koja 
im je bila namijenjena... Premda 
je križ bio mjesto patnje i poni¬ 
ženja za Isusa, on je bio i sred¬ 
stvo kojim su se narodi mogli 
osloboditi ropstva grijeha. Svi su 
zaraženi grijehom, a iscjeljenje 
dolazi samo po križu. 

Sva su ova izlaganja bila po¬ 
ticaj na djelovanje. Ako želimo 
biti poslušni, moramo prihvati¬ 
ti ulogu koju nam je Gospod na¬ 
mijenio, a ne se kukavički kriti 
iza raznih teologija ili religije. 
Trebamo zadržati otvoren um 
za nove ideje, novi pogled i Bog 
če nam objaviti istinu. Dokle 
god budemo aktivno propitki¬ 
vali svoju svrhu na mjestu gdje 
nas je Bog postavio, na dobrom 
smo putu da napredujemo u 
poznavanju istine i u duhovnoj 
zrelosti. • J. Surća/IBA/GC 

Sastanak Odbora Ženskog rada 

Prikaz aktivnosti Ženskog rada pri SBC u RH 

Predočena izvješća o radu baptističkih žena 



U Zagrebu se 27. siječnja 2018. 
sastao Odbor Ženskog rada pri 
Savezu baptističkih crkava u 
RH. Zajedno okupljene, člani¬ 
ce su uz poticajne riječi o nadi 
u Kristu i Kristovu pozivu na 
rad u njegovu djelu, koje su 
podijelile Marijana Crnkovič 
i Sandra Bičanič, razmišljale 
o tome kako taj poziv zaista 
odjelotvoriti u radu Odbora i 
aktivnostima svih hrvatskih 
baptističkih žena. Članice od¬ 
bora bile su potaknute i ohra¬ 
brene svim inicijativama i 
službama baptističkih žena u 
Hrvatskoj, a o kojima se mo¬ 
glo više doznati na nacionalnoj 
ženskoj konferenciji održanoj 
2017. u Čakovcu. 

Na radnom dijelu sastanka 
izloženo je nekoliko izvješča; 
Vesna Brezovič, predsjednica 
hrvatskih baptističkih žena, 


Odbor Ženskog rada 

izvijestila je o prošlogodišnjem 
Obiteljskom kampu Činta ko¬ 
jem je bila i voditeljicom. Ovo je 
jedan od projekata ŽR pri SBC u 
RH. Razmišljalo se o tome kako 


kamp dalje poboljšati i promo¬ 
virati među mladim obiteljima 
u Savezu kao važan projekt i 
mjesto na kojemu mogu iskusiti 
tjelesni i duhovni odmor (Za sve 


one koji žele nekomu pomoči da 
to i doživi, tijekom cijele godine 
mogu se uplaćivati namjenske 
donacije na račun Ženskog rada 
/ OK Činta). Slijedio je izvje¬ 
štaj urednice Biltena Sperance 
Tomin koja je naglasila kako je 
Bilten, kao interno glasilo, već 
polako prešao te granice i kako 
još uvijek sanjamo o tome da 
on postane ženski kršćanski ča¬ 
sopis. Ove će godine izaći 100. 
broj Biltena, koji će, u studeno¬ 
me, biti popraćen i manjim slav¬ 
ljeničkim događanjem. 

Financijsko izvješće predo¬ 
čila je blagajnica Sandra Bića- 
nić. Razgovaralo se i o projek¬ 
tima koje ZR može financijski 
podržavati. 

Odbor ZR zahvaljuje podu¬ 
zeću Horvat d.o.o. na ustuplje¬ 
nom mjestu za sastanak. • Od¬ 
bor ŽR/IBA/GC 

Biblijski seminar u Crikvenici 

Vrijeme s Biblijom 

Tradicionalni sedmi susret, uz osamdesetak prisutnih 


U crikveničkom “Life centru” 
održan je, od 18. do 22. travnja 
2018., sedmi susret “Vrijeme s 
Biblijom”, uz osamdesetak pri¬ 
sutnih. 

Predavačica je bila sestra 
Karin Rudies iz Njemačke. I 
ove je godine Virtemberški Kri¬ 
stov savez iz Njemačke sudje¬ 
lovao u sufinanciranju semina¬ 
ra pa je to bila idealna prilika 
sudionicima za nezaboravne 
dane zajedništva u proučava¬ 
nju Biblije, s braćom i sestrama 
iz Hrvatske, Slovenije, Austrije, 
Njemačke i SAD-a. 

Sestra Karin vrlo je temelji¬ 
to izlagala i tumačila iz knjige 
Brojeva. Tema je bila: S Bo¬ 
gom kroz pustinju. Prisutni 
su bili potaknuti promišljati 
o Božjoj svetosti i vjernosti, o 
dobrobiti njegovih zapovijedi, 
ali i o ljudskoj prevrtljivosti, 


nepouzdanosti, nevjerstvu. 
U proučavanju Božje Riječi 
bili smo izazvani na iskorak, 
na promjenu ponašanja, na 
ozbiljnost u slijeđenju Isusa 
koji se odrekao svoje slave da 
bi nam pokazao svoju bezgra¬ 
ničnu, bezuvjetnu ljubav i mi¬ 
lost; da bi nam pokazao tko je 
i kakav je Otac nebeski - Onaj 
koji se davno u pustinji pred¬ 
stavio židovskom narodu kao 
Jahve: “Jahve, Bog milosrdan 
i milostiv, spor na srdžbu, bo¬ 
gat ljubavlju i vjernošću, iska¬ 
zuje milost tisućama, podnosi 
opačinu, grijehe i prijestup, ali 
krivca nekažnjena ne ostavlja, 
nego kažnjava opačinu otaca 
na djeci - čak na unučadi do 
trećeg i četvrtog koljena.“ Na 
primjeru iz Svetog pisma vi¬ 
djeli smo kako Bog milostivo 
oprašta grijeh, ali posljedice 



Sudionici 7. susreta u Crikvenici 


grijeha, često, nažalost, snose 
ljudi oko nas ili koji žive nakon 
nas. Grijeh pojedinca uvijek se 
odražava na zajednicu i to nas 
ozbiljno opominje. Kao što su 
bile slomljene ploče Zakona 
tako su i životi ljudi slomljeni 
i jedina nada i rješenje je Isus 
Krist koji je na križu sebe pri- 
nio kao žrtvu za sva vremena, 
za sve generacije da bi nam 
pokazao put povratka u Očevu 
kuću. 

Svako jutro prije obveznog 
programa bio je kraći molitveni 
susret, a navečer je bilo prigode 
za svjedočanstva o tome kako 
Gospodin djeluje u nama i po 


nama u našem vremenu i u na¬ 
šim okolnostima. 

Svečanost Večere Gospodnje 
predvodio je Peter Mayer, vjerni 
u službi sviranja bili su Zdenko, 
David i Slavko, Jovan Šućura 
brinuo je o tehnici, a Vesna Je- 
kić prevodila je predavanja. 

Nakon dana provedenih u 
toplom i srdačnom zajedništvu, 
razišli smo se ohrabreni znaju¬ 
ći da je On, Emanuel, S nama 
Bog. U pustinjama našeg života 
on nas sigurno vodi; želi da mu 
budemo vjerni, da se oslonimo 
na njegova obećanja jer on drži 
svoju riječ za sva vremena.# E. 
Turinski/IBA/GC 










Glas Crkve | broj 58-591 prosinac 2018. 


STRATEGIJA 2020. 


Susret polaznika OMV programa 

Osobni temelji i 
zajednička izgradnja 

U Crikvenici se okupilo tridesetak mladih 



Od 26. do 28. listopada 2018. 
održao se u crikveničkom Life 
Centru još jedan susret mladih 
u sklopu programa Obuka Mla¬ 
dih Vođa (OMV) u organizaciji 
SBC u RH. Susret je okupio tri¬ 
desetak mladih ljudi iz različitih 
baptističkih crkava od kojih su 
večina redoviti polaznici OMV 
programa. Uvodno kreativno 
zajedništvo u petak navečer i 
završno bogoslužje u nedjelju 
prije podne bili su zajednički di¬ 
jelovi programa za sve sudioni¬ 
ke, dok se tijekom subote radilo 
u dvije skupine s naglaskom na 
dvije različite teme. 

Ovo je bio prvi seminar za 
četvrtu generaciju novih pola¬ 
znika OMV programa koji su ti¬ 
jekom vikenda promišljali o važ¬ 
nosti polaganja zdravih temelja, 
kako u osobnom životu tako i u 
planiranju krščanskih programa 
i aktivnosti. O temi su govori¬ 
li pastor Toma Magda i mr. sc. 


Svjetlana Mraz, a sudionici su 
imali priliku pitati, komentirati 
i zajedno raspravljati te raditi 
na projektu u malim skupina¬ 
ma. Ova skupina entuzijastičnih 
mladih ljudi, koji su več uklju¬ 
čeni u različite službe u svojim 
crkvama pa i šire, veoma je lako 


pronašla zajednički jezik i brzo 
se počela povezivati. 

Druga je skupina promi¬ 
šljala o tome na koji način bo¬ 
goslužja izgrađuju pojedinca 
i zajednicu vjernika te koje su 
odgovornosti onih koji ih kre¬ 
iraju i koji sudjeluju u njima. 


Uvodno predavanje održao je 
pastor Timothy I. Špičak, a u 
drugom mu se dijelu pridružio 
i pastor Toma Magda te su za¬ 
jedno moderirali nastavak rada 
u veoma živim diskusijskim 
grupama. Zajednički je zaklju¬ 
čak sudionika da postoji još 
puno prostora za promišljanje 
i razgovore na ovu temu, ali i 
da je otvaranje ovakvih pitanja 
jako važno i korisno. 

Susret je završio zajednič¬ 
kim bogoslužjem u nedjelju, 
gdje je bilo puno prostora za 
provjeru u praksi onoga o čemu 
se razgovaralo u subotu. Inspi- 
rativno slavljenje predvodila je 
Mateja Magdalenič zajedno s 
timom glazbenika i pjevača, su¬ 
dionika seminara. Pastor Zeljko 
Mraz na svojevrstan je način 
objedinio obje teme seminara 
u svojoj propovijedi, temeči se 
na tekstu iz Matejeva Evanđelja 
7,21-27. Sudionici su bili izazva¬ 
ni preispitati vlastitu posluš¬ 
nost u izvršavanju Riječi Božje 
i pozvani iskreno predati Bogu 
konkretna područja života u 
kojima prepoznaju svoju nepo¬ 
slušnost. 

Evaluacijski upitnici po¬ 
kazali su da sudionici visoko 
vrjednuju ovaj seminar i OMV 
program u cjelini, kojega pre¬ 
poznaju kao mjesto izgradnje, 
učenja, motiviranja, ohrabriva¬ 
nja i međusobnog povezivanja. 
• S. Mraz/GC 

Deveti Susret vjernika Slavonije 

'Primit ćete snagu...' 

Oko 140 vjernika okupilo se u Slavonskom Brodu 


U Slavonskom Brodu održan je 
20. svibnja 2018. deveti Susret 
vjernika Slavonije. Tema je bila 
prikladna blagdanu Duha Sve¬ 
toga: “Primit čete snagu pošto 
Duh Sveti siđe na vas pa čete 
mi biti svjedoci...” 

Ovo su Gospodinove riječi 
prije njegova uzašašča. Podsje¬ 
tili smo se zajedno da bez Duha 
Svetoga ne možemo postojati, 
niti ostati krščanima koji žive 
novim životom i svjedoče za 
Krista. Ove su godine susret 
posebno blagoslovili progra¬ 
mom vjernici iz Zapadne Sla¬ 


vonije - iz Pakraca i Daruvara, 
koji su predvodili ujedinjeni 
tim nadahnjujučeg slavljenja, 
dok su pastori Mirče Manavski 
i Ivan Špičak podijelili Riječ 
Gospodnju. 

Duh Sveti osposobljava nas 
za službu. Kako bismo bili is¬ 
punjeni Duhom Svetim mo¬ 
ramo se isprazniti od sebe sa¬ 
mih, naglasio je pastor Mirče. 
Na drugom bogoslužju, pastor 
Ivan Špičak postavio je pita¬ 
nje: pod čijim smo utjecajem, 
jesmo li pod utjecajem duha 
ovoga svijeta ili pod utjecajem 



Dobra posjećenost 9. susreta 


Duha Svetoga? Jer kada smo 
blizu Krista ispunjeni Duhom 
Svetim, tada čemo govoriti sil¬ 
ne riječi, činit čemo silna djela i 
imat čemo silnu hrabrost. 

Ove godine prikupljali smo 
dragovoljni prilog za crkvu u 
Splitu. Susret je završio zajed¬ 
ničkim ručkom, tradicional¬ 


nim slavonskim specijalitetom 
čobancem kojeg su pripremili 
prijatelji zajednice Bada i Toca. 
Svi su gosti, ohrabreni i ispu¬ 
njeni Duhom Svetim, otišli iz 
Broda u mnoga slavonska mje¬ 
sta potaknuti širiti Radosnu vi¬ 
jest o Isusu. Susretu je nazočilo 
oko 140 vjernika. • IBA/GC 

Stručni skup nastavnika vjeronauka 

Kako pomiriti 
potrebe učenika i 
nastavni sadržaj? 

Šezdesetak vjeroučiteljica i vjeroučitelja na 
seminaru u Zagrebu 


U Zagrebu je 15. rujna 2018. 
održan stručni skup vjerouči¬ 
telja baptističkog i evanđeo¬ 
sko pentekostnog vjeronauka 
u Republici Hrvatskoj. Tema 
je ovogodišnjeg seminara bila: 
Kako pomiriti potrebe učenika i 
nastavni sadržaj? 

Na skupu je sudjelovalo šez¬ 
desetak vjeroučiteljica i vjerouči¬ 
telja iz Saveza baptističkih crkava, 
Evanđeoske pentekostne crkve, 
Kristovih crkava, Crkve Božje te 
drugih krščanskih crkava. 

Sudjelovao i gospodin To¬ 
mislav Tomasič prof., viši sa¬ 
vjetnik za vjeronauk iz Agenci¬ 
je za odgoj i obrazovanje, koji 
je u svom pozdravnom govoru 
ohrabrio vjeroučitelje u usva¬ 
janju novih znanja, vještina i 
sposobnosti potaknuvši ih da u 
svom radu prepoznaju potrebe 
učenika, ali i svoje vlastite, te 
ih zadovolje na najbolji mogu- 
či način, vodeči računa da „ako 
previše dajemo ubijamo, ako 
premalo dajemo - krademo.“ 

Ela Magda Džafič MPhil pre¬ 
davala je na temu: Biblijski po¬ 
gled na osnovne ljudske potrebe. 


Ukratko je dala pregled poslje¬ 
dica koje su proizašle iz pada u 
grijeh na početku ljudske povi¬ 
jesti, ukazala na razliku između 
ljudske želje i ljudske potrebe, 
koje često mogu biti u izravnoj 
opreci, što za sobom nužno nosi 
nepovoljne posljedice. Ujedno 
je iznijela kratki pregled spa- 
senjske povijesti, odnosno pre¬ 
gled povijesti kako je zapisana u 
Bibliji, a koja svjedoči o Božjem 
nastojanju da čovjeka, a s njime 
i svijet, obnovi i dovede u stanje 
u kojem su bili prije pada u gri¬ 
jeh - a to je harmonični odnos s 
Bogom Stvoriteljem. 

Na kraju je istakla što izreče¬ 
no znači za nas danas, odnosno 
koja je primjena tog znanja u 
svakodnevnom životu i u radu 
s učenicima. Naglasila je da smo 
mi kao vjernici sudionici u Bož¬ 
joj obnovi svijeta te je nužno da 
razumijemo uzroke, posljedice, 
ali i potencijalna rješenja za te 
posljedice, kako bismo gradili 
budučnost u kojoj mladi ljudi 
žive svrhovite i ispunjene živote. 

Irena Sestak, dipl. psiholog, 
vrlo je stručno i zanimljivo po- 



Vjeroučitelji na seminaru 



svijestila ulogu učitelja u proce¬ 
su izvođenja nastave; govorila 
je o tome kako če učitelji odre¬ 
đenu temu obraditi, na kakav 
če je način prenijeti učenicima, 
s ciljem da zadovolje i njihove 
potrebe za znanjem, ali i igrom, 
istraživanjem i izazovom, osje¬ 
ćajem voljenosti i pripadanja. 
Velika je odgovornost na sva¬ 
kom učitelju, a najviše u njego¬ 
vu pristupu svakom djetetu, jer 
je svako dijete individua s vla¬ 
stitom osobnošću i potrebama. 
Koliko će dobro učitelj zadovo¬ 
ljiti potrebe svakog pojedinog 
djeteta, svakako je veliki izazov 
u radu s učenicima danas. Kada 
bolje upoznajemo sebe i svoje 
potrebe, bolje razumijemo i po¬ 
trebe drugih oko nas. 

Marija Buljat, vjeroučitelji¬ 
ca, govorila je na temu: Kon¬ 


kretni nastavni sadržaji i kon¬ 
kretni problemi, davši prisutnim 
vjeoručiteljima vrlo praktične 
savjete i primjere o tome kako 
djeci prenijeti željeni sadržaj 
na njima razumljiv način, uva¬ 
žavajući pritom njihove potre¬ 
be i specifičnosti. 

Članica Udruge za evangeli¬ 
zaciju djece u Hrvatskoj Ruja¬ 
na Čanji upoznala je prisutne 
s novim projektom on-line do¬ 
pisivanja s djecom „Vrijeme za 
priču“, a i s novom brošurom 
koja će se moći besplatno dije¬ 
liti svim zainteresiranima. 

Mr. sc. David Kovačević upo¬ 
znao je prisutne s činjenicom o 
tome daje Evanđeosko teološko 
učilište certificirano od strane 
Ministarstva obrazovanja kao 
visoko učilište te pozvao zain¬ 
teresirane da prema mogućno¬ 
stima i potrebama upišu jedan 
od smjerova kojeg nude za ob¬ 
razovanje vjeroučitelja. 

U malim se grupama potom 
povela živa diskusija o temama 
koje su predavači iznijeli, a u 
svjetlu konkretnih situacija na 
satovima vjeronauka u našim 
lokalnim crkvama. • E. Turin- 
ski/IBA/GC 


. 


U Karlovcu se okupilo vodstvo Saveza 


8. sjednica Izvršnog odbora SBC u RH 


Izvršni odbor Saveza BC u RH, 
pod predsjedanjem glavnog taj¬ 
nika Zeljka Mraza, održao je 24. 
travnja 2018. svoju 8. sjednicu u 
Karlovcu. Razmatranje opsež¬ 
nog dnevnog reda započelo je 
zajedničkom molitvom koju je, 
uz Riječ, predvodio Toma Mag¬ 
da, predsjednik SBC u RH. 

Članovi Izvršnog odbora 
planiraju se ponovno okupiti 
polovinom svibnja, vjerojatno 


u Zadru, kako bi izvršili evalu- 
aciju Strategije 2020. Zaključe¬ 
no je da se prihvati inicijativa 
International Cooperating Mi- 
nistries (ICM) koji potpomažu 
gradnju novih crkava te da se u 
taj projekt uključi crkve u Ko¬ 
privnici, Mačkovcu i Splitu. 

Iz raspoloživih sredstava 
potpomoći će se projekte obno¬ 
ve fasade crkve u Golubinjaku, 
humanitarnog centra crkve Za¬ 


greb/Malešnica, Srednje škole 
Čakovec i Sveučilišnog centra 
“Matija Vlačić Ilirik”. 

Ravnatelj CBA Toma Magda 
izvijestio je o djelovanju među 
izbjeglicama u “Porinu” kao i 
inicijativama za pomoć emi¬ 
grantima u Bosni kuda ide nova 
ruta kojom se nevoljnici pokuša¬ 
vaju domoći zapadnih zemalja. 

Umjesto Giorgia Grija, koji 
je dao ostavku na službu pred¬ 


sjednika PEV-a, Izvršni odbor 
na njegovo je mjesto u Pred¬ 
sjedništvo PEV-a delegirao pa¬ 
stora Darka Mikulića. 

Razmatrana su i kadrovska 
te pastoralna pitanja u nekoliko 
crkava (Virovitica, Požega, Gli¬ 
na, Osijek, Varaždin). Izvršni 
je odbor obaviješten i o izboru 
Filipa Grujića za pomoćnog pa¬ 
stora u BC Zagreb. 

Pastor Mihal Kreko upoznao 
je članove Izvršnog odbora sa 
svojom inicijativom holističke 
misije. O tome će se, kad inicija¬ 
tiva poprimi konkretnije obrise, 
Izvršni odbor očitovati. • IBA/GC 

Svečanost u siračkoj crkvi 

Dan zahvalnosti i 
rukopolaganje u službu 


Samuel Špićak ordiniran za đakona 



Nedjelja četvrtoga studenog 
2018. bila je posebno svečana i ra¬ 
dosna za vjernike siračke Bapti¬ 
stičke crkve “Sion”. Bogato aran¬ 
žiran kutak s plodovima jeseni 
jasno je davao do znanja da če 
se na ovom bogoslužju posebno 
zahvaljivati Stvoritelju. U krat¬ 
koj uvodnoj riječi na zahvalnost 
je pozvao đakon i voditelj crkve 
Danijel Kovačević, dok je tim za 
proslavljanje poveo zajednicu u 
nekoliko zajedničkih pjesama. U 
raznolikom prikladnom progra¬ 
mu koji je uslijedio sudjelovale 
su različite generacije: od djece, 
mladih do odraslih, svatko svo¬ 
jim darima i talentima. 

U drugom se dijelu bogosluž¬ 
ja naglasak prenio sa zahvalnosti 
na služenje, a pastor Toma Mag- 
da, predsjednik SBC u RH, u 
svojoj je propovijedi veoma vje¬ 
što povezao ove dvije teme. Go- 
voreči na temelju teksta iz Evan¬ 
đelja po Luki 7,36-51 istaknuo 


je, među ostalim, da svjesnost 
o grješnosti i oproštenju dovodi 
do zahvalnosti. Vjernici koji su 
uključeni u služenje drugima 
pozvani su posebno primječivati 
one koje su drugi skloni etiketi¬ 
rati i izbjegavati. Samuel Špičak 
jedan je od vjernika koji su na 
poseban način pozvani služiti 
drugima u BC “Sion” Sirač i oko 
nje. Mjesna ga je crkva prepo¬ 
znala i predložila da bude ordi¬ 
niran za đakona crkve. Samuel 
je več do sada veoma praktično 
služio ovoj crkvi na različite na¬ 
čine, a osobito kao glazbenik koji 
vodi tim za proslavljanje. Sam 
čin rukopolaganja predvodio je 
pastor Željko Mraz, glavni taj¬ 
nik SBC u RH, pozivajuči novog 
đakona da ozbiljno shvati svoju 
službu pred Gospodinom i pred 
crkvom kojoj če služiti. Uputio 
je poziv i siračkoj crkvi da ga po¬ 
drži i prati svojim molitvama. U 
molitvi nad novim đakonom pri¬ 


družili su se pastori Toma Mag- 
da i Ivan Špičak. 

Nakon svečanog bogosluž¬ 
ja uslijedio je bogato pripre¬ 
mljen zajednički ručak kao 


još jedan izraz zajedništva 
što ga ova crkva običava ima¬ 
ti svaki puta kada obilježava 
Dan zahvalnosti. • S. Mraz/ 
IBA/GC 


. 


Seminar za evangelizaciju i učeništvo 

0 osnivanju novih crkava 



Nazočili pastori i 
vjernici iz Hrvatskog 
primorja i Istre 

Riječka baptistička crkva bila 
je 13. listopada 2018. domaći¬ 
nom seminara za evangeliza¬ 
ciju i učeništvo u organizaciji 
Lausannskog pokreta i PEV-a. 
Okupilo se tridesetak, što pa¬ 
stora, što vjernika e-crkava koje 
djeluju na području Hrvatsko¬ 
ga primorja i Istre. 

Skup je otvorio domaći pa¬ 
stor Giorgio Grij, podsjetivši 
na to da je poslanje Crkve da¬ 
nas identično Isusovu poslanju, 
koji je rekao: “Kao što je mene 


poslao Otac, tako i ja šaljem 
vas” (Iv 20,21). Isus se utjelo¬ 
vio u konkretnu kulturu pa se 
i danas Radosna vijest po Cr¬ 
kvi mora, po Crkvi, utjeloviti u 
konkretnu kulturu. 

Nakon toga je Emanoel San- 
tos, jedan od pokretača inicija¬ 


tive u Hrvatskoj, govorio o tome 
što se do sada događalo s Lausan- 
skim pokretom u Hrvatskoj, te o 
daljnjoj viziji - kako da ujedinje¬ 
ni kao jedno Tijelo što više ljudi 
privedemo Kristu. Kostya Baka- 
nov izlagao je o tome što je uče¬ 
ništvo i što ono nije, a Emanoel 


Santos o tome što evangelizacija 
jest i što ona nije. U radnom - in¬ 
teraktivnom dijelu seminara - u 
malim su se skupinama razma¬ 
trala pitanja o temama. 

Santos je upoznao prisutne 
s nekim od sustava obuke za 
osnivanje crkava, te je govo¬ 
rio o zajedničkom “Meniju” 
tj. o iskustvima koje možemo 
prikupiti iz raznih crkava te o 
radu kućnih grupa. Pastor Mi- 
lan Špoljarić izlagao je na temu 
mentorstva. Govorio je o tome 
tko treba mentora i zašto, tko 
može biti (dobar) mentor, kako 
pronaći mentora i kako funkci¬ 
onira mentorstvo. 

Završni je dio susreta bio 
posvećen dogovoru za šesto¬ 
mjesečnu obuku za evange¬ 
lizaciju i učeništvo koja bi za 
Primorsko-goransku i Istarsku 
županiju započela u studeno¬ 
me. • E. Husak-Baćac/IBA/GC 

Posjet izbjegličkom kampu u Velikoj Kladuši 


Humanitarni rad SBC u RH 

Ruke nade - 
Croatian Baptist Aid 

Iz rada humanitarne organizacije 


Aktualne vijesti o radu organi¬ 
zacije Ruke nade dostupne su na 
http://cbaid.org/hr/news-hr 

Niže donosimo izvješća s 
nekih događanja. 

Dana 20. siječnja 2018. odr¬ 
žan je prvi regionalni sastanak 
humanitarne organizacije SBC 
u RH u Istočnoj Hrvatskoj, u 
prostorima BC Slavonski Brod. 
Tema je sastanka bila stvaranje 
gradskih podružnica humani¬ 
tarne organizacije Ruke nade. 


Vodstvo organizacije Ruke 
nade već je planiralo održati 
niz regionalnih sastanaka kako 
bi se lokalne zajednice upozna¬ 
lo s ovom humanitarnom orga¬ 
nizacijom i njezinim programi¬ 
ma. Ti bi sastanci trebali potaći 
lokalne zajednice da se putem 
podružnica aktivno uključe u 
kraitativno-socijalni rad SBC 
u RH. Na ovom prvom regio¬ 
nalnom sastanku službeno je 
počelo stvaranje nove povijesti 


humanitarnog rada baptista u 
Republici Hrvatskoj. Sastanku 
su prisustvovali predstavnici 
baptističkih crkava u Istočnoj 
Hrvatskoj, kao i svi zainteresi¬ 
rani vjernici. Sastanak je zapo¬ 
čeo povijesnim pregledom ka¬ 
ritativno-socijalnog rada kojim 
su se baptisti bavili za vrijeme 
i nakon Domovinskog rata, a 
zatim i pregledom trenutnih 
aktivnosti u tom radu. Sastanak 
je vodio ravnatelj humanitarne 


organizacije Ruke nade i pred¬ 
sjednik SBC u RH Toma Mag- 
da. On je sve prisutne upoznao 
s izazovima današnjice, global¬ 
nim kretanjima i klimatskim 
promjenama, kao i međuna¬ 
rodnim problemima s kojima 
se svijet i naša regija suočavaju, 
a zbog kojih nastaje sve više 
nesigurnosti i nestabilnosti. 
Također je prisutne upoznao 
s modelima suradnje, radom i 
strukturom organizacije Ruke 
nade te s njezinim programi¬ 
ma. Sve je prisutne ohrabrio da 
se aktivno uključe u rad putem 
svojih lokalnih podružnica. 

Drugi regionalni sastanak 
održanje u Mačkovcu 3. veljače 
2018. Time se nastavio niz pla¬ 
niranih regionalnih sastanaka. 
Tema sastanka bila je stvaranje 
gradskih podružnica humani¬ 
tarne organizacije, a ponovno 
je predstavljena povijest rada 
crkava na području humanitar- 




Pastor Manavski i Marsha Farrell na seminaru o palijativnoj skrbi 


Tražitelji azila primili diplome za položeni tečaj hrvatskog jezika 

Brojne izbjeglice u kampu u Bihaću 



Izbjeglički kamp u Bihaću 



Regionalni 
sastanak 
CBAlD-a u 
Slavonskom 
Brodu 


nog rada u Republici Hrvatskoj. 
Sastanku su prisustvovali pred¬ 
stavnici baptističkih crkava Za¬ 
padne Hrvatske, kao i svi zain¬ 
teresirani vjernici. 

U prostorijama Baptističke 
crkve Dubrava, održan je 30. 
travnja 2018. seminar o palija¬ 
tivnoj skrbi, namijenjen medi¬ 
cinskom osoblju i liječnicima te 
zainteresiranim vjernicima. Uz 
inicijatora, organizaciju Ruke 
nade, seminar je realiziran i u 
suradnji s predstavnikom In¬ 
ternational Mission Boarda 
(Southern Baptist Convention, 
SAD) Ericom Maronijem, zbog 
prepoznate potrebe da se to po¬ 
dručje popularizira i promiče u 
što večoj mjeri. Tema seminara 
bila je “Služiti pojedincima i 
obiteljima koji skrbe o umiru- 
čima”, a gošča govornica bila je 
ugledna stručnjakinja na tom 
polju Marsha Farrell (SAD), 
koja je ujedno i jedna od govor¬ 
nica Treče konferencije o pali¬ 
jativnoj skrbi koja je bila održa¬ 
na u Puli od 4. do 6. svibnja ove 
godine u organizaciji istarskih 
domova zdravlja. Na semina¬ 
ru je kao gost sudjelovao i pa¬ 
krački baptistički pastor Mirče 
Manavski, koji je dio palijativ¬ 
nog tima na pakračko-lipičkom 
području u svojstvu duhovnika 
tima. Pastor Manavski govo¬ 
rio je o svojim iskustvima na 
tom polju, edukaciji i suradnji 
s Medicinskim fakultetom u 
Zagrebu te udrugom sestara u 
palijativi, a sudjelovao je u po¬ 
kretanju niza seminara o pali¬ 
jativnoj skrbi u Hrvatskoj, od 
Vukovara do Dubrovnika. 


Savjetnik za razvoj progra¬ 
ma “Croatian Baptist Aid” El- 
vis Džafič, posjetio je 6. svibnja 
2018. izbjeglički kamp “Aida” u 
Betlehemu, u Palestini, te raz¬ 
govarao s predstavnicima lo¬ 
kalnih organizacija koje unutar 
kampa djeluju kroz programe 
podrške i pomoči palestinskim 
izbjeglicama. 

Za sve koji nisu imali pri¬ 
liku čuti i upoznati se s povi¬ 
ješću kampa Aida, važno je 
istaknuti da je “Aida kamp ute¬ 
meljen 1950. na području koje 
je UNRWA uzela u najam od 
vlade Jordana. Kamp se nalazi 
između općina Betlehem, Beit 
Jala i Jeruzalem. Djelomično 
je okružen Zapadnom obalom 


(West Bank) te se nalazi u blizi¬ 
ni Har Homa i Gilo, dva velika 
izraelska naselja koja su prema 
međunarodnom zakonu ilegal¬ 
na. Ti čimbenici, uz neprestanu 
vojnu prisutnost te neposrednu 
blizinu glavnom “checkpointu” 
između Jeruzalema i Betlehe¬ 
ma, učinili su kamp vrlo ranji¬ 
vim. Nakon sporazuma u Oslu, 
većina kampa Aida potpala je 
pod palestinsku kontrolu (po¬ 
dručje A), dok je dio periferije 
(kao što je glavna cesta uza zid) 
potpao pod izraelsku kontro¬ 
lu (područje C). Kao rezultat 
izgradnje zida i režima koji je 
pratio tu izgradnju, stanovnici 
imaju vrlo ograničen pristup 
radnim mjestima u Izraelu i 


istočnom Jeruzalemu. Zid je 
također izolirao kamp Aida od 
rekreacijskog područja. Sta¬ 
novnici kampa odgovorili su na 
tu izolaciju tako što su izgradili 
vlastiti rekreacijski prostor na 
granici kampa, koji uključuje 
igralište, vrt i nogometni teren. 
Kamp Aida nalazi se na po¬ 
dručju velikom 0,71 kvadratnih 
kilometara, stoga se suočava 
s ozbiljnim problemom pre¬ 
napučenosti. Slaba sigurnost i 
mogućnost kretanja (zbog bli¬ 
zine zidu) te loša infrastruktu¬ 
ra neki su od najvećih izazova s 
kojima se suočavaju stanovnici 
kampa” (UNRWA). 

Elvis Džafič istaknuo je kako 
je “Croatian Baptist Aid” voljan 

Festival sporta i gospel glazbe u Varaždinu 


'Pokreni se!' 

Oko osam stotina posjetitelja na 
dvodnevnom događanju 


nastaviti suradnju s lokalnim 
humanitarno-razvojnim orga¬ 
nizacijama koje trenutno djelu¬ 
ju u kampu Aida i izvan njega 
te među zemljama zapadnog 
Balkana podizati svijest o izra- 
elsko-palestinskim odnosima 
i promovirati aktivnosti mira 
i pomirenja” Uz podršku par¬ 
tnera i u suradnji s drugim me¬ 
đunarodnim i lokalnim organi¬ 
zacijama koje djeluju u kampu 
Aida, “Croatian Baptist Aid” 
razmišlja o otvaranju novog 
programa koji bi za cilj imao 
pružiti priliku stanovništvu 
zapadnog Balkana da posjeti 
Bliski istok i uključi se u volon¬ 
terske aktivnosti unutar kampa 
Aida i drugih dijelova Palestine 
i Izraela. 

Baptistička crkva Zadar 
bila je domačin trečemu regi¬ 
onalnom sastanku organiza¬ 
cije Ruke nade, održanom 26. 
svibnja 2018. Bile su pozvane 
zainteresirane crkve i pojedin¬ 
ci iz Dalmacije - od Zadra do 
Dubrovnika. Ravnatelj Toma 
Magda nazočnima je predsta¬ 
vio organizaciju, govoreči o su¬ 
vremenom kontekstu u kojem 
organizacija djeluje, o počeci¬ 
ma djelovanja u osamdesetima 
u radu s izbjeglicama iz tadaš¬ 
nje komunističke Istočne Euro¬ 
pe, o nastavku rada u vremenu 
Domovinskoga rata te obnove 
i reintegracije okupiranih dije¬ 
lova Hrvatske, o poratnom dje¬ 
lovanju u različitim krizama do 
izbjegličke krize i dananšnjega 
društvenog i socijalnog trenut¬ 
ka. Također su bili predstavlje¬ 
ni ustroj i temeljni programi 
organizacije te modeli suradnje 
sa zainteresiranim crkvama, 
udrugama i pojedincima, kao i 
potencijal koji ova organizacija 
ima stvaranjem mreže podruž¬ 
nica i partnera. 

Ravnatelj organizacije Ruke 
nade Toma Magda i dopred¬ 
sjednik SBC u RH Ladislav 
Ružička posjetili su 24. srpnja 
2018. izbjegličke kampove u 
Bihaču i Velikoj Kladuši. Raz¬ 
govarali su s nekoliko predstav¬ 
nika različitih humanitarnih 
organizacija koje aktivno rade 
u Unsko-sanskom kantonu u 
Bosni, pružajuči izbjeglicama 
osnovnu pomoč. Oba su kam¬ 
pa aktivna od veljače 2018., 
nakon što je EU zatvorila svo¬ 
je granice. Još uvijek nemaju 


prikladnih smještaja i pristup 
čistoj vodi, a sanitarni su uvjeti 
vrlo ograničeni. EU hranu dije¬ 
li svaki dan putem organizacije 
ECHO. Broj izgjeblica u Bi¬ 
haču prelazi broj od tri tisuče. 
Lokalni Crveni križ koordinira 
mnoge lokalne i međunarodne 
organizacije koje ondje aktiv¬ 
no rade. Izbjeglicama u Velikoj 
Kladuši pomažu volonteri iz 
organizacija No Name Kitchen, 
SOS Ljuta Krajina i Emaus. Po¬ 
trebe su velike, posebno one za 
smještajem, vodom, higijen¬ 
skim paketima, odječom i de¬ 
kama. 

U prihvatilištu za tražitelje 
azila “Porin” u Zagrebu, uprili¬ 
čena je 19. listopada 2018. sve¬ 
čanost završnog usmenog ispita 
i podjela svjedožbi o uspješno¬ 
sti pohađanja tečaja i polože¬ 
nog ispita hrvatskog jezika za 
tražitelje azila. Tečaj je održan 
u organizaciji Ruke nade. Mo¬ 
dul hrvatskog jezika proveden 
je tijekom 140 sati nastave, na¬ 
kon čega se pristupilo provjeri 
znanja u kategoriji A1 pozna¬ 
vanja hrvatskog jezika. Tečaj je 
vođen po programu za učenje 
jezika za strance po standar¬ 
dnim modulima. Provjera zna¬ 
nja provedena je prema zajed¬ 
ničkom referentnom okviru za 
jezike (CFCR). Završni ispit 
sastojao se od prezentacije na 
hrvatskom jeziku o zemlji iz 
koje polaznici dolaze, uz po¬ 
moč video/PPT tehnike. Ispit 
su ocjenjivale voditeljice tečaja 
mag. Noema Kreko i prof. Na- 
taša Stojanovski, koje su svojim 
trudom i motiviranjem uspjele 
privesti ovaj tečaj kraju, na za¬ 
dovoljstvo svih polaznika. Po 
završenom ispitu i ocjenjiva¬ 
nju usmenog dijela, svjedodžbe 
je polaznicima uručio Toma 
Magda ravnatelj organizacije 
Ruke nade. Polaznica s Filipina 
ostvarila je najbolji rezultat s 
95 % uspješnosti na završnom 
ispitu. Želja je polaznika da se 
što bolje pripreme za proces 
integracije, jer su prepoznali 
važnost znanja jezika i kulture 
kao prve i najvažnije stepenice 
u tom procesu. Svečanosti su 
nazočili članovi obitelji pola¬ 
znika, prijatelji, djelatnici Pri¬ 
hvatilišta “Porin” kao i kolege 
iz drugih humanitarnih orga¬ 
nizacija koje zajedno djeluju u 
“Porinu”. • CBAID/GC 


U Varaždinu je 19. - 20. svibnja 
2018. održan Festival sporta 
i gospel glazbe “Pokreni se”. 
Organizatori su bili Udruga 
Hoću život i Zajednica šport¬ 
skih udruga grada Varaždina. 
Ovaj jedinstveni događaj u dva 
je dana privukao oko osam 
stotina posjetitelja, dijelom 
na sportski dio, a dijelom na 
glazbeni. Festival je “rođen” 
spajanjem dvije velike vizije, 
evangelizacije i slavljenja Boga. 
Njjihovi su nositelji bili entuzi¬ 
jasti iz dviju varaždinskih crka¬ 
va, BC ,,Emanuel“ i KC „Svjetlo 
svijeta“. 

Dvadeset sati bez prestanka 
pripremali smo, orali, čistili du¬ 
hovno polje u dvorani u Varaždi¬ 
nu. Zazivali smo Božju slavu da 
se spusti i nastani među nama 
kako bi se Bogu svidjela naša 
žrtva. On se proslavio, pokazao 
i uzeo sebi slavu, a nas ostavio 
u ćudu i promijenio živote onih 
koji su ga doživjeli i zavapili - 
rekao je Danijel. 

Jasno vidim da ovakav pri¬ 
stup sve više i više razbija pre¬ 
drasude koje imaju ljudi izvan 
evanđeoskih crkava i dovodi ih 
na ovakve događaje gdje mogu 
ćuti i doživjeti evanđelje Isusa 
Krista u punoj snazi! Omjer je 


bio baš onaj kako ja volim, 15% 
ljudi iz evanđeoskih crkava, a 
85% potpuno nepoznatih ljudi - 
izjavio je Marin Sestak. 

Zahvalan sam što je Bog do¬ 
pustio da ukupno oko sedam sto¬ 
tina, nama potpuno nepoznatih 
ljudi, u dva dana ćuje potpunu i 
snažnu poruku evanđelja. I zato 
ćemo nastaviti, kao što stoji u 
1. Korinćanima 9,22.23: “svima 
biti sve ne bi li kako koga za¬ 
dobili za Krista, a sve to zbog 
evanđelja da bi imali udjela u 
njemu ” - dodao je Jonatan. 

Sto pokreče tvoje srce? - 
bilo je glavno pitanje festivala, 
a posjetitelji su imali prigodu 
postaviti si to pitanje tijekom 
dječjeg programa, nogometnog 
turnira te za vrijeme trajanja 
dvaju glavnih koncerata i dva- 
desetdvosatnog slavljenja. Za¬ 
nimljiva je činjenica da su na 
dvadesetdvosatnom slavljenju 
nastupile skupine ili pojedin¬ 
ci iz devet različitih država: 
Slovenije, Švicarske, Austrije, 
Južne Afrike, Tajlanda, SAD, 
Ukrajine, Brazila i Hrvatske. 
Svi su oni svojim štovanjem, 
molitvom, psalmima i svjedo¬ 
čanstvima uzdizali ime Isusa 
Krista jer je njegovo ime iznad 
svakoga drugog imena i jer će se 

njegovu imenu pokloniti svako 
koljeno nebeskih i zemaljskih 
bića. 

Sportski dio bio je vrlo 
atraktivan zbog turnira između 
lokalnih varaždinskih klubova i 
brazilske evanđeoske veteran¬ 
ske reprezentacije. Brazilci su 
odnijeli prvo mjesto na turniru, 
a u živote svih prisutnih doni¬ 
jeli su svoja osobna svjedočan¬ 
stva o tome kako ih je Bog zau¬ 
vijek spasio, promijenio, dao im 
novu svrhu i kako ih danas sve 
koristi. Na dva glavna koncer¬ 
ta nastupili su u subotu bend 
October light i gost govornik 
p. Sergio Raposo te u nedjelju 
skupina Emanuel iz Velike Go¬ 
rice te Marin Šestak sa svjedo¬ 
čanstvom svoga obračenja. 

Snimku nedjeljnog koncerta 
i poruke moči če se pogledati na 
Youtube kanalu Udruge Hoću 
život. Cijeli su događaj najavile 
i popratile Varaždinska televi¬ 
zija i Laudato TV. Organizatori 
iz Udruge Hoću život ovim se 
putem zahvaljuju crkvama koje 
su ih istinski podržale i stale uz 
njih u ovome projektu. Veliko 
hvala i svim volonterima koji 
su radili u jedinstvu i bratskoj 
ljubavi i pokazali da sve druge 
različitosti jedino mogu postati 
blagoslov kojim blagoslivljamo 
jedni druge - kada je glavni i 
jedini cilj proslaviti i navijestiti 
Isusa Krista. 

Izvješče priredili Danijel 
B., Marin Š. i Jonatan V. Slike s 
festivala mogu se pogledati na 
https://www.facebook.com/ 

pokreni.se.graberje/ , a TV pri¬ 
log o festivalu na https://www. 
youtube.com/watch?v=ry4D 

VL6wIbI&feature=voutu.be • 

IBA/GC 


Predavanje u riječkoj Baptističkoj crkvi 

Biblija i biblijsko 
prevođenje 

Goran Medved najavio novi, suvremeni prijevod Biblije 



U riječkoj Baptističkoj crkvi, 
u organizaciji evanđeoskih cr¬ 
kava iz Rijeke, mr. sc. Goran 
Medved s Biblijskog instituta u 
Zagrebu održao je 30. svibnja 
2018. predavanje o Bibliji i pro¬ 
blematici njezina prijevoda. 

U kračem je uvodu pokazao 
kako su od izvornika, kojih za¬ 
pravo nemamo, preko prijepi¬ 
sa na papirusu i pergamentima 
došli do nas prilično točno re¬ 
konstruirani izvorni tekstovi, 
zahvaljujući tekstualnoj kri¬ 
tici. U potvrđivanju autentič¬ 
nosti starozavjetnih tekstova 
u velikoj su mjeri pomogli pro¬ 
nalasci svitaka s Mrtvog mora 
u blizini Kumrana. Septuagin- 
ta je kao grčki prijevod hebrej¬ 
skog teksta nezaobilazan tekst 
koji su rabili rani crkveni oci 
u svojim spisima. Broj prona¬ 
đenih rukopisa Biblije neus¬ 
poredivo je veći u odnosu na 
prijepise djela drugih pisaca 
poput Homera, Julija Cezara 
i ostalih. 

Sama Biblija prevedena je 
na oko 670 jezika, Novi zavjet 
na 1521 jezik, a njezini dijelovi 
na još 1121 jezik koji se danas 
govori na svijetu. Izvorno je na¬ 
pisana na hebrejskom, grčkom 


i aramejskom. Kod prevođenja 
bitno je odrediti teoriju i svrhu 
prijevoda te iz toga proizlaze tri 
glavne skupine prijevoda: do¬ 
slovni, dinamički i slobodni. Pri 
samom se prevođenju pojavlju¬ 
ju problemi točnosti, jasnoće i 
ljepote. Predavač je na nekoliko 
primjera pokazao probleme s 
kojima se suočavaju prevodite¬ 
lji u nastojanju da premoste jaz 
između izvornog teksta i današ¬ 
njeg hrvatskog jezika kojim se 
služimo. 

“Za proučavanje i poučava¬ 
nje Biblije dobro je koristiti se 
prijevodima iz sve tri skupine 
prijevoda, a za osobnu pobož- 
nost je onaj koji je čovjeku pri¬ 
rastao srcu, najbolji”, zaključio 
je predavač. 


Predavač Medved inače je 
član skupine koja već šest godi¬ 
na radi na suvremenom prijevo¬ 
du Svetoga pisma. Taj je projekt 
dostupan na Google playu pod 
imenom: Biblija - suvremeni 
prijevod. Sljedeće se godine 
očekuje i tiskano izdanje. Pred¬ 
nosti su suvremenog prijevoda 
u tome što se, zbog dinaičke me¬ 
tode i suvremenog jezika, lako 
čita. U aplikaciji su objašnjenja 
dana u fusnotama, izložen je 
uvod u svaku biblijsku knjigu te 
pridodano kazalo pojmova. Či¬ 
tajući novi prijevod izlažemo se 
poticaju da nas njegova svježina 
probudi za stvari koje smo pre¬ 
vidjeli zbog rutine u koju se lako 
upadne čitajući uvijek samo je¬ 
dan prijevod.« IBA/GC 

Izborna skupština u BC Zagreb 

Filip Grujić izabran za 
pomoćnika pastora 


Baptistička crkva Zagreb odr¬ 
žala je 22. travnja 2018. Izbor¬ 
nu skupštinu za izbor pomoć¬ 
nika pastora. Kandidat je bio 
mladi čovjek, tridesetogodišnji 
Filip Grujić. Vodstvo gaje pre¬ 
poznalo i kandidiralo, a crkva 
odlučila o izboru. 


Filip Grujić izabran je za po¬ 
moćnika pastora BC Zagreb na 
razdoblje od iduće četiri godine. 
Radujemo se što je, prema našim 
dokumentima, Filip pomoćnik 
pastora, a po srcu pastor u službi 
rada sa mladima u podložnosti 
Duhu Svetome. Neka bi se u nje¬ 



govoj službi i dalje očitavalo, kao 
i do sada, koliko ljubi Boga, crkvu 
i srcem se daje za Kraljevstvo.« 
B. Merhaut Bjelopavlović/IBA/ 
GC 

Svečanost u BC Zagreb 

Ivica Horvat ordiniran 
za pastora BC Zagreb 

Novi iskorak u životu zagrebačke crkve 



“Slugo Gospodnji, Ivice Hor- 
vat, u ime Isusa Krista pro¬ 
glašavam te pastorom Saveza 
baptističkih crkava u Republici 
Hrvatskoj da obavljaš propo¬ 
vjedničku i učiteljsku službu, te 
da obavljaš sve obrede unutar 
Saveza BC. Ovim imenovanjem 
stječeš sva prava i obveze pa¬ 
stora Saveza BC u RH. Ujedno 
te proglašavam i pastorom BC 
Zagreb da obavljaš povjerenu ti 
službu na slavu Boga Oca, Sina 
i Duha Svetoga. Amen.” Ovim je 
riječima tajnik Saveza BC u RH 
Zeljko Mraz rukopoložio 25. 
veljače 2018. Ivicu Horvata za 
pastora BC Zagreb. 

Te je nedjelje, BC Zagreb 
bila ispunjena do posljednjeg 
mjesta; mnogi gosti, pastori, 
došli su na svečano bogoslužje 
rukopolaganja. Za tu prigodu 
oformljen je i zbor iznenađe¬ 
nja s istom pjesmom koja je 
bila otpjevana i Josipu Horva- 
tu, pokojnom ocu našeg sadaš¬ 
njeg pastora, na njegovo ruko- 
polaganje za službu pastora. 

Toma Magda, predsjednik Sa¬ 
veza BC u RH, održao je propovi¬ 
jed temeljenu na tekstu iz Posla¬ 
nice Efežanima 4,7-16. Naglasak 
propovijedi bio je na činjenici da 
je Krist izvor svake službe; on je 
taj koji daje pastira crkvi da pri¬ 
pravi svete za djelo službe. I to 
je najvažnija zadača pastora - iz¬ 
gradnja Tijela Kristova. 


Nakon propovijedi, Ivica Hor- 
vat javno je pred svima prihvatio 
odgovornost službe, potvrđujući: 

• da vjeruje u Gospodnji poziv 
u ovu uzvišenu službu, 

• da vjeruje u božansko nadah¬ 
nuće Svetoga pisma Staroga i 
Novoga zavjeta, u kojemu je 
objavljena istina potrebna za 
naše spasenje, 


da će disciplinirano i vjer¬ 
no čitati i proučavati Riječ 
Božju te u molitvi tražiti 
mudrost i snagu kako bi pre¬ 
dano obavljao povjerenu mu 
službu, 

da će propovijedati istinitu 
Božju Riječ u vrijeme i ne¬ 
vrijeme, bez obzira na cijenu 
koju će morati plaćati, 


• da će biti pastor svima onima 
koji će trebati njegovu pomoć 
i koji će mu biti povjereni, 

• da će zajedno sa službenici¬ 
ma suradnicima raditi na iz¬ 
gradnji obitelji Božje, 

• da će, ugledajući se na Krista, 
biti primjer u svome domu, 
zajednici, izvan nje, svjedo¬ 
čeći tako svoj poziv i svoju 
pripadnost Kristu. 

I mi, crkva, obećali smo da 
ćemo uz Božju pomoć prihva¬ 
ćati Ivicu Horvata, slugu Isusa 
Krista, kao pastora koga nam 
je Bog dodijelio, te da ćemo 
ga nositi u svojim molitvama 
tražeći volju Božju i njegovo 
vodstvo kako bismo se zajedno 
izgrađivali i rasli u vjeri, nadi i 
ljubavi. 

Braća Toma Magda, pred¬ 
sjednik Saveza BC u RH, La- 
dislav Ružička, dopredsjednik 
Saveza BC u RH te Darko Mi- 
kulić, član Izvršnog odbora 
Saveza BC u RH, molili su nad 
pastorom Ivicom Horvatom i 
njegovom suprugom Rahelom 
molitvu blagoslova, vodstva, 
pomazanja i zaštite. 

Pastor Ivica Horvat zahva¬ 
lio je svim prisutnima, zajed¬ 
nici koja ga je izabrala i nosi ga 
u molitvama, vodstvu crkve, 
predstavnicima Saveza BC u 
RH, svim uzvanicima i gostima, 
radnicima u svojim firmama i 
poslovnim partnerima, supruzi 
Raheli, kćerima i ostaloj rodbini. 

Zahvalni smo Gospodinu za 
vjeru našeg pastora u očinsku 
ljubav koja će ga , kako je ista¬ 
knuo, ispuniti snagom da kao 
ponizni sluga Gospodnji učini 
ono što mu je dužnostu snazi 
Duha Svetoga, zaključuje svoje 
izvješće Blažebka Merhaut Bje- 
lopavlović. • B. Merhaut Bjelo- 
pavlović/IBA/GC 

Nova Betanija 

Promotivni 
yideo BC 
Čakovec 


Baptistička crkva “Betanija” iz 
Čakovca objavila je promotiv¬ 
ni video pod naslovom “Nova 
Betanija”. Moguće ga je pogle¬ 



dati na linku: https://vimeo. 
com/258610586 

U videu su ukratko prikazani 
povijest i razvoj BC Čakovec te 
nova perspektiva djelovanja koja 
se otvara tijekom i nakon reali¬ 
zacije projekta izgradnje nove 
crkvene zgrade BC Čakovec, na¬ 
zvanog “Nova Betanija”. Drago¬ 
voljni prilozi za izgradnju mogu 
se uplatiti u korist računa BC Be¬ 
tanija: HR6423400091516050101 
• IBA/GC 

Novi članovi zagrebačke crkve 

Svečanost krštenja 
u BC Zagreb 

Pastor Horvat krstio sedmero vjernika 



„Krstim te u ime Oca, Sina i 
Duha Svetoga. Amen.“ Tim je 
riječima pastor Baptističke cr¬ 
kve Zagreb Ivica Horvat obavio 
18. ožujka 2018. čin krštenja 
nad sedmero vjernika koji su 
prihvatili Isusa Krista za Spa¬ 
sitelja, svjedočili svoju vjeru 
u Boga i oproštenje grijeha te 
tako krenuli s Kristom u novi 
život. 

Uvijek je na ohrabrenje čuti 
svjedočanstva ljudi koje je Bog 
dotaknuo u njihovu stvarnom 
svijetu. Čudni su putovi Gos¬ 
podnji, a mi smo bili svjedoci 
njihovih susreta sa Bogom: 

Jedan se odupirao Gospo¬ 
dinu više od četiri desetlječa, 
a onda ga je preplavila milost 
Gospodnja i više nije mogao 
bježati.., odazvao se, pokajao i 
dao krstiti. 


Drugi putem interneta upo¬ 
znaje djevojku iz Perua, odlazi 
je posjetiti, a ona mu svjedoči 
svoju vjeru u Boga i najprije 
ga vodi u svoju crkvu. Nakon 
povratka u Zagreb, on traga za 
crkvom, pronalazi je i doživlja¬ 
va Božji dodir, pokajanje, kršte¬ 


nje. Sada se raduje ljetu kada 
če, sada več njegova zaručnica 
doči. Vjenčat če se i nastaviti 
zajednički život u Zagrebu. 

Treči ima sve, ali sve to bez 
Boga. I jedno jednostavno pi¬ 
tanje „Kakav je tvoj odnos s 
Bogom?“ u potpunosti mijenja 


njegovu životnu stvarnost. Sla¬ 
ma se, kaje, moli, prihvača vje¬ 
ru i potvrđuje je krštenjem. 

Četvrti traga preko medija, 
istražuje, nekoliko puta kupuje 
Bibliju pa je prodaje, pa ponov¬ 
no kupuje, pa prodaje... traga i 
na kraju se slama u Božjoj pri¬ 
sutnosti. 

Peti čita, spoznaje Istinu i 
ona ga oslobađa od njegovih 
strahova; nakon puno godina na 
licu mu se pojavljuje osmijeh, a 
u srcu radost oslobođenja. 

Jedna pak vjernica odbacuje 
sve druge lažne ,,bogove“, svu 
iskrivljenu pobožnost i prihva¬ 
ča Isusa Krista za svoga Gospo¬ 
dina i Boga. 

A drugu Gospodin liječi od 
dugogodišnje bulimije i ano- 
reksije rezultirane iskrivljenom 
predodžbom o sebi, pokazujući 
joj svu svoju ljubav i vrijednost 
u njemu, Bogu Spasitelju. 

Radosni smo što nam se 
naša duhovna obitelj povećala. 
Crkva je dobila još dvije sestre 
- Anamariju i Teu, te još petero 
braće - Tomislava, Marka, Slo- 
bodana, Ivana i Franka. Neka bi 
njihovi životi bili na Božju slavu 
i svjedočanstvo njihovim obi¬ 
teljima i sredini gdje žive - za¬ 
ključuje svoje izvješće Blažen- 
ka Merhaut Bjelopavlović. • B. 
Merhaut Bjelopavlović/IBA/GC 


Bogoslužje na otvorenom 

Pedesetnica u BC Zagreb 



Skupovi održani 
na obali Četvrtoga 
maksimirskog jezera 

Ove je godine Baptistička crkva 
Zagreb odlučila da će, u skladu 
sa svjomo vizijom otvorene cr¬ 
kve, iskoračiti i proslaviti Dan 
crkve, Pedesetnicu, nešto druga¬ 
čije nego do sada. 

Blagoslovljeni smo i zahval¬ 
ni Gospodinu što naša sestra 
Lidija MacKenzie ima tako ve¬ 
liko srce gostoljubivosti da je 
spremna ugostiti, ne prvi put, 
cijelu crkvu odjednom. Vod¬ 
stvo crkve donijelo je odluku 
da proslava Dana crkve bude u 
subotu 19. svibnja 2018., s evan¬ 
gelizacijom i večeri slavljenja 


te u nedjelju 20. svibnja s bogo¬ 
služjem i zajedničkim ručkom 
te druženjem, a sve u dvorištu 
obitelji MacKenzie u Maksimi¬ 


ru, na obali Četvrtoga maksi¬ 
mirskog jezera. 

Trebalo je napraviti kon¬ 
strukciju za tendu, iznajmiti 


stolove i klupe, dogovoriti ca- 
tering, nabaviti pića i ostale 
potrepštine, organizirati raspo¬ 
djelu zadataka, aktivnosti... 

I Gospodin nas je blagoslovio 
lijepim vremenom; blagoslovio 
je trud naših ruku; blagoslo¬ 
vio je slavljenje; blagoslovio je 
druženje i zajedništvo s njim i 
jednih s drugima; nadasve, bla¬ 
goslovio je Riječ koja nas je pod¬ 
sjetila da se krštenjem uranjamo 
u vodu, a duhovnim krštenjem u 
Duha Svetoga. I kada slušamo u 
poniznosti što nam Duh govori, 
tada će Gospodin biti djelotvo¬ 
ran u našim životima. 

Na nedjeljnom bogoslužju 
bilo je oko stotinu i pedeset odra¬ 
slih osoba te tridesetak djece. 

Bilo je lijepo vidjeti šetače oko 
jezera, trkače, prolaznike kako 
zastaju, slušaju i još relativno 
daleko, do Petog maksimirskog 
jezera uspijevaju čuti Božju po¬ 
ruku i pjesme slavljenja Boga. • B. 
Merhaut Bjelopavlović/IBA/GC 

Događanja u BC Slavonski Brod 

Krštenje, uskršnja 
evangelizacija i koncert 



Pastor Mikulić s novim vjernicama 


Bogat crkveni život 
slavonskih vjernika 

Slavonskobrodski vjernici jav¬ 
ljaju kako su se “u novom crkve¬ 
nom prostoru slavonskobrod- 
ske baptističke crkve odvijala, 
od prošle jeseni, brojna doga¬ 
đanja: nadahnjujuće predava¬ 
nje o reformaciji dr. sc. Stanka 
Jambreka u gradskoj knjižnici 
te, potom, vrlo zanimljivo izla¬ 
ganje Nikole Škrinjarića o bio- 
energiji u svjetlu Biblije, koje 
se održalo u crkvenim prosto¬ 
rima. Sestre iz okružja susrele 
su se pak na ohrabrujućem za¬ 
jedničkom molitvenom susre¬ 
tu. Predavanje pastora Miloša 
Komanovića o probuđenju sve 
je prisutne potaknulo na novu 
predanost Gospodinu. 

Nova je godina počela za¬ 
jedničkim dočekom i večerom 
koju su pripremili prijatelji 
zajednice Bada i Toca, pozna¬ 
ti kuhari iz Slavonskog Bro¬ 


da. Prvi tjedan u novoj godini 
dvadesetak mladih iz okružja 
proveli su četiri dana družeći 
se na čudesnom putovanju iza 
ormara, koje su izvrsno vodi¬ 
li Marijana Crnković i njezini 
pomagači iz Društva prijatelja 
Biblije. Zahvalni smo Gospodi¬ 


nu da je prošle godine dovrše¬ 
no potkrovlje u kojem su mogle 
noćiti dvadeset i dvije mlade 
osobe. 

Dok je vani padao snijeg, 
tri su sestre svojim krštenjem 
javno priznale Krista kao svoga 
Gospodina i hrabro posvjedoči¬ 


le da ih je Isus učinio bjeljima i 
od snijega. Novi prostor sve se 
više koristi na slavu Božju, kao 
blagoslov zajednici u Slavon¬ 
skom Brodu i cijelom okruž¬ 
ju, ali i potrebitim ljudima u 
našem gradu. Započelo se i s 
akcijom zajedničke večere za 
potrebite, ponovno su naši pri¬ 
jatelji Bada i Toca, uz pomoć 
sestara iz zajednice, napravili i 
poslužili večeru za dvadesetak 
potrebitih ljudi iz grada. Tim 
malim znakom pažnje htjeli 
smo im pokazati da ih Bog ljubi 
te da ih nije zaboravio. 

U nedjelju 18. ožujka 2018. 
izuzetno talentirani te Božjom 
Riječju i Duhom Svetim inspi¬ 
rirani mladi kantautori Dario 
Miletić i Goran Goga iz Zadra 
održali su prvi uskršnji koncert 
u crkvi u Slavonskom Brodu, 
dok je nadahnutu evangeliza- 
cijsku poruku prenio pastor BC 
Zagreb Ivica Horvat. Koncert 
i evangelizacija bili su vrlo do¬ 
bro posjećeni. 

Zahvalni smo Gospodi¬ 
nu, jer sve je to njegovo djelo 
koje je započeo i koje je obe¬ 
ćao dovršiti u nama i u crkvi 
u Slavonskom Brodu.” Video 
s koncerta dostupan je na 
https://www.facebook.com/ 

baptist.slavonskibrod/vide- 

os/883755281803599/ • IBA/ 
GC 

Svečanost u BC Zagreb-Dubrava 

Prvo krštenje 
u Dubravi 

Danijel Časni krstio četvero vjernika 


Prva nedjelja u svibnju (6. 5. 
2018.) bila je izuzetno svečana 
i blagoslovljena u zagrebačkoj 
baptističkoj crkvi u Dubravi. 

Uz brojne goste, prijatelje 
te braću i sestre iz BC u Radi- 
ćevoj, prvi put od otvorenja cr¬ 
kve u veljači 2005. održano je 
krštenje vjernika. U znak svoje 
vjere u oproštenje grijeha samo 
po Isusu Kristu, svjesnim či¬ 
nom krštenja u vodi, svoja srca 
i svoje živote, svom Spasitelju 
i Otkupitelju Isusu Kristu pre¬ 


dalo je šest krštenika: Kayleigh 
Maroney, Ana Barač Ismailov- 
ski, Marijan Baniček, Dominik 
Glavaš te Viktor i Noa Pazman. 

Zahvalni smo Gospodinu na 
njima! Po prvi je put, s velikim 
žarom i ljubavlju, u ime Oca i 
Sina i Duha Svetoga krštavao 
starješina Danijel Časni. Sve¬ 
čano bogoslužje vodio je star¬ 
ješina Stephen Bell, a izuzetno 
poučnu propovijed starješina 
Josip Čeh. Tim za slavljenje, 
pod vodstvom Tabite Bell, po¬ 



Starješina Časni s krštenicima 


pratio je događanje pjesmama 
slavljenja Gospodinu. 

Zahvalni smo od srca Magda¬ 
leni Pazman i njezinim prijatelji¬ 
cama koje su svojim prekrasnim 
pjesmama uljepšale svečanost 
krštenja. Nakon propovijedi svi 


su prisutni bili pozvani na za¬ 
jednički ručak, koji je protekao 
u ugodnom druženju. Hvala 
svima koji su sudjelovali u pri¬ 
premi i organizaciji, a posebno 
sestrama na njihovim vrijednim 
rukama. • S. Fadijević/IBA/GC 

Svečanost u BC Daruvar 


Promocija diplomanata teologije 




% 


_i*_ 



Diplomanti 
TBAna 
promociji u 
Daruvaru 


Profesori, diplomanti, prijatelji 
i obitelji okupili su se 27. svibnja 
2018. u Daruvaru, kako bi prosla¬ 
vili promociju četvorice diploma¬ 
nata Teološke biblijske akademije 
iz Krapine (TBA), koja djeluje u 
okviru Udruge zateološko-biblij- 
sko proučavanje. 

TBA se razvila iz Evanđeoskog 
biblijskog instituta koji je djelo¬ 
vao od 1981. u Beču, sa svrhom 
osposobljavanja pastora, crkve¬ 
nih vođa i članova crkava bivše 
Jugoslavije. Od svog preseljenja u 
Hrvatsku (1998.), TBA je osposo¬ 
bila 23 diplomanta trogodišnjeg 
ili četverogodišnjeg studija koji 
služe u Hrvatskoj, Bosni, Sloveni¬ 
ji i Srbiji. Mnogi su završili certi- 
ficirani jednogodišnji studij i se¬ 
minare (Ekspozitorski seminari i 
BIBLOS predavanja). Dvanaesto¬ 
rica naših diplomanata trenutno 
služe kao pastori mjesnih crkava. 
Devetorica diplomanata, zajedno 
sa šest članova fakultetskog oso¬ 
blja, služili su ili trenutno služe 
na području osnivanja crkava. 
Trojica preostalih diplomanata 
Evanđeoskog biblijskog institu¬ 
ta trenutno služe kao pastori u 
Hrvatskoj, dok ostali obavljaju 
razne službe u Srbiji, Crnoj Gori, 
Češkoj, Austriji i Engleskoj. Troji¬ 
ca diplomanta predaju određene 
predmete na TBA. Među njima 
je i naš dekan dr. Miško Horva- 


tek, potom Mario Kushner i mr. 
Damir Pintarič. Oni su također i 
pastori mjesnih crkava. 

Ovom prigodom, udruži¬ 
li smo diplomante posljednjih 
dviju generacija (13 i 17) kako 
bismo svečano obilježili njihova 
postignuča. Ivan Špičak i članovi 
Baptističke crkve Daruvar bili su 
domačini te su pomogli u orga¬ 
nizaciji cijelog događaja. Na sve¬ 
čanosti su prisustvovali i članovi 
nekih drugih lokalnih crkava iz 
Daruvara, zajedno s članovima 
baptističkih crkava iz Požege, 
Nove Gradiške, Golubinjaka i 
Koprivnice te crkava u Krapini i 
Čakovcu, gdje su naši diplomanti 
članovi. 

Jedan je od naših diplomanata 
i Dragiša Milenkovič koji se, po 
završetku trogodišnjeg progra¬ 
ma 2013. (teolog), vratio u rodni 
grad Vlasitince u Srbiju gdje je 
osnovao crkvu. Dragiša, koji je 
nedavno bio i rukopoložen, nije 
nažalost mogao sudjelovati na 


svečanosti promocije, jer mu je 
ulazak u Hrvatsku bio zabra¬ 
njen iz nepoznatih razloga. Bra¬ 
nimir Plavšič, nakon završetka 
istog studijskog programa kao i 
Dragiša 2013. godine, oženio je 
Lillybeth i osnovao crkvu u svom 
rodnom gradu Lečarku blizu Sri¬ 
jemske Mitrovice u sjevernom 
dijelu Srbije. 

Daniel Herceg završio je tro¬ 
godišnji program (teolog) prošle 
godine i trenutno vodi slavljenje 
i omladinu u Baptističkoj crkvi 
Betanija u Čakovcu. Odlučio je 
nastaviti svoje obrazovanje te 
pohađa studij magisterija iz teo¬ 
logije u sklopu TMAI-a u Europi. 
Ivan Mustač, član Baptističke cr¬ 
kve Emanuel u Krapini, završio je 
četverogodišnji studij (diplomi¬ 
rani teolog). Oženjen je Irenom i 
Bog ih je ove godine blagoslovio s 
prvim djetetom, Lukom Joelom. 
Ivan radi kao administrator Te¬ 
ološke biblijske akademije i vodi 
omladinu u crkvi u Krapini. Na¬ 


stavio je s radom na magisteriju 
iz biblijskog savjetovanja zajedno 
s Irenom. Studiraju na Masters 
sveučilištu u Santa Clariti, LA. 

Osim studenata koji nastavlja¬ 
ju studij, četvorica članova fakul¬ 
tetskog osoblja TBA obrazuje se 
za viši akademski stupanj. Mario 
Kushner završio je svoj magi¬ 
starski rad i čeka diplomiranje 
na EBTC-u u Berlinu (magiste¬ 
rij teologije). Kristian Brackett, 
zamjenik dekana, približava se 
završetku doktorskog studija na 
Southern Baptist Theological 
Seminary u Lousvilleu, Kentu- 
cky. Stephen Coney nastavlja rad 
na svom doktorskom studiju na 
Luther Riče Seminary u Conver- 
su, Georgia. Damir Pintarič za¬ 
počinje svoj doktorski studij na 
Masters Seminary u Sun Valleyu, 
CA. Teološka biblijska akademi¬ 
ja članica je Master’s Academy 
International, koja objedinjuje 
17 škola, od Južne Afrike do Nje¬ 
mačke, od Japana do Meksika, od 
Novog Zelanda do Hondurasa. 
Uz Krapinu, TMAI Europa ima 
svoje škole u Berlinu, Ziirichu, 
Tirani, Beču, Messini (Italija), 
Leonu (Španjolska) i u Brnu 
(Češka). TMAI Europa nudi 
studij magisterija iz teologije, a 
Krapina je domačin prvih pre¬ 
davanja u sklopu tog programa 
(Predavanja su održana u lipnju 
od 12. -16. lipnja ove godine). Sve 
škole u sklopu TMAI-a imaju za¬ 
jedno oko 1200 studenata i više 
od 4000 diplomanata koji služe u 
crkvama diljem svijeta. • K. Brac- 
kett/IBA/GC 


. 


Krštenje u BC Rijeka 

Prvo krštenje u riječkom 
Pastoralnom centru 


Riječka baptistička crkva dugo 
je čekala da se, nakon održa¬ 
noga prvog vjenčanja u novom 
Pastoralnom centru, dogodi i 
prvo krštenje. 

Veliki je to dan za vjerničku 
zajednicu kad krštenici javno 
svjedoče svoju vjeru i odluku da 
hode s Isusom Kristom. Velika 
je to odluka, jer uključuje odri¬ 
canje od starog života sa svim 
njegovim navikama usvojenima 
odgojem u domu, školi, na ulici. 
Nedjelja 8. srpnja 2018. bila je 
dan kad je crkva prisustvovala 


krštenju triju kandidata. Sjedili 
su u bijelim haljinama, svaki sa 
svojim mislima, u molitvi Bogu 
i iščekivanju: da, izlaskom iz 
vode, kao novi ljudi, osjete uz¬ 
buđenje novosti života. 

Ohrabrenje i poticaj iz Riječi 
dala je starješinica Edita Turin- 
ski, naglasivši važnost zajed¬ 
nice u koju se ulazi krštenjem. 
Zajednice, koja je ohrabrenje i 
potpora, ali i mjesto na kojemu 
se očekuje od svakog uda da svo¬ 
jim darima doprinosi boljitku i 
napretku Tijela Kristova. 



Pastor Grij s 
krštenicima 


Pastor Giorgio Grij krstio je 
Anamariju Jordan, Petra Turin- 
skog i Darka Vorkapiča u ime 
Oca, Sina i Duha Svetoga. Cijela 
se crkva radovala, pjevala - i u 
toj radosti dočekala novu sestru 
i braču. Edita Turinski, Teofil 
Dereta i Teofil Sečen položili su 
svoje ruke na krštenike i pona¬ 


osob molitvama Bogu zavapili 
da ih on svojim Svetim Duhom 
vodi samo svojim putem te ih sa¬ 
čuva od napasti i Zloga. 

Slavlje su uveličali i prijatelji 
krštenika te gosti pristigli u Ri¬ 
jeku, a završeno je zajedničkim 
blagovanjem Večere Gospodnje. 
• IBA/GC 

Zajednička bogoslužja varaždinskih evanđeoskih crkava 

Prijenos bogoslužja na Varaždinskoj 
TV u službi širenja evanđelja 

Zaživjela vrijedna inicijativa BC "Emanuel" iz Varaždina 



Sve je započelo vjerom u ostva¬ 
renje obećanja koje nalazimo u 
Novom zavjetu: kako je unutar 
Tijela Kristova moguće jedin¬ 
stvo i da se ono na najljepši 
mogući način može ostvarivati 
aktivnom suradnjom lokalnih 
crkava. 

Dugo me mučila pomisao da 
ćemo mi, kršćani, cijelu vjećnost 
biti zajedno, a sada smo u istom 
gradu na zemlji tek poznanici. 
Morao sam se uvjeriti da i moja 
braća iz drugih evanđeoskih cr¬ 
kava žude za većim jedinstvom 
pa sam s njima podijelio ideju o 
zajednićkom bogoslužju - povje¬ 
rio nam se Jonatan Vukov, pa¬ 
stor BC Emanuel u Varaždinu. 

Cilj zajedničkog bogoslužja 
četiriju crkava nije samo uza¬ 
jamno se ohrabriti u suradnji, 
cilj nam je pokazati svijetu koji 
nas pozorno promatra da nas, 
unatoč nekim manjim razli¬ 
kama, sve zajedno ujedinjuje i 
zbližava ista Kristova žrtva, isto 
Evanđelje, isti nauk i ista ljubav 
našega zajedničkog Spasitelja - 
Isusa Krista. 


Kršćani to moraju zaživje¬ 
ti, a ljudi izvan naših zajednica 
to moraju prepoznati kao živu 
realnost, kako bi se poćele ru¬ 
šiti njihove predrasude prema 
nama, evanđeoskim kršćani¬ 
ma te da bismo tako imali bolje 
svjedoćanstvo u našem gradu 
- nadodao je Mladen Dominić, 
propovjednik Kristove crkve iz 
Varaždina. 

Prvo zajedničko bogosluž¬ 
je snimili smo za Uskrs, a već 
nekoliko tjedana poslije dobili 


smo upit za nastavak ovog rada 
svakog drugog mjeseca na re¬ 
dovnoj osnovi. 

Zajednićkim bogoslužjima 
jedni drugima služimo na iz¬ 
gradnju, jer nas takvo zajed¬ 
ništvo potiće da rastemo iznad 
naših pojedinaćnih tradicija i 
uvjerenja. Štoviše, u aktivnoj 
nas suradnji naše razlike uzaja¬ 
mno obogaćuju. Sve je ovo zbi¬ 
lja predivno! - rekao je Zdenko 
Horvat, pastor crkve Svjetlo 
svijeta iz Varaždina. 


Uvjereni da je Bogu ugodno 
da se na temelju Svetog pisma 
povezuju i zajedno istupaju u 
javnost, tri crkve iz Varaždina 
(Kristova crkva, Svjetlo svijeta i 
BC Emanuel) te jedna iz Mur- 
skog Središća (BC Crkva Isusa 
Krista) stvorile su strukturu i 
platformu za evangeliziranje 
sugrađana putem Varaždinske 
televizije. 

Iako naša zajednica nije u 
Varaždinu, drago nam je da 
smo se mogli ukljućid u ovu 
prekrasnu inicijativu. Molimo 
se za napredak Božjeg kraljev¬ 
stva na podrućju Sjeverne Hr¬ 
vatske i vjerujemo da će emisije 
zajednićkog bogoslužja u tome 
uvelike pridonijeti - riječi su 
Vladimira Hoblaja, pastora 
Crkve Isusa Krista iz Murskog 
Središća. 

Do sada su snimljene dvi¬ 
je emisije koje su emitirane u 
ukupno pet navrata na Varaž¬ 
dinskoj televiziji. Linkove za¬ 
jedničkih bogoslužja možete 
pronaći ovdje: 

Prvo bogoslužje (travanj 
2018.) https://www.youtube. 
com/watch?v-RAa_ 
pKVOxfY&feature-youtu.be 

Drugo bogoslužje (lipanj 
2018.) https://www.youtube. 
com/watch?v=odmCO_ 

dcWvY&feature-voutu.be 

• M. Š./BC Emanuel/IBA/GC 


. 


BC Osijek oprostila se od pastora-pripravnika 

Josip Dobutović dovršio 
pripravnički staž u Osijeku 


Preuzet će službu u 
Andrijaševcima, Cerni i 
Iloku 

U nedjelju 1. srpnja 2018. Bapti¬ 
stička crkva Osijek službeno se 
oprostila od pastora-priprav¬ 
nika Josipa Dobutovića, koji je 
svoje pripravništvo služio u toj 
crkvi od rujna 2015. 

Nedjeljnom bogoslužju pri¬ 
sustvovao je i predsjednik SBC 
u RH Toma Magda, koji je pro¬ 
povijedao i podijelio Večeru 



Pastori 
Magdai 
Dobutović 
pri Večeri 
Gospodnjoj 


Gospodnju. U propovijedi, te¬ 
meljenoj na tekstu iz Ivana 15,1- 
8, pastor Magda potaknuo je 
vjernike BC Osijek na odluku: da 
svakodnevno ostaju u Bogu kako 
bi mogli donijeti roda te ih ohra¬ 
brio riječima da je Bog vinogra¬ 
dar koji podiže palu mladicu i 
želi najbolje za svoje učenike. 

U drugome dijelu bogosluž¬ 
ja BC Osijek malim se darom 
zahvalila Josipu Dobutoviću za 
njegovu službu, a Josip je izre¬ 
kao nekoliko prigodnih riječi 
za kraj svoje pripravničke služ¬ 
be. Pastor Magda i Violeta Kar- 
doš, vjernica BC Osijek, molili 
su za blagoslov nad Josipom i 
za njegovu daljnju službu kao 
pomoćnog pastora u Andrija¬ 
ševcima, Cerni i Iloku. 

Okupljanje je završilo zajed¬ 
ničkim domjenkom i fotografi¬ 
ranjem. • IBA/GC 

Svečano bogoslužje u BC Zagreb 

Filip Grujić ordiniran za pastora 



Postavljanje novog pastora u službu 


Obavljat će službu 
pomoćnika pastora 

U Baptističkoj crkvi Zagreb 
održano je 17. lipnja 2018. sve¬ 
čano bogoslužje povodom ru- 
kopolaganja Filipa Grujiča za 
pastora. 

U svečanom, a u isto vrijeme 
u toplom obiteljskom tonu, bo¬ 
goslužje je predvodio starješina 
crkve pastor Željko Mraz, ista¬ 
knuvši kako je posebna radost 
kada crkva može na ovakav na¬ 
čin prepoznati službu mladog 
čovjeka koji je u njoj odrastao. 
Svaka pjesma, svaka izgovore¬ 
na riječ i svaka upučena moli¬ 
tva jasno je davala do znanja 
da je temelj i središte ovog 
događaja sam Isus Krist koji 
spasava, poziva i opunomočuje. 
U istome je duhu pastor Ivica 
Horvat poticao u svojoj propo¬ 
vijedi prisutne na odvažnost u 
autentičnom življenju evanđe¬ 


lja bez stida, zbog odgovornosti 
prema izgubljenima, poziva¬ 
jući se na riječi iz Rimljanima 
poslanice 1,16. 

Svečanost je dodatno oboga¬ 
tila skupina mladih otpjevavši 
a capella izvedbu pjesme “Daj 
mi tu staru vjeru”, kao poklon 
mladom pastoru i kao izraz 


vjere koja nadilazi vremenska 
razdoblja. 

Tijekom samoga čina ruko- 
polaganja Filip je iskazao svoju 
vjeru i obećao vjernost dok je 
crkva izrazila svoje prihvaćanje 
i obećala svoju podršku. Za pa¬ 
stora Filipa i njegovu suprugu 
Daliju molili su Toma Magda, 


predsjednik SBC u RH, Željko 
Mraz, glavni tajnik SBC u RH 
i Ivica Horvat, pastor BC Za¬ 
greb. Filip Grujić predstavljen 
je crkvi kao pastor SBC u RH 
sa svim pravima i obavezama 
koje mu time pripadaju, a koji 
će obavljati službu pomoćnika 
pastora u BC Zagreb. 

Nakon čina rukopolaganja, 
pastor Filip u kratkom je govo¬ 
ru izrazio svoje oduševljenje 
crkvom ističući da vjeruje u nju 
zato jer i sam Krist u nju vjeruje, 
a on osjeća dužno i odgovorno 
služiti crkvi. Posebno je zahvalio 
lokalnoj crkvi koja gaje do sada 
prihvaćala, odgajala i nosila. 

U završnom dijelu ovoga 
svečanog bogoslužja zajednica 
se prikladno okupila oko stola 
Večere Gospodnje, iskazuju¬ 
ći time svoju vjeru u Kristovu 
spasonosnu žrtvu i svoju pri¬ 
padnost Tijelu Kristovu. • S. 
Mraz/IBA/GC 


. 


Vjernici BC Mačkovec posjetili Karlovčane 

Uočavati što je 
volja Božja 


Baptistička crkva u Karlovcu 
bila je 4. ožujka 2018. domaći¬ 
nom gostima iz Mačkovca. Na¬ 
ime, članovi tamošnje bapti¬ 
stičke crkve posjetili su, nakon 
petnaest godina, vjernike kar¬ 
lovačke crkve. Unatoč dugoj 
pauzi, dvije se crkve redovito 
druže na brojnim susretima 
diljem Hrvatske. 

Ovom su prigodom članovi 
zbora i benda, pod vodstvom 
pastora za slavljenje Branka 
Kovačevića, izveli niz slavlje¬ 
ničkih pjesama, od kojih su 
neke bile i autorske. Svojim su 
inspirativnim interpretacija¬ 
ma blagoslovili braću i sestre 
domaćinske crkve. 

Karlovčanima je posebno 
bila poticajna i korisna propo¬ 
vijed glavnog pastora crkve iz 


Mačkovca Nenada Kovačevi¬ 
ća o tome kako je naše ovoze¬ 
maljsko vrijeme ograničeno. 
Prema riječima apostola Pavla 
iz poslanice Efežanima, vrije¬ 
me treba mudro iskoristiti, jer 
su dani zli. U današnje vrijeme 
ljudi su opterećeni dužnosti¬ 
ma, poslom, posjedovanjem i 
informacijama. Stoga ne tre¬ 
bamo biti bezumni, nego uoča¬ 
vati što je volja Božja, a to je: 
obraćenje, posvećenje, radova¬ 
nje, molitva, zahvaljivanje te 
ispunjavanje Duhom Svetim. 

Prema riječima pastora kar¬ 
lovačke crkve Ladislava Ru- 
žičke, ovakva druženja vesele 
ljude i vrlo su korisna jer ona 
vjernike međusobno ohrabru¬ 
ju i povezuju. • R. Čuhnil/IBA/ 
GC 



Mačkovčani u Karlovcu 



Domaćini ohrabreni posjetom 

Izvješće s Činte 

Stari Čintaši 

Jubilarno, deseto okupljanje "starih Čintaša" 



Stari Čintaši opet na okupu 


U kampu Činta (otok Ugljan) 
družili su se, od 12. do 20. srp¬ 
nja 2018., „Stari Čintaši“ - i to 
po deseti put! Među 74 uče¬ 
snika, bilo je starih i mladih (i 
po godinama i po „čintaškom 
stažu“), a svi zajedno bili su 
čvrsto povezani u neponov¬ 
ljivom zajedništvu oko Riječi, 
pod vodstvom pastora La- 
dislava Ružičke, kao i u svim 
drugim oblicima druženja. 

Ovogodišnja je tema glasila: 
„Plod Svetog Duha“. U jutar¬ 
njim i večernjim razmatranji¬ 
ma promišljali smo o „bobica- 
ma“ tog ploda koji se očituje 
kod onih koji su predali svoj 
život Isusu Kristu i koje vodi 
Duh Sveti. Odnos prema Gos¬ 
podinu - koji se očituje u lju¬ 
bavi, radosti i miru - odražava 
se i na odnos prema bližnjima: 
iskazanom strpljivošću, blago¬ 
sti i dobrotom; te na odnos pre¬ 
ma samome sebi, prakticirajući 
vjernost, krotkost i uzdržljivost. 

Djela tijela proizvod su ljud¬ 
ske snage, a plod Duha rađa 


plod koji se prepoznaje u slič¬ 
nosti Kristu. Plod Duha jest 
nježan stav pun ljubavi; vedar 
duh i vesela narav; smiren um 
i krotko ponašanje; strpljivo 
podnošenje izazovnih okolno¬ 
sti i neugodnih ljudi; suosje¬ 
ćajno razumijevanje i taktična 
spremnost na pomaganje; ve¬ 
likodušno prosuđivanje i do¬ 
brodušno smilovanje; odanost 
i pouzdanost u svim okolnosti¬ 
ma; poniznost koja zaboravlja 
na sebe zarad radosti drugih; 
u svemu samosvladavanje i 
upravljanje nad samim sobom, 
što doista vodi na taj „uzviše- 
niji put u . Koliko to sve nalikuje 
na 1 Kor 13?! Protiv tih nema 
Zakona, jer ove vrline vese¬ 
le Boga, čine dobro drugima i 
dobre su nama samima. Duh 
Sveti čini ovo prekrasno ćudo u 
čovjeku koji je zagledan u Isusa 
Krista i živi u pokonosti Rijeci 
u svakidašnjem životu, riječi 
su pastora Ružičke. 

Pastor Stanko Jambrek svo¬ 
jim nas je dvjema propovije¬ 


dima izazvao da njegujemo 
zajedništvo s Gospodinom te 
budemo osjetljivi na njegovo 
vodstvo kako bismo činili dje¬ 
la ljubavi koja je on unaprijed 
pripremio da u njima hodi- 
mo; djela koja su jedinstvena 
u našem životu kao što smo i 
mi sami jedinstveni i posebni. 
Ovaj će svijet promijeniti kr¬ 
šćani koji vrše Riječ, a ne samo 
slušaju. 

Kao i uvijek, posebno smo 
bili ohrabreni čuti svjedočan¬ 
stva ljudi koji su se sreli s Isu¬ 
som, kako je njihov život bio 
promijenjen. O tim smo su¬ 
sretima razgovarali za vrijeme 
objeda, na plaži, u šetnji, pli¬ 


vajući na drugu obalu... Ne po¬ 
stoje dvije iste životne priče. 
Svaka je drugačija, ali u svakoj 
je ista istina - Isus je Spasitelj 
koji dolazi ususret čovjeku 
koji ga traži. 

Posljednje večeri prisutni 
su imali prigodu izreći svoje 
dojmove o druženju na Cinti. 
Kao i svake godine, potvrđu¬ 
je se istina o tome da je Činta 
jedna i jedinstvena - da je gru¬ 
pa „starih Čintaša“ okupljena 
oko Riječi Božje i u zajedniš¬ 
tvu s ljudima predokus neba i 
komadić raja već tu na zemlji. 
Zato se iz godine u godinu 
rado tu vraćamo. • E. Turin- 
ski/IBA/GC 


. 


Vijesti iz Virovitice 

Ponovno održavanje 
redovitih bogosluž|a 

Mario Kushner postavljen za pastora-pripravnika 


Nakon nekoliko godina sta¬ 
gnacije, virovitička Baptistič¬ 
ka crkva ponovno je službeno 
počela održavati bogoslužja od 
1. travnja 2018. godine, doselje¬ 
njem Maria Kushner a i njegove 
supruge Elizabete u Viroviticu. 

Protekle dvije godine Bap¬ 
tistička crkva Koprivnica 
vodila je brigu o vjernicima 
virovitičke crkve, a Mario 
Kushner povremeno je dola¬ 
zio propovijedati. Na samom 
početku to se odvijalo jednom 
mjesečno, a poslije dvaput. S 


prvim danom travnja, Mario 
Kushner postavljen je u služ¬ 
bu pastora-pripravnika. Cr¬ 
kva broji petnaestak članova 
koji su zahvalni za prigodu 
da mogu nakon dugo vreme¬ 
na opet imati zajedništvo. U 
jesen prošle godine organizi¬ 
rana je velika akcija raščišća¬ 
vanja unutar i izvan crkvenih 
prostorija, te je prostor (koji 
će s vremenom zahtijevati 
veću renovaciju), za sada do¬ 
veden u funkcionalno stanje. • 
D. Weiss Bešić/IBA/GC 




Novi početak 
u Virovitici 

Sudionici ljetnog kampa 

Vijesti iz Splita 


'Prihvati izazov' 


Ove smo godine imali privile¬ 
giju organizirati ljetni kamp s 
još dvije kršćanske zajednice u 
Splitu. To je bio povijesni mo¬ 
ment za ove tri zajednice, jer je 


to nešto što se prvi puta dogo¬ 
dilo. Jako smo sretni da je i taj 
vidik suradnje uspio te da smo 
održali odličan i blagoslovljen 
kamp. 


Tema ovogodišnjeg kam¬ 
pa bila je “Prihvati izazov”. 
Tijekom cijeloga tjedna ima¬ 
li smo razne izazove u vidu 
sporta, igara, kuhanja, ali i 


onoga najvažnijeg - duhov¬ 
nog rasta. 

Mladi su jedva dočekali raz¬ 
govarati o svim temama koje 
smo pripremili i bilo je divno 
slušati njihova razmišljanja 
koja smo dijelili u diskusijskim 
grupicama. Posebno nas je do¬ 
taknulo kada smo vidjeli kako 
mladi ljudi, sa svojih 13,14 go¬ 
dina, uistinu znaju što žele: oni 
tragaju za dobrim stvarima i 
spremni su ih činiti i slijediti 
Isusa u svim situacijama, bez 
obzira na to koliko one teške i 
zahtjevne bile. 

Nastavljamo druženja s 
njima i nadamo se da će Gos¬ 
podin pribrojati još mnoge 
mlade našim susretima. Tako 
bismo voljeli vidjeti nove 
mlade na našim susretima, 
one koji još ne poznaju Isusa, 
a teško ih je dosegnuti i za¬ 
interesirati, pogotovo u ovom 
gradu u kojem ljudi gledaju 
na naš rad kroz prizmu “sek¬ 
te” i nečega lošega. Molite s 
nama da Gospodin dovede te 
mlade ljude, a i da nama dad¬ 
ne mudrosti da znamo kako 
izaći među njih i dijeliti s nji¬ 
ma ono što Gospodin nama 
daje. • J. i M. Kočiš/GC 


Krštenje u sisačkoj BC "Betel" 

Petero novih vjernika 


iiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiii 



Krštenje - novi početak 
poslušnosti Bogu 

Baptistička crkva “Betel” iz 
Siska postala je bogatija za pet 
novih vjernika. Na svečanom 
bogoslužju krštenja, održa¬ 
nom 17. lipnja 2018., kršteni su 
Izak i Mark te Samuel i Eli u 
svojim mladim, a sestra Nives 
u svojim zrelim godinama. 

Mlada braća, djeca vjernih 
roditelja već dulje vrijeme su¬ 
djeluju u pjesmama slavljenja 
i čitanju biblijskih tekstova na 
bogoslužjima, a što zajednica 
uvijek doživljava kao veliki 
blagoslov. Budući da je već 
od rane mladosti svih njih če¬ 
tvero iskazivalo ljubav prema 
Isusu, nazvao sam ih sisač¬ 
kim “Zinzendorfima” Naime, 
Nicolaus Zinzendorf, mladi 


njemački plemić, zavolio je 
Isusa s četiri godine života, sa 
šesnaest osnovao je nekoliko 
molitvenih grupa u Halleu, 
a sa dvadeset i sedam bio je 
vođa jednog od najsnažnijih 
duhovnih probuđenja u Mo¬ 
ravskoj (1727.). 

Naša je želja i molitva da 
ova mlada braća idu tim putem 
te u budućnosti donesu slične 
duhovne plodove i na našim 
prostorima. Sestra Nives dola¬ 
zi na bogoslužja redovito već 
preko godinu dana; slušajući 
Riječ Božju povjerovala je u 
Krista te zatražila krštenje. 
Poruka krštenicima bila je da 
krštenje nije kraj, nego novi 
početak poslušnosti Bogu i na¬ 
sljedovanje Krista u svojstvu 
učenika. Posebno je zanimljivo 
bilo tijekom priprave za kršte¬ 
nje. Ustvrdili smo da je kršte- 


Sisački krštenici 

nje prije svega ukop odnosno 
sahrana “starog čovjeka”. Dje¬ 
čaci su se pitali koji je to “stari 
čovjek”? Rekao sam im daje to 
onaj grješni, sebični, neposluš¬ 
ni i zločesti dio njihove naravi. 
Onda je jedan od njih zaklju¬ 
čio, rekavši ; “Pastore, onda je 


dobro da se krstimo sada kada 
taj naš stari čovjek ima samo 
dvanaest godina, da ga utopi¬ 
mo u krštenju.” Bilo je očito da 
razmišljaju mudro, zaključu¬ 
je svoje izvješće pastor Miloš 
Komanović. • M. Komanović/ 
IBA/GC 

Drugo krštenje u BC Zagreb 

Ulazak u Božju obitelj 


Po drugi je put ove godine BC 
Zagreb bila blagoslovljena kr¬ 
štenjem osoba koje su doživjele 
susret s Bogom, njegovo spase¬ 
nje. Njih četvero uzvjerovali su 
Božjom milošću i odlučili svoju 
vjeru potvrditi činom krštenja, 
koje je održano 15. srpnja 2018. 

Starješina Željko Mraz u na- 
dahnutoj nas je propovijedi po¬ 
veo do rijeke Jordana na Isuso¬ 
vo krštenje i ukazao nam kako 
je Ivan Krstitelj popustio Isusu. 

I naše sestre Vlatka, Adreana 
i Rut te brat Ahmed „popustili" 
su Isusu, vjerom ga prihvatili 
za Spasitelja i ušli u Božju obi¬ 


telj. Svaki je od njih imao svoj 
put do Boga: približivši mu se u 
nevoljama, bježeči od stvarnog 
života, tražeči istinu, proživlju- 
juči iskustvo ljubavi Božje. 

Čin krštenja predvodio je 
pastor Ivica Horvat, nakon 
čega je pozvao sve prisutne koji 
se još nisu pomirili s Bogom da 
to ne propuste učiniti dok još 
traje vrijeme milosti. 

Zahvalni smo Bogu što se 
naša duhovna obitelj povećala , 
zaključuje svoje izvješče Bla- 
ženka Merhaut Bjelopavlovič. 
• B. Merhaut Bjelopavlovič/ 
IBA/GC 


Još jedno krštenje 
u Sisku 

Novi 

vjernici 

pripojeni 

crkvi 

Baptistička crkva "Betel” po¬ 
novno je 23. rujna 2018. bila 
svjedokom sklapanja saveza s 
Bogom troje mladih ljudi. Kr- 
šteni su Tihomir, Almir i Lucija. 

Brat Tihomir, dolazeči ne¬ 
što manje od godine dana na 
redovite službe sa suprugom 
Ivanom, doživio je osobni 
poziv Duha Svetog, kako smo 
to mogli čuti u njegovu svje¬ 
dočanstvu, te zatražio kršte¬ 
nje. Almir i Lucija pojavili su 


se nedavno tražeči razgovor 
s pastorom u kojemu je na 
svjetlo izašao njihov buran 
život i dramatično obračenje 
Kristu. Almirov brat polaznik 
zajednice Remar, koja pomaže 
ovisnicima izači na pravi put, 
iskusio je spasenje u Kristu i 
to podijelio s bratom, koji je i 
sam bio u sličnim problemi¬ 
ma. Svjedočanstvo koje su po¬ 
dijelili sa zajednicom ganulo 
je pola crkve. Ovo nas kršte¬ 
nje podsječa na onaj redak u 
Bibliji, "Hvalili su Boga i zato 
uživali naklonost svega na¬ 
roda, a Gospodin je svaki dan 
pripajao crkvi one koji se Spa¬ 
šavahu" (Djela 2,47). 

Nekolicina njihovih prijatelja 
dolaze zajedno s njima na bogo¬ 
služja i, po svemu sudeći, sljede¬ 
ći su kandidati za neko buduće 
krštenje. Što reći - nego sva sla¬ 
va i hvala pripada Bogu, zaklju¬ 
čuje pastor Miloš Komanovič. 
• M. Komanović/IBA/GC 

Krštenje u Dubrovniku 

Na plaži se rađa život... 


Nikša Ivankovič piše iz Du¬ 
brovnika... 

U ono vrijeme, prije nego je 
netko nepoznati upalio svjetlo, 
u ovom se Gradu znalo tko se 
đe kupa. Pa su se tako Lapađa- 
ni kupali u Uvali, Gružani su 
se kupali na Prezidentu, a oni s 
Montovjerne na Dančama. Oni 
pak Iza Grada išli bi na Banje, 
a čeljad iz Grada na Porporelu. 

A onda su došli neki fure- 
šti. Pa su pokupovali ovdašnje 
hotele. Pa su stavili ležaljke na 
plaže. Malo tko leži na tim le- 
žaljkama. Ali čeljad iz Grada 
nema đe stavit svoje šugamane. 

A onda su se ljudi iz Grada 
sklonili. Na Mandrač. Novu 
plažu. Jer tamo nema ležaljki. 


Na toj plaži rađa se život; ne 
jedan, nego su se tri mlade oso¬ 
be nanovo rodile! Mogli smo se 
u to nedjeljno jutro prisjetiti 
Držičeva opisa (< maškaranih” 
osoba, likova koji prolaze- 
či kroz ovu igru zvanu život, 
nose kostime kako na tijelu, 
tako i na srcu. Spomenuli smo 
se kako bez Božje milosti nit¬ 
ko od nas nije u stanju skinuti 
masku. 

Činom krštenja maske su 
pale te su ove tri osobe pred 
punom plažom posvjedočile 
da pripadaju Kristu te na taj 
način postale "nemaškarane". 

Krštenje je 9. rujna 2018. 
obavio pastor Daniel Mac- 
Kenzie. • N. Ivanković/GC 

Vrijeme 
slavljenja na 
svečanosti 
obljetnice 


30. obljetnica BC Zadar 

'Ima li nešto što je Bog 
započeo, a da nije dovršio?' 


Svečanosti nazočio 
predsjednik Saveza 
Toma Magda 

Pod sloganom: “Onaj koji otpo- 
če u vama dobro djelo, dovršit 
će ga do dana Krista Isusa” (Fil 
1,6), obilježeno je 27. svibnja 
2018. trideset godina postoja¬ 
nja i djelovanja Baptističke cr¬ 
kve Zadar. 


Slavljenički tim “Svjetionik” 
svojim je veličanjem i slavljenjem 
Gospodina uzdigao okupljene 
vjernike jednim Duhom u radosti 
i zahvaljivanju za učinjeno djelo 
koje je Bog otpočeo. Zadarski pa¬ 
stor Teofil Mršić molitvom pre- 
danja uveo je u jutarnju svečanu 
službu, da bi potom Darko Petrov 
proveo kroz povijesnu panoramu 
Božjih učinaka među zadarskim 
vjernicima, podsjećajući na prvo 


svečano bogoslužje održano 9. 
listopada 1988. godine. Otvara¬ 
njem Baptističke crkve Zadar, 
objedinile su se biblijske grupe, 
koje su se sastajale “po kućama”. 
Baptistička crkva Zadar prva je 
evanđeoska crkva u Dalmaciji. Po 
načinu nastajanja vrlo je slična 
nastanku drugih baptističkih cr¬ 
kava u Hrvatskoj. 

Nazočio je i propovijedao 
Toma Magda, predsjednik Sa¬ 


veza baptističkih crkava: “Ima 
li nešto što je Bog započeo, a da 
nije dovršio?” Poučeni primje¬ 
rom braće i sestara u ovih trideset 
godina rada, uključimo se u veliki 
Kristov nalog: “Pođite dakle i uči¬ 
nite mojim učenicima sve narode 
krsteći ih u ime Oca i Sina i Duha 
Svetoga i učeći ih čuvati sve što 
sam vam zapovjedio!’, rekao je 
između ostaloga pastor Magda. 
(Mt 28,18) • D. Petrov/IBA/GC 


. 

Trodnevna evangelizacija u BC Čakovec 

'Gdje je ljubav?' 



BC Betanija Čakovec i ovog je 
listopada (12. - 14.10.2018.) or¬ 
ganizirala sada vec tradicional¬ 
nu trodnevnu evangelizaciju 
koja je ponajprije namijenje¬ 
na slušateljima radio-emisija 
„Sola Gratia“. 

Ne treba prepozorno osluhnu¬ 
ti pojedince , brakove i društvo u 
cjelini da bi se čulo to aktualno 
pitanje , “Gdje je ljubav?”, na¬ 
glasio je pastor BC “Betanija” 
Damir Pintarić u uvodnom po¬ 
zdravu. Gost govornik, pastor 
Baptističke crkve u Splitu Dra¬ 
žen Radman, u petak je otvorio 


temu i započeo potragu. Tema 
prve večeri glasila je: „Potraga 
još uvijek traje? Odlično!“. Uz 
zajedničko pjevanje, doprinos 
najmlađih i molitvu, pastor 
Radman druge je večeri nasta¬ 
vio potragu, govoreći na temu: 
„Tko koga tu zapravo traži?“. 
Posljednje večeri, u nedjelju, 
zaključili smo trodnevno do¬ 
gađanje i predavanje, s temom: 
„Otkrivenje: tako blizu i tako 
lijepa!“, a zbor BC Betanija pje¬ 
smom je zatvorio službeni dio 
programa. Brojni gosti, prijate¬ 
lji i poznanici imali su prigodu 


Mozaik događanja s evangelizacije 

tijekom tri večeri saznati odgo¬ 
vor na ovo važno pitanje, uživati 
u pjesmama koje proslavljaju 
Boga te na kraju porazgovarati 
s pastorima, braćom i sestrama. 
Evangelizacijske poruke i pro¬ 


gram moguće je pogledati na: 
https://www.youtube.com/ 

watch?v=0YSfg7SMHzl . i 
https://www.youtube.com/ 

watch?v-q4QVbmhPegl 

• IBA/GC 

ISUS 


Fingerprint 2018. 

'Isus altemativac 1 



U Rijeci održan treći, 
već tradicionalni 
evanđeoski susret 
mladih Hrvatske 

Riječki susret mladih Finger- 
print organizira “RiStream” - 
pokret mladih iz evanđeoskih 
crkava u Rijeci, u suradnji s nji¬ 
hovim pastorima i voditeljima 
te pod pokroviteljstvom EPC u 
RH, Vijeća Kristovih crkava u 
RH, SBC u RH i PEV-a. 

Fingerprint 2018., već treći 
po redu susret ovakve vrste, 
koji se održava u Pastoralnom 
centru “Riječ i život” Bapti¬ 
stičke crkve u Rijeci, ove nam 
je godine donio uvijek zani¬ 
mljivu i izazovnu temu: “Isus 
altemativac”. U vrijeme kad 
se u Hrvatskoj osjeća da nema 
nade i budućnosti za mlade, 
kada mnogi smatraju daje izlaz 


u odlasku iz zemlje te svrhu 
i smisao života traže u prola¬ 
znim stvarima, ovogodišnja 
tema okupljanja govori o tome 
da postoji alternativa za mlade 
- a to je Isus. 

U trodnevnom druženju od 
5. do 7. listopada 2018. poruku 
iz Riječi podijelili su sa sudi¬ 


onicima već mladima dobro 
znani gost Stojan Gajicki i vje¬ 
roučitelj ica Maja Šimičić Rok- 
sandić, koja je govorila o Bogu 
Ocu. 

Slavljenje su predvodili ri¬ 
ječki Ristream i Zajednica Kri¬ 
sta Kralja, također iz Rijeke. 
Subotnje popodne bilo je is¬ 


punjeno raznovrsnim progra¬ 
mom. Nakon zajedničkog ručka 
u “Dnevnom boravku” mladi su 
upoznali zanimljive goste koji 
su im govorili o svome obraće¬ 
nju, o zaokretu u karijeri nakon 
što su upoznali Isusa te o tome 
što on čini u njihovu svakod¬ 
nevnom životu i kako mu se 
prepuštaju da ih vodi. Uslijedi¬ 
le su zapažene radionice: Božji 
Facebook, Savršeno stvorena, 
Alfa te Kriva perspektiva. 

Ankete su pokazale da mla¬ 
di žale što susret nije mogao 
potrajati još koji dan te da vole 
čuti kada netko govori iz vla¬ 
stitoga iskustva o tome kako ga 
Riječ mijenja. Svi jedva išče¬ 
kuju susret u sljedećoj godini, 
kojemu se i domaćini već sada 
raduju. Više o tome kako je pro¬ 
teklo druženje mladih u Rijeci 
možete potražiti na FB stranici 
Ristream. • R. Grozdanov/GC 

Ukratko slikom s Fingerprinta: 







Program za djecu osnovnoškolske dobi 

Nemoguća misija 


Najnoviji ciklus “Stvaraonice” 
(program koji okuplja djecu 
osnovnoškolske dobi) započeo 
je u ožujku 2018. i završio 26. 
svibnja predstavom za djecu i 
odrasle održanje u Baptističkoj 
crkvi u Zagrebu. 

Naslov je bio „Nemoguča 
misija 1 i 2“ jer smo obrađiva¬ 
li dva nevjerojatna događaja 
zapisana u Bibliji koji su se - i 
tada kada su se događali, ali još 
i dan-danas - činili nemogući¬ 
ma za riješiti. Opet smo pove¬ 
zali dva događaja, jedan iz Sta¬ 
roga te jedan iz Novog zavjeta. 

Predstava počinje razgo¬ 
vorom zatvorenika u Filipi- 
ma među kojima su Pavao i 
Sila koji svjedoče o tome što 
je Gospodin do tada učinio u 
njihovim životima. Polako se 


dramom i pjesmama vraćamo 
u dalju prošlost da vidimo što 
se događalo Mešaku, Sadraku i 
Abed Negu kada su bili bačeni 
u užarenu peć. Bog ih je čude¬ 
sno izbavio iz nemoguće situa¬ 
cije te je i sam kralj Nabukodo- 
nozor počeo slaviti Boga. Priča 
se vraća u Novi zavjet gdje se 
događa opet nešto nemoguće. 
U zatvoru, nakon molitve i slav¬ 
ljenja Pavla i Sile, Isus lomi sve 
okove i svi su zatvorenici oslo¬ 
bođeni, a i sam stražar odlučuje 
poslušati Isusov glas. 

Predstava završava pjesmom 
da ćemo i mi danas, kao što su 
radili brojni kršćani tijekom sto¬ 
ljeća, zauvijek pjevati o tome da 
je Isus naš Spasitelj, koji nas je¬ 
dini može izbaviti iz nemogućih 
situacija. • T. Moguš/IBA/GC 


FOTOGRAFIJE: MATEJ PALUH 

Uskršnja radionica u Siraču 

'Čarobni svijet iza ormara' 



Sudionici Uskršnje radionice 


Tradicionalni travanjski 
dječji kamp u BC Sirač 

Ovogodišnja tema dječje tra¬ 
vanjske Uskršnje radionice bila 
je „Čarobni svijet iza ormara“. 
Što se skrivalo iza toga naziva 
djeca su mogla otkriti čim su 
ušla u crkvu koja je cijela bila 
dekorirana kao čudesna zemlja 
Narnija iz C. S. Lewisove knjige 
„Kronike iz Narnije - Lav, Vje¬ 
štica i ormar“, prema kojoj je 
poslije snimljen i film. 

Dok su djeca ulazila u crkvu, 
prošli su - umjesto uobičajenih 
- kroz „narnijska vrata orma- 
ra“ i pokušali pronači izlaz kroz 
vješalice s jaknama. Unutra ih je 
dočekalo još mnogo toga što je 
asociralo na Narniju; poput pa¬ 
hulja, (umjetnog) snijega, lam¬ 
pe kod koje su se susreli Lucy i 
Tumnus te još mnogo drugoga. 


Prvoga dan radionice odr¬ 
žano je nekoliko igara upozna¬ 
vanja. Potom smo gledali film 
kako bismo bili sigurni da je 
svatko upoznat o čemu je tu ri¬ 
ječ. Nakon toga smo u malim 
grupama kratko razgovarali o 


filmu i glavnim likovima. Na¬ 
redna tri dana obrađivali smo 
teme poput borbe dobra protiv 
zla, Isusove največe žrtve za nas 
te transformacije koja se događa 
u našim životima nakon što poč¬ 
nemo slijediti Krista, postajuči 


mu sve sličniji. Na radionici je 
sveukupno sudjelovalo 32 djece, 
pri čemu je polovina njih bila iz 
sela. To je najviše što smo dosad 
imali na Uskršnjoj radionici. Sva 
četiri dana djeca su mogla uži¬ 
vati u raznim igrama, kreativnoj 
radionici, razgovorima u malim 
grupama te su mogli postavljati 
voditeljima smiješna ili ozbiljna 
pitanja te zajedno ponoviti ono 
što su taj dan učila. Na kraju 
kampa, pri samom odlasku, do¬ 
bili su mali poklon - uokvirenu 
zajedničku sliku koja če ih pod¬ 
sjećati na boravak na kampu. 

Neizmjerno smo zahvalni na¬ 
šem nebeskom Tati kojijeprovi- 
dio sve potrebno da se radionica 
održi , koji je toliko djece potaknuo 
da dođu i čuju o njemu te koji je 
izlio toliko mnogo blagoslova na 
sve nas na kampu , na cijelu crkvu 
i konačno Sirač. Također od srca 
hvala svakoj osobi koja je odvojila 
vrijeme i na bilo koji način uloži¬ 
la u kamp i djecu na njemu. Božji 
blagoslov neka se spusti na sve 
vas! - zaključuju svoje izvješće 
Tamara i Ash Stannard. • T. i A. 
Stannard/IBA/GC 

Tradicionalni lipanjski molitveni susret u BC Zagreb 

Molitva za djecu i mlade 


Obilježen i kraj 
vjeronaučne godine 

Baptistička crkva Zagreb već 
se tradicionalno, druge nedje¬ 
lje u mjesecu lipnju, pridružila 
svjetskoj baptističkoj obitelji u 
molitvi za djecu i mlade. Ove 
je godine molitva održana 9. 
lipnja. 


Bogoslužje je predvodio 
Filip Grujić, pomoćnik pasto¬ 
ra, koji je i glavni nositelj rada 
s mladima u BC Zagreb. U 
proslavljanju Gospodina pje¬ 
smama zajednicu su najprije 
poveli njezini najmlađi glaz¬ 
benici i pjevači koji se okuplja¬ 
ju u “Stvaraonici”, a zatim su 
slavljenje preuzeli mladi, pred¬ 
vođeni Sarom Mršić. Vrijeme 


molitve posebno je posveće¬ 
no zahvali za djecu i mlade te 
usrdnoj molbi Gospodinu da 
ih zaštiti i očuva na putu vjere. 
U nastavku je koordinatori¬ 
ca vjeronauka Svjetlana Mraz 
svojom propovijedi potaknula 
okupljene na promišljanje o 
budućnosti i vjeri. 

Ovaj se datum preklapao i 
s krajem školske/vjeronauč- 


ne godine tako da je svečano 
bogoslužje bilo prigodom da 
se pohvale marljivi vjerouče- 
nici te da se zahvali predanim 
vjeroučiteljima. Pohvalnice je 
primilo 13 najmlađih koji po¬ 
hađaju nedjeljnu školu te 28 
učenika vjeronauka od prvog 
do osmog razreda, a osmaši su 
dobili poseban poticaj i sim¬ 
boličan poklon za kraj jednog 
važnog razdoblja u njihovim 
životima. 

Ovo je bila jedinstvena pri¬ 
goda da crkva vidi ispred sebe 
sve vjeroučitelje i druge surad¬ 
nike u radu s djecom, jer oni su 
najčešće zaposleni u spored¬ 
nim prostorijama. Simboličan 
poklon uz prikladne riječi za¬ 
hvale dobilo je 9 vjeroučitelja i 
11 suradnika u programu “Stva- 
raonica”. 

Pastor Ivica Horvat i star¬ 
ješina Zeljko Mraz molili su 
najprije za djecu, a potom za 
vjeroučitelje. 

Baptistička crkva Zagreb 
neizmjerno je zahvalna na bo¬ 
gatstvu u ljudima svih genera¬ 
cija koji zajedno proslavljaju 
Gospodina, služe njemu i jedni 
drugima. • IBA/GC 

Bog ovog grada / Kod križa 

Video-uradci riječkog benda Kristina 



Riječki bend Kristina objavio 
je na svom Youtube kanalu dva 
nova videa. Još krajem prošlog 
prosinca (20. 12. 2017.) objelo¬ 
danjen je video Bog ovog grada. 
Stihovi ove pjesme poručuju 
da najbolje tek dolazi. Pjesma je 
nastala kao izraz trenutka kada 
je bend Bluetree, koji je izvor¬ 
no izvodi, stajao usred jednog 
od bordela na Tajlandu, u jeku 
sezone seksualnog turizma, 
gdje su nada i mir ustupili mje¬ 
sto ravnodušnosti i beznađu, 
na pozornici gdje žena gubi 
svako dostojanstvo. Pjesma je 
nastala “na licu mjesta”, jer je 
inspiracija za tekst i glazbu na- 
došla u trenutku dok je bend 
stajao na pozornici, iznenadiv¬ 
ši i same članove irskog benda 
koji su doživjeli neponovljivo, 
do tada neviđeno iskustvo koje 
je dotaklo i promijenilo i njiho¬ 
ve živote. U “Gradu koji teče” 
Kristina vjeruje da Bog ima za¬ 
dnju riječ te da za sve koji nađu 
svoje svjetlo, mir i nadu u Bogu 


ViĐEO) 

najbolje tek dolazi i ono ih tek 
čeka. Fotografije u spotu uratci 
su Mate ja Paluha, mladog foto¬ 
grafa iz Selca. Link na pjesmu: 
https://www.youtube.com/ 

watch?v=qsC5_8wIPgA 

U vrijeme ovogodišnjeg 
Uskrsa, objavljen je 31. ožuj¬ 
ka video “Kod križa”. Uz bend 
Kristina, sudjelovali su i riječki 
bendovi RiStream te Zajedni¬ 
ca Krista Kralja. Svi su se oni 
okupili oko pjesme kojom slave 
uskrsnuče i zahvaljuju za Isu¬ 
sovu žrtvu. Ona ih povezuje i 


upravo zbog nje jedan drugo¬ 
ga mogu nazivati bratom i se¬ 
strom. Pjesma “Kod križa” (At 
the Cross, tekst i glazba: Darle- 
ne Zschech) nalazi se na Kristi- 
ninom drugom CD-u “Nada” 
gdje je izvedena u dvije verzije. 

RiStream bend djeluje una¬ 
trag posljednje dvije godine, 
pronoseći evanđelje suvre¬ 
menom kršćanskom glazbom 
rock-izričaja. Uskoro snimaju 
svoj prvi nosač zvuka. Zajedni¬ 
ca Krista Kralja započela je kao 
zajednica mladih prije petna¬ 


est godina, ali s vremenom pre¬ 
rasta u slavljeničku zajednicu 
koja okuplja studente, intelek¬ 
tualnu i radničku mladež koja 
želi svjedočiti ljubav za Boga i 
bližnjeg. Svoje susrete održa¬ 
vaju u Caritasovoj dvorani na 
Skurinjama u Rijeci. 

Ovo je prva zajednička 
suradnja riječkih kršćan¬ 
skih bendova, vjeruju, ne i 
posljednja. Link na pjesmu: 
https://www.youtube.com/ 

watch?v = 2dL2WJGF8KI 

• Kristina/GC 


i u u i u u u i u u u i u u u i u u u i u u u i u u u i u u u i u u u i u u u i u u u i u u im u u im u u im u u i u u u i u u u i u u u i u u u i u u u i u u u i u u u i u u u i u u u i u u u i u u im u u im u u im u u i u u u i u u u i u u u i u u u i u u u i u u u i u u u i u u u i u u u i u u u i Mi^ 


Album prvijenac daruvarskog pastora Ivana Spićaka 

'Jednom tamo' 




- M \ -- 


Održan i promotivni 
koncert u riječkom 
Pastoralnom centru 

Krajem ožujka 2018. Bono Re- 
cords najavio je izlazak albuma 
prvijenca glazbenika, teologa 
i pastora Ivana Spićaka "Jed¬ 
nom tamo" na kojemu je autor 
objedinio uspješnice tradici¬ 
onalne kršćanske glazbe kao i 
izvorne hrvatske pjesme. Ivan 
Špićak dugi se niz godina bavi 
kršćanskom glazbom, pjevaju¬ 
ći i svirajući gitaru na redov¬ 
nim susretima vjernika kao i 
na kongresima, konferencija¬ 
ma i drugim događajima vjer¬ 
skog karaktera. Tradicionalne 
kršćanske pjesme, ili kako ih 
unutar žanra nazivamo himni- 
ma, zasigurno mu nisu strane. 
One su sada dobile novo ruho 


pod brižnom palicom aranžera 
i producenta albuma Maaseja 
Kovačevića, višestruko nomi¬ 
niranog glazbenika za nagradu 
“Status” u kategoriji klavijaturi- 
sta godine, koji je poznato ime 
u pop i jazz svijetu. On je na al¬ 
bumu okupio glazbenike s koji¬ 
ma je surađivao, kao što su Elvis 
Stanić, Zvonimir Sestak, Miro¬ 
slav Lesić i druge. Ova su imena 
jamstvo da pred sobom imamo 
uistinu nesvakidašnje djelo. 

Neke su od pjesama na al¬ 
bumu: On vodi me (He Leadeth 
Me), Je V istina? (At the Cross), 
Sretna sigurnost (Blessed Assu- 
rance), kao i brojni drugi himni 
koje su izvodili nebrojeni svjet¬ 
ski poznati i manje poznati 
glazbenici. Na albumu se nalazi 
i skladba “Kreni sad”, čiji je au¬ 
tor jednan od pionira kršćan¬ 
ske glazbe na ovim prostorima 


- Vladimir Hoblaj, negdašnji 
član grupe Adonai. Sve se infor¬ 
macije u vezi albuma i njegove 
nabave mogu pronaći na: Bono 
Records, info@bonorecords. 
com, tel: +385 (0)95 907 8996. 

Povodom izlaska svog albu¬ 
ma prvijenca, daruvarski pastor 
Ivan Špićak održao je 23. rujna 
2018. koncert u Pastoralnom 
centru Baptističke crkve u Rijeci. 

Okupljeni vjernici riječkih 
evanđeoskih crkava uživali su 
u starim kršćanskim himnima 
u jazz obradi, za što je najviše 


zaslužan vrsni jazz-glazbenik 
Maasej Kovačević, koji je sa 
svojom braćom Abelom i Jošu- 
om te Davorom Šimunićem bio 
prateći glazbeni sastav Ivanu 
Špićaku. Pjesme su se preplita- 
le s Riječju kojom je Ivan ohra- 
bio slušateljstvo na povjerenje 
u Boga koji će nam jednom 
tamo dati sve odgovore na ne 
uvijek laka životna pitanja. 

Dug pljesak na kraju kon¬ 
certa pokazao je koliko su slu¬ 
šatelji uživali u pjesmama i ri¬ 
ječi ohrabrenja. • IBA/GC 




















28 


VJERA I KULTURA 


Glas Crkve I broj 58-591 prosinac 2018. 




Novi instrumentalni album u organizaciji Andreja Grozdanova 

'Suc Strina Worship' 


Najpoznatije pjesme 
suvremene kršćanske 
glazbe 

U svibnju ove godine objavljen 
je, u izdanju Bono Recordsa, 
novi instrumentalni album na 
kojem se nalaze najpoznati¬ 
je pjesme suvremene kršćan¬ 
ske glazbe u izvođenju vrsnog 
benda, skladatelja i Worship 
leadera, pod nazivom «Andrej 
Grozdanov & International 
Praise Community - Six String 
Worship». Od objave u svibnju, 
album je do kraja listopada ra¬ 
sprodan već u tisuću primjeraka. 

Hrvatski gitarist s riječkom 
adresom Andrej Grozdanov 
ostvario je jedinstven pothvat 
u svijetu, okupivši na albumu 
najpoznatije skladatelje pje¬ 
sama suvremene kršćanske 
glazbe (CCM - Contemporary 
Christian Music) čije se pjesme 
već preko dvadeset godina na¬ 
laze na TOP 50 najizvođenijih 
skladbi toga žanra, te najrele¬ 
vantnije voditelje slavljenja re¬ 
gije kako bi na jednom mjestu 
prezentirao pjesme koje, pre¬ 
ma procjeni izdavačkih kuća, 
svaki tjedan pjeva preko 350 
milijuna ljudi. Prvi singl na al¬ 
bumu "When the Music Fades" 
napisao je dvostruki dobitnik 
Grammyja Matt Redman koji 
se i pojavljuje na albumu te ek¬ 


skluzivno - u svome kratkom 
obraćanju - pojašnjava nasta¬ 
nak ove pjesme. To će isto na¬ 
praviti Australac s adresom u 
Hollywoodu Chris Falson sa 
svojom skladbom "I See the 
Lord" koju je popularizirao po¬ 
znati gospel glazbenik Ron Ke- 
noly na albumu "Live in Rome". 
Tu su još i vrhunski američki 
skladatelji Paul Baloche ( Open 
the Eyes of My Heart), Micha- 
el Card ( El Shaddai), Kelly 
Carpenter ( Draw Me Close). 
Engleska scena zastupljena je 
sa svojim najjačim timom ko¬ 
jeg čine već spomenuti Matt 
Redman, zatim Noel Richards 
(Ali Heaven Declares), Martin 
Smith ( Thank You for Saving 
Me) i Tim Hughes ( Here I Am 
To Worship). 

Održavajući preko stotinu 
koncerata godišnje u regiji i 
svijetu Andrej je imao prigodu 
vidjeti rast i utjecaj kršćanske 
glazbe u okolnim zemljama te 
na album pozvati najpoznati¬ 
je pjevače, predstavnike ovog 
glazbenog pravca iz susjednih 
zemalja, i to Davora Gričnika 
(Slovenija), Mariju Kisslinger 
(Austrija), Darija Šehića (Srbi¬ 
ja), Stefani Barbutovu (Make¬ 
donija). Hrvatski je predstavnik 
na albumu Petar Buljan ( Božja 
pobjeda) čiji nastupi pred ti¬ 
sućama gledatelja, rasprodani 
albumi i milijunski pregledi na 


Youtubeu nisu prošli nezami¬ 
jećeno ni u hrvatskim sekular¬ 
nim medijima. 

Album je snimljen uživo u 
primorskom gradiću Kastvu, a 
bend čine neka od najpoznatijih 
imena hrvatske glazbene scene: 
Mario Klarić (bubnjevi), Robert 
Vrbančić (bass gitara), Goran 
Kovačić (klavijature) i Zoran 
Majstorović (prateće akustične 
i električne gitare). Tim snima¬ 
telja, aranžera i producenata 
čine Porinom nagrađena ime¬ 
na: Matej Zec (snimanje i mix), 
Zoran Majstorović (aranžmani 
i produkcija) te Branimir Jova- 
novac - Bani (mastering). 

Album se može nabaviti na 
stranicama Bono Recordsa, 
www.bonorecords.com, kao i i 


na policama vjerskih knjižara 
Verbum u trinaest gradova Hr¬ 
vatske. 

Recenziju albuma objavio je 
24. lipnja 2018. Toni Matošin 
na portalu Bitno.net. Istaknuo 
je daje ovaj album kombinacija 
iskrene predanosti Bogu i glaz¬ 
bene nadarenosti.. ovih četrna¬ 
est stavaka iste zborne simfonije 
sa svojim malim nadahnutim 
uvodima ljudi predanih molitvi 
i prijateljevanju s Gospodinom, 
ali i predanih svojim talentima 
i kreativnim porivima u želji 
da svjedoče te svoje predanosti, 
zvuče autentično lako, autentič¬ 
no u svojoj poruci i stvaralač¬ 
kom zanosu ... kroz nježne note 
i gipke melodije kojima album 
obiluje govori nam jezik već 
artikulirane čežnje. Ne, dakle, 
jezik koji svoje kanale i ušča još 
traži, kao stoje najčešči slučaj s 
popularnom glazbom i njezinim 
akterima koji se ili opiru ili usli¬ 
jed šuma kojem su izloženi ne 
uspijevaju jasno pozicionirati 
vlastite stavove i stanja duha, 
već jasno određen jezik, jasno 
usmjeren zaziv i molitva. Izraz 
zahvalnosti i ljubavi, slavlja i 
kontemplacije. A s Isusom u sre¬ 
dištu... • Bono Records/Bitno. 
net/GC 

Josip Deak 

20 . 7 . 1951 .- 29 . 10 . 2018 . 

U Zagrebu je preminuo Josip 
Jožika Deak, đakon Baptističke 
crkve ,,Betel“ Sisak. Rođen je 
20. srpnja 1951. u Đurđenovcu 
u Istočnoj Slavoniji. Odrastao 
je u vjerničkoj baptističkoj obi¬ 
telji oca Josipa i majke Marije. 
Obitelj Deak uskoro se preseli¬ 
la u Sisak te bila među osniva¬ 
čima Baptističke crkve ,,Betel“. 

Josip je več kao dječak pri¬ 
grlio vjeru te je, s navršenih 
devet godina - što je bio nepoj¬ 
mljiv raritet u tadašnjoj bapti¬ 
stičkoj praksi - kršten u Sisku 
11. rujna 1960. Krštavao je ba- 
nijski baptistički propovjednik 
Jovo Jekič. 

U mnogočemu bio je svoj i 
nepredvidljiv. Od djetinjstva je 
zavolio učenje i knjigu; svi su 
pomišljali da če upisati gimna¬ 
ziju, no on je otišao u zanat i 
postao bravar. Kad se dogodila 
nesreča na poslu, u kojoj je teš¬ 
ko stradao jedan njegov kolega, 
za Jožiku nije bilo dileme: dao 
je dio svoje kože za njega i odle¬ 
žao nekoliko tjedana u bolnici. 

Poslije je i izvanredno stu¬ 
dirao teologiju na Teološkom 
fakultetu Matija Vlačič Ilirik. 
Prekinuo je studij, premda je 
bio među najboljim studenti¬ 
ma. Imao je veliku teološku i fi¬ 
lozofsku biblioteku, čitao je od 
Augustina, Tome Akvinskog do 
Hegela, Freuda, Fromma. 

Osobito je cijenio biblijske 
komentare Celestina Tomiča, 
a knjige je rado posuđivao. U 
crkvi je vjerno vršio službu 
đakona i bio jedan od najbližih 
suradnika pastora Miloša Ko- 
manoviča. 

No bio je i učitelj, vrstan 
poznavatelj Riječi Božje. Nje¬ 
gov je dom uvijek bio otvoren 
za svakoga, bilo u materijalnoj 
ili duhovnoj potrebi. Bio je ne 
samo čovjek Riječi, nego i čo¬ 
vjek molitve. Mladima je bio 
blizak prijatelj i dušobrižnik. U 
svojoj mladosti, kada sam se su¬ 
očio s ozbiljnom krizom vlastite 
vjere, naišao sam na čovjeka koji 
me nije ispitivao, osuđivao - 
nego mije pružio ruku, istaknuo 
je Zeljko Mraz u oproštajnoj ri¬ 
ječi na pogrebu. 

Godine 1988., prije rata, 
osnovao je zajedno s Dankom 



Tomaničem i Zeljkom Mrazom 
te ostalim suradnicima Misij- 
sku grupu Getsemani. Orga¬ 
nizirali su koncerte, odlazili u 
Novsku, prikupljali humanitar¬ 
nu pomoč, utemeljili baseball 
klub koji još uvijek djeluje, a 
Jožika je pripremao i krščanske 
radio-emisije. Neke su od pje¬ 
sama Danka Tomaniča nastale 
kao plod zajedničkog čitanja 
Biblije s Jožikom. 

Nije Jožika bio samo čovjek 
knjige, bio je čovjek istinski za¬ 
ljubljen u ženu mladosti svoje 
- svoju Nenu. I nama je bio pri¬ 
mjer u tome. Volio se i brinuo i 
bio ponosan na svoju djecu Teu, 
Josipa i Nevena. Volio je svo¬ 
ju obitelj, a i ona njega. Jožika 
Deak, čovjek, suprug, otac, brat, 
ujak - domaćin koji iz riznice 
donosi novo i staro! - naglasio 
je u svojoj oproštajnoj riječi 
Željko Mraz. 

Preminuo je 29. listopada 
2018. u zagrebačkoj bolnici 
,,Rebro“. Pogreb je održan 3. 
studenoga na sisačkom groblju. 
Prigodne riječi izrekli su Zeljko 
Mraz, glavni tajnik SBC u RH, 
Miloš Komanovič, pastor BC 
Sisak te Željko Puja, pastor BC 
„Nova nada“ iz Tuzle. • žm/GC 

U svojoj 
mladosti, 
kada sam se suočio 
s ozbiljnom krizom 
vlastite vjere, naišao 
sam na čovjeka koji 
me nije ispitivao, 
osuđivao - nego mi je 
pružio ruku, istaknuo 
je Željko Mraz u 
oproštajnoj riječi na 
pogrebu. 



Blaženka 
Roksandić, 
rod. Bureš 

28 . 1 . 1929 .- 15 . 5 . 2018 . 

Rođena je u Golubinjaku, kao 
jedno od sedmero djece u obi¬ 
telji Bureš. Otac joj je bio Josip, 
a majka Franciska rođ. Bah- 
nik. Več u djetinjstvu upozna¬ 
je Gospodina i hoda u vjeri s 
članovima Baptističke crkve u 
Golubinjaku. Na temelju svoje 
vjere krštena je u Daruvaru 24. 
lipnja 1945. Krštavao je tadašnji 
pastor Vaclav Zboril. Od 1945., 
kada obitelj ostaje bez oca, 
djetinjstvo provodi obavljajući 
poslove neophodne za život na 
selu. Zajedno s braćom pomaže 
majci oko odgoja djece; najsta¬ 
riji su se brinuli za one mlađe. 

Godine 1950. udaje se za Ste- 
vu Roksandića s kojim je imala 
troje djece: Danijela, Danušku 
(udanu Bukovec) i Milenka. 
Oni su im donijeli blagoslov s 
osam unučadi i deset praunu- 
čadi. Sa svojim suprugom do¬ 
lazi 1965. u Rijeku, gdje se pri¬ 
ključuju životu i radu riječke 
Baptističke crkve. 

Cesto se koristila svojim ta¬ 
lentima i sposobnostima, osobi¬ 



to u pripremi slastica; svoju je 
braću i sestre znala okrijepiti te 
razveseliti buhtlama i krafnama, 
po čemu je i danas mnogi pamte. 

Bez svoje najveće ljubavi 
i suputnika ostaje prije devet 
godina. Veći dio svoga života 
provela je u Sušačkoj Dragi, 
a posljednje dvije godine kod 
najstarijeg sina u Brešcima, 
gdje je i dočekala svoj najvaž¬ 
niji susret: onaj s Gospodinom. 
Vjernici riječke crkve ispratili 
su svoju najstariju članicu 15. 
ožujka 2018. u Viškovu, a sa¬ 
hranjena je isto popodne na 
groblju u Golubinjaku. • D. i M. 
Roksandić/GC 

Dušanka 
Pavković, rođ. 
Jovanović 

51 . 5 . 1956 .- 51 . 5 . 2018 . 

Rođena je 31. svibnja 1936. u 
Derezi kod Pakraca. Otac joj je 
bio Rajko, a majka Petra, rođ. 
Vujičić. Provela je teško dje¬ 
tinjstvo u ratnom vihoru, raz¬ 
dvojena u logoru od majke koja 
je, ipak, uspijeva pronaći posli¬ 
je rata, uz pomoć Crvenog kri¬ 
ža. Mlađa sestra nije preživjela. 

Kao djevojka priključuje se 
vjernicima siračke Baptističke 
crkve. Krštena je 30. kolovoza 
1953. 

Godine 1963. udala se za 
Jovu Pavkovića. Žive u Golubi¬ 
njaku. Nakon suprugove smrti, 
shrvana starošu i bolešću, seli 
se početkom 2013. kod svo¬ 
je nećakinje Marte u Vukovo 
Selo pokraj Zaprešića. Ondje 
je i preminula 31. ožujka 2018. 



Sahranjena je u Golubinjaku 4. 
travnja 2018. Pogreb je pred¬ 
vodio daruvarski pastor Ivan 
Spićak. 

Prema riječima njezinih naj¬ 
bližih, Dušanka je bila izuzetna 
žena. Njezina odanost Isusu i 
čežnja da ga proslavi svojim 
životom nosila ju je u životnim 
teškoćama i teškoj bolesti koju 
je strpljivo podnosila do kraja, 
radosno iščekujući vječnost sa 
svojim Gospodom. • mb/GC 

Mirko Matošević 

24 . 8 . 1931 .- 23 . 10 . 2018 . 

U Rijeci je u 88. godini premi¬ 
nuo Mirko Matošević, najsta¬ 
riji član riječke Baptističke cr¬ 
kve te jedan od njezinih prvih 
vjernika i osnivača. 

Rođenje 24. kolovoza 1931. 
u Pokraj čićima, podno Vlašić 
planine u Srednjoj Bosni. Pre¬ 
dio je to srednje Bosne gdje je, 
nerijetko na granici neimašti¬ 
ne, živio dobar i - kao što to i 
samo Mirkovo ime lijepo kaže 
- miroljubiv narod. Roditelji - 
majka Sofija, rođ. Sučić te otac 
Anto - bili su veoma bogobo¬ 
jazni ljudi. Mirka su dobili 
kao prvenca među svoje dva- 
naestero djece, od kojih troje 
umire u ranoj dobi. 

Već je u svojoj petoj godini 
Mirko morao početi pomaga¬ 
ti djedu pri čuvanju ovaca, a 
svega nekoliko godina poslije 
i sam je boravio na Vlašiću te 
uskoro postao nadaleko po¬ 
znat kao vrstan pastir. Prem¬ 
da ga obitelj nije namjeravala 
poslati u školu, jer im je bio 
potreban u seoskim poslovi¬ 
ma, majka Sofija suprotsta¬ 
vila se toj odluci te je Mirko 
mogao pohađati četveroljet- 
ku. Dječaka gladnoga znanja 
zapazio je i tamošnji sveće¬ 
nik franjevac iz samostana u 
Gučoj Gori, čija su braća od 
1859. brinula o tamošnjem 
katoličkom življu. U Mirko- 
voj petnaestoj godini, sveće¬ 
nik dolazi Mirkovu ocu Anti 
te moli da se Mirka pošalje u 



sjemenište, ali Mirko tu po¬ 
nudu odbija. 

Nakon Drugoga svjetskog 
rata Mirko, sa svega šesna¬ 
est godina, odlazi na Baniju i 
Kordun, kako bi radeći teške 
poslove u šumi pomogao obi¬ 
telji da preživi. Godine 1950., 
Mirko susreće Peru Deretu, 
od toga časa svoga doživot¬ 
nog prijatelja. Pero je skrbio 
za malu baptističku zajednicu 
u Poloju. Govorio je Mirku o 
onome istom Isusu komu se 
Mirko molio i klanjao zajed¬ 
no sa svojim roditeljima. Ali, 
izgleda daje sada, usred šuma 
Banovine i Korduna, taj Isus 
obasjao Mirka nekim jačim 
sjajem i postao mu posebno 
blizak. Kao što je poslije znao 
pripovijedati, taj mu je Isus 
dao snagu da mu se život ne 
potroši u gorčini i psovkama 
zbog nepravde koju trpe obič¬ 
ni mali ljudi, nego da izdrži još 
nekoliko godina teškoga rada 
u šumi te krene putevima u 
novi život. 


U Rijeku je stigao 1957. te 
se zaposlio u riječkoj luci. 
Odmah se pridružio skupini 
riječkih baptističkih vjernika 
koja će 1962. i formalno osno¬ 
vati crkvu, kojoj je Mirko bio 
jedan od članova osnivača. Po¬ 
slije će u crkvi obavljati broj¬ 
ne službe, a bit će više godina 
i član crkvenog vodstva. U 
jednom razdoblju života dje¬ 
lovao je i u riječkoj Kristovoj 
crkvi braće, u kojoj je upoznao 
svoju buduću suprugu. Uz 
redovan rad, Mirko pohađa i 
završava osnovnu te srednju 
večernju školu. I dalje pomaže 
svoju obitelj u Srednjoj Bosni, 
a posebno sestru Milku i brata 
Slavka, koje je u Rijeku doveo 
na školovanje. 

Godine 1964. odlučuje fi¬ 
nancijski pomoći svome pri¬ 
jatelju Peri Dereti koji je u to 
vrijeme sa suprugom i četvero 
djece teško grcao u Cabuni, 
selu pokraj Podravske Slatine. 
Zahvaljujući Mirkovoj pomo¬ 
ći, Pero sa svojom obitelji do¬ 
seljava u Rijeku. Mirko ga za¬ 
pošljava u luci, a Perina djeca 
dobivaju priliku za školovanje 
i dostojanstven život. 

Godine 1967. sklapa brak s 
Tamarom (rođ. Hromin), Ru¬ 
skinjom podrijetlom iz grada 
Krasnoturinska na Uralu. U 
njihovu je braku rođeno če¬ 
tvero djece: kćeri Lidija, Nada 
i Nataša te sin Vladimir. Sve su 
ih, unatoč srazmjerno skro¬ 
mnim uvjetima života, podi¬ 
zali s puno ljubavi, pažnje, str¬ 
pljivosti i radosti te im svima 
omogućili visoko obrazovanje 


i dostojanstvenu egzistenciju. 
Tamarinoj i Mirkovoj obitelji 
pridružili su se u međuvre¬ 
menu zetovi Damir, Marijan i 
Ilija te snaha Lea, a također i 
petero unučadi. 

Treba posebno istaći Mir¬ 
kovu predanu vjeru i duboku 
ljubav prema Bogu i crkvi - u 
najširem smislu te riječi. Tije¬ 
kom svih godina njegova pre¬ 
danost Bogu, njegova briga za 
čistoću svoje duše, njegova 
toplina i svestrana briga za 
druge, označavale su ga kao 
istinitog sljedbenika Isusa 
Krista. Mirkova kuća, kao i 
njegovo pastirsko srce, osta¬ 
lo je sve do posljednjeg časa 
otvoreno mnogima: žalosni¬ 
ma, potrebitima, radosnima, 
zalutalima. Nije moguće sje¬ 
titi se ni jedne osobe koja je 
Mirku na njegovu životnom 
putu bila povjerena, a daju je 
on zbog svoga nehaja, nera¬ 
zumijevanja ili nezainteresi¬ 
ranosti izgubio. 

Mirko smrt nije smatrao 
zlonamjernim i nasilnim krad¬ 
ljivcem, nego ju je prihvatio 
kao željeni odlazak. Jer slab u 
tijelu osjećao se beskorisnim, 
što mu je teško padalo. Kada 
ga je u bolnici posjetio Stevo 
Dereta, sin njegova voljenog 
pokojnog Pere, Mirko je po¬ 
digao svoje ruke prema nebu 
pokazujući da bi i on Vječnom 
domu’. 

Mirko nas je napustio u 
utorak 23. listopada 2018., pre- 
minuvši među svojim najmili¬ 
jima. Sahranjen je 25. listopa¬ 
da u Rijeci. • Im/GC 




Milica Klem 
rođ. Pešut 

5 . 1 . 1949 .- 24 . 8 . 2018 . 

U Rijeci je 24. kolovoza 2018. 
iznenada preminula Milica 
Klem. Rođena je 5. siječnja 
1949. u Janjoj Gori (Plaški). 
Otac Milan (Mićo), koji je pri¬ 
je nekoliko godina preminuo 
u dubokoj starosti kao najsta¬ 
riji baptist u Lici, i majka So¬ 
fija rođ. Mišljenović imali su 
troje djece; uz najstariju Mi¬ 
licu također i sinove, Dušana 
i Radu. 

O svome bi djetinjstvu Milica 
uvijek rado pričala i bila pono¬ 



sna na vrijedne i radišne rodite¬ 
lje. Voljela je svoju Plaščansku 
dolinu i uvijek se ondje rado 


vraćala. Srednju školu pohađala 
je u Karlovcu i živjela kod obite¬ 
lji Vuletić i Blažek. Rado se sje¬ 
ćala tog vremena, premda joj je 
odvojenje od roditelja i rodnog 
kraja bilo teško iskustvo. Bila je 
izvrstan učenik. Dva dana na¬ 
kon mature zaposlila se u KBC 
Rijeka gdje je radila cijeli radni 
vijek, do umirovljenja 2015. 

Obratila se kao mlada dje¬ 
vojka i krštena je 14.10 1962. u 
Sisku, krštavao je Jovo Jekić. 
U lipnju 1968. dolazi u Rijeku 
i priključuje se riječkoj Bapti¬ 
stičkoj crkvi. Devetog studenog 
iste godine udaje se u Rijeci za 
Velimira Klema. Vjenčao ih je 
pastor Josip Mađar. U braku su 


imali kćer Kristinu (udanu Pta- 
ček) i sina Sinišu. 

Vjernici riječke crkve ispratili 
su svoju sestru Miču 30. kolovo¬ 
za na groblju Drenova, a pogreb 
je održan istoga dana poslije¬ 
podne u Janjoj Gori. Predvodio 
ga je plaščanski pastor Dražen 
Ogrizović. Crkveni zbor otpje¬ 
vao je pjesmu Kako dobar prija¬ 
telj je Isus koju je Milica svakod¬ 
nevno pjevušila. Milicina djeca, 
Kristina i Siniša, od srca zahva¬ 
ljuju svima koju su svojim prisu¬ 
stvom izrazili ljubav i poštovanje 
prema njihovoj majci koja je, bez 
obzira na to u kakvim je poteško¬ 
ćama bila, uvijek imala osmijeh i 
zagrljaj za svakog. • kp/GC 

Nikola Miletić 

20 . 5 . 1946 .- 30 . 3 . 2018 . 

Riječka crkva oprostila se od 
još jednoga svog vjernika koji 
je duboko obilježio gotovo 
pedesetak godina njezina dje¬ 
lovanja. Nikola Miletić rođen 
je 20. svibnja 1946. u Novom 
Selu Perjasičkom. Otac Mihaj¬ 
lo i majka Jelica rođ. Vuletić 
imali su, uz Nikolu, i sina Ste- 
vu te kćeri Boju, Maru i Anu. 
U Donjem Poloju pohađao je 
osnovnu školu. Godine 1964. 
dolazi u Rijeku, gdje je izučio 
zanat za stolara. Zapošljava se 
u riječkom ,,Elektromaterijalu“ 
i ovdje će provesti cijeli radni 
vijek do odlaska u invalidsku 
mirovinu 1994. 



Već je kao mladić bio upo¬ 
znat s evanđeoskom porukom 
koju je pronosila manja bap¬ 
tistička zajednica u Gornjem 
Poloju. Dolaskom u Rijeku pri¬ 
ključuje se okupljanjima riječ¬ 


kih baptista. Ovdje doživljava 
obraćenje. Krštenje u Ljubljani 
23. lipnja 1968. s još nekoliko 
riječkih vjernika. Krštavao je 
pastor Janoš Varga. 

Dana 25. svibnja 1968. stupio 
je u brak s Ankom, rođ. Turkalj. 
Vjenčao ih je u Karlovcu riječki 
pastor Josip Mađar. U braku su 
rođene kćeri Anita (udana Fri- 
drih) i Tamara (udana Hoić) te 
sin Damir. 

U riječkoj je crkvi bio u ne¬ 
koliko navrata članom crkve¬ 
nog starješinstva, a godinama 
je predano obavljao službu cr¬ 
kvenog misijskog blagajnika. 
Nidžo, kako su ga mnogi zvali, 
bio je izuzetno omiljen među 
svojim vršnjacima, ali i među 
mlađom generacijom; uvijek 
vedar, pun duha i zdravog hu¬ 
mora, na raspolaganju svima 


kojima je ustrebala bilo kakva 
pomoć. Prerano nas je napustio 
i mnogima je još uvijek neza¬ 
misliv njegov odlazak. 

Početkom 1970. doživio je 
tešku prometnu nesreću, kada 
ga je kamionet srušio i vukao 
nekoliko kilometara kroz Rije¬ 
ku. Čudom je preživio te obi¬ 
lježavao taj dan kao svoj drugi 
rođendan. Zato je i više znao 
cijeniti dar života i nesebično 
ga dijeliti s drugima. 

Oko 2010. preselio se u Gor¬ 
nji Poloj. Preminuo je u Dugoj 
Resi 30. ožujka 2018. Sahranjen 
je 3. travnja u Sv. Petru Mrežnič- 
kom, a pogreb je predvodio kar¬ 
lovački pastor Ladislav Ružička. 

Iza njega ostaju supruga, 
djeca i unuci Mihael, Zvonimir, 
i Dominik, kao i unuka Lucija. 
• dm/GC 




Marija Magdolna 
Bolf, rođ. Munćan 

22 . 6 . 1944 .- 18 . 5 . 2018 . 

Marija Magdolna Bolf rođena 
je 22. lipnja 1944.g. u Boćaru 
(Srbija). Otac joj je bio Simon, 
a mati Piroška. Imala je teško 
djetinjstvo i mladost. Udaje 
se vrlo mlada. U 34. godini ži¬ 
vota ostaje udovica s tri sina. 
Za život je zarađivala radeći 
u poljoprovrednoj zadruzi. 
Život kao udovici nije joj bio 
nimalo lak. Godine 1984. upo¬ 
znaje Vladimira Bolfa iz Vra¬ 
ta (Općina Fužine), za koga 



se udaje. Sele se iz Boćara u 
Vrata, gdje Vladimir radi u 
tvornici namještaja. Godine 
1998. tvornica u kojoj Vla¬ 


dimir radi propada i zatvara 
se, a Vladimir, teški invalid, 
ostaje bez posla. On i supru¬ 
ga Marija žive od njegove 
skromne invalidske mirovine 
te pomoći prijatelja i Centra 
za socijalnu skrb. Život joj je 
bio težak i pun trpljenja. Žive 
kao podstanari te se nekoliko 
puta tijekom života sele u ra¬ 
zna mjesta, da bi na kraju za¬ 
vršili u Fužinama 

Godine 2002. Marija upo¬ 
znaje u Fužinama grupu an¬ 
gažiranih i aktivnih vjernika, 
kršćana iz Baptističke crkve u 
Rijeci, koji joj pomažu u nje¬ 
zinim duhovnim traženjima. 


Obraća svoje srce k Bogu, što 
potvrđuje svetim krštenjem 
u Baptističkoj crkvi u Rije¬ 
ci 1. srpnja 2007. Krštavao je 
pastor Giorgio Grij. Njezina 
braća i sestre u vjeri redovito 
posjećuju Mariju i njezinog 
muža Vladimira, nastojeći im 
pomoći na praktičan način u 
njihovim materijalnim i du¬ 
hovnim potrebama. 

Teška bolest dokončala je 
njezin život 18. svibnja 2018. 
Marija odlazi na vječni počinak 
i u okrilje Gospodinu komu je 
vjerovala. Iza nje ostaju suprug 
Vladimir, sinovi Jovica i Ivan te 
sestra Katica. • si/GC 




Daniel Gruić 

13 . 7 . 1926 .- 26 . 1 . 2018 . 

Daniel Gruić, dugogodišnji 
vjernik zagrebačke Baptistič¬ 
ke crkve, preminuo je u 92. 
godini. Sprovod je održan 31. 
siječnja 2018. na zagrebačkom 
Krematoriju. Ispraćaj je pred¬ 
vodio pastor Toma Magda. 

Za pokojnikom ostaju su¬ 
pruga Elizabeta, sinovi Zelj- 
ko i Miljenko, snahe Vesna i 
Đurđa, unuci Mateja, Paula, 
Filip, Tibor i Mislav te ostala 
rodbina. 

Rođen je u Daruvaru 13. 7. 
1926., u obitelji Đure i Katice. 
S nepunih dvadeset godina do¬ 
lazi u Zagreb i nalazi posao u 



računovodstvima više poduze¬ 
ća. Pratila ga je reputacija do¬ 
brog i preciznog računovođe. 
Obratio se još tada kao mladić i 
krštenje 8.11.1946. u Baptistič¬ 
koj crkvi u Mačkovcu. Godine 


1951. vjenčao se s Elizabetom 
Bistrović, s kojom je živio u 
braku šezdeset i sedam godina. 
U svojoj je crkvi uvijek bio ak¬ 
tivan. Volio je glazbu, pjevao je 
u crkvenom zboru zajedno sa 
suprugom, ali su oboje pjevali i 
kao solisti. Svirao je na harmo- 
nijumu, poticao mlade na pje¬ 
smu, putovanja, planinarenja, 
druženja. Nastavili su s pje¬ 
smom čak i kada su preselili u 
dom Sv. Ane gdje su se također 
uključili u pjevački zbor. 

Stric Danko, kako su ga 
mnogi zvali, pisao je duhovnu 
poeziju i često recitirao svo¬ 
je pjesme. Dok je aktivno bio 
uključen u rad crkve, organi¬ 
zirao je i večeri duhovne poe¬ 
zije, a i u svome je domu znao 


upriličiti božične koncerte i 
recitale. Već u dubokoj starosti 
precizno je recitirao biblijske 
retke i stihove Psalama. Osim 
svoga angažmana u glazbi i po¬ 
učavanju djece, sudjelovao je i 
u propovijedanju te u đakon- 
skoj i starješinskoj službi. 

Imao sam ga čast upoznati 
u ranim osamdesetima, kada 
sam znao povremeno dolaziti 
u Zagreb u Baptističku crkvu. 
Uvijek je bio ljubazan, nasmi¬ 
jan, uvijek bi me primijetio te 
imao neku lijepu i ohrabruju¬ 
ću riječ. To je za mene, tada u 
ranim dvadesetim, bilo nešto 
što sam cijenio i zapamtio. S 
takvim ga sjećanjima danas 
ispraćam - zaključio je pastor 
Magda. • tm/GC 

Odlazak svjetski poznatog evangelizatora 

Preminuo 
Billy Graham 

U svojoj 100. godini poznati evangelizator otišao je 
na susret s Bogom, koga je vjerno slijedio 


Eva Kovač, 
rođ. Kosanović 

8.9.1949.-13.6.2018. 

U Karlovcu je u 69. godini pre¬ 
minula Eva (Evica) Kovač. Ro¬ 
đena je u Kuniću u Lici od oca 
Milana i majke Ljube. Djetinj¬ 
stvo je provela u Novom Antu- 
novcu kod Virovitice. Život na 
selu bio je težak. Obitelj se ba¬ 
vila poljoprivredom te se radilo 
od jutra do mraka. 

Iako malo mjesto, Novi An- 
tunovac (negdašnji Novi Bog- 
danovac) imao je zajednicu 
vjernih gdje je Evica od malih 
nogu upijala Božju Riječ i ra¬ 
sla u spoznaji Gospodina Isusa 
Krista. Svoju je vjeru posvjedo¬ 
čila krštenjem u Baptističkoj 
crkvi u Daruvaru godine 1964. 
Voljela je pjevati te je pjesmom 
svjedočila vjeru u Krista, pjeva¬ 
jući crkvene pjesme dok je ho¬ 
dala seoskim putevima. 

Završila je 1967. srednju in¬ 
dustrijsko-obrtničku školu u 
Virovitici. Život je vodi u Kar¬ 
lovac gdje se 1971. zapošljava u 
tvornici „Velebit" u kojoj radi 
do umirovljenja. U Karlovcu 
upoznaje budućeg supruga 
Đuru s kojim sklapa brak 15. 
srpnja 1972. Imali su četvero 
djece, kći Elviru te sinove Oli¬ 
vera, Dalibora i Kristijana. 

Unatoč životnim nedaćama 
i teškom fizičkom stanju Evica 
je do samog kraja ostala vedra i 
nasmijana, uveseljavajući, hra- 
breći i savjetujući druge. Volje¬ 
la je ljude oko sebe te se uvijek 
trudila biti u zajednici i na sa¬ 
stancima vjeruj ućih. Bila je po¬ 
žrtvovna i puna ljubavi, naroči¬ 
to prema svojoj obitelji kojoj je 
davala cijelu sebe, ne štedeći se. 



Željela je da svi u obitelji, prija¬ 
telji i poznanici prihvate Krista 
te su njezine posljednje riječi 
bile za napredak zajednice i 
poziv svima: Tražite Boga i naći 
ćete ga! Tražite ga svim svojim 
srcem i on će pustiti da ga nađe¬ 
te. S njim u srcu onda ovo nije 
oproštaj nego doviđenja. 

Na karlovačkom groblju Ja- 
madol od Evice su se 18. lipnja 
oprostili članovi obitelji, kćerka 
Elvira, sinovi Oliver, Dalibor i 
Kristijan, suprug Đuro, snaha 
Katja, unuci Arijan, Dorijan, Jo- 
natan i Benjamin, brat Rade i šo- 
gorica Nada, vjernici Baptističke 
crkve Karlovac i Evanđeosko 
pentekostne crkve „Milost i Isti¬ 
na" te prijatelji i poznanici. Sin 
Kristijan otpjevao je s klapom 
oproštajnu Pjesmu Majci, a mje¬ 
šoviti zbor Baptističke i Evanđe¬ 
oske crkve pjesmom „Zbogom" 
oprostili su se s Evicom. Pogreb 
je vodio pastor Ladislav Ružička, 
istaknuvši da se Isusova poruka 
iz Ivana 11,25, „Ja sam uskrsnuće 
i život: tko u mene vjeruje, ako i 
umre, živjet će“, odnosi i na Evicu 
koja je živjela u tom svjetlu. S na¬ 
dom i čvrstom vjerom u milosno 
spasenje po Isusu Kristu vjeruje¬ 
mo da ćemo se s njom susresti na 
nebesima. »sr/GC 


Billy Graham (7.11.1918. - 21.2. 
2018.), poznati svjetski evange¬ 
lizator, doslovno je slijedio Isu¬ 
sov poziv, "Idite po svemu svi¬ 
jetu, propovijedajte Evanđelje 
svemu stvorenju.” Naviještao 
je evanđeosku poruku uživo 
mnoštvu od oko 215 miliona 
ljudi, u više od 185 zemalja i te¬ 
ritorija, kao nitko dotad u povi¬ 
jesti; na različitim skupovima, 
putem televizije, videa, filmova 
i web-prezentacija. 

Rođen je 7. studenog 1918., 
uoči završetka Prvoga svjet¬ 
skog rata. Odgojen je na far¬ 
mi u Charlotti, N. C. Odrastao 
je za vrijeme godina svjetske 
ekonomske krize, iskusivši 
vrijednosti teškog rada na obi¬ 
teljskom imanju - gdje je ipak 
pronalazio vremena za čitanje 
knjiga različite tematike. 

U jesen 1934., u dobi od pet¬ 
naest godina, donosi odluku o 
osobnom predanju Kristu, po¬ 
taknut propovijedanjem Mor- 
decaia Hama, putujućeg evan¬ 
gelizatora koji tada održava u 
Charlotti nekoliko evangeliza- 
cijskih skupova. 

Godine 1939. ordiniran je 
u pastorsku službu u Peniel 
Baptist Church u Palatki. Bi¬ 
blijsko obrazovanje stekao je 
prvotno na Florida Bible Insti¬ 
tute (današnji Trinity Colle- 
ge of Florida). Godine 1943. 
diplomirao je na Wheaton 
Collegeu u Illionisu, gdje se i 
vjenčao s dotadašnjom kole¬ 
gicom Ruth McCue Bell, kće¬ 
ri liječnika misionara, koja je 
svoju mladost provela u Kini. 

Nakon diplomiranja, pa¬ 
storom je The Village Church 
of Western Springs (današnje 
Western Springs Baptist Chur¬ 
ch) u Western Springsu, 111. 
Potom se pridružuje organiza¬ 
ciji Youth for Christ, osnova¬ 
noj tijekom Drugoga svjetskog 


rata za službu među mladima. 
U neposrednom poslijeratnom 
razdoblju propovijeda diljem 
Sjedinjenih Država i Europe, 
razvijajući se u perspektivnog 
mladog evangelizatora. 

Postao je i međunarodno 
zapažen 1949., kada je bio po¬ 
zvan propovijedati u Los Ange- 
lesu tijekom evangelizacijskih 
okupljanja na otvorenom koja 
su, od prvotno predviđenih tri 
tjedna, produžena na osam, 
zbog velikog interesa mnoštva 
koje se svake večeri slijevalo u 
evangelizacijski šator. Slično 
su se znale razvijati i njegove 
naredne evangelizacijske kam¬ 
panje, tzv. Crusades, dosl. kri¬ 
žarski pohodi; do umirovljenja 
održao ih je, diljem svijeta, pre¬ 
ko četiri stotine. Ona u Londo¬ 
nu trajala je dvanaest tjedana, 
a njujorkška, održavana 1957. 
u večernjim terminima u Ma- 
dison Square Gardenu, čak še¬ 
snaest! 

Do početka 21. stoljeća kr¬ 
šćanska služba Billyja Graha- 
ma postala je poznata diljem 
svijeta. Propovijedao je u naju¬ 
daljenijim afričkim selima, kao 
i u srcu New Yorka; obraćao se 
svjetskim državnicima, ali i ne¬ 
uglednim pripadnicima afrič¬ 
kih plemena. 

Graham je popularnost ste¬ 
kao svojom neposrednošću i 
osobnošću, ali i oštrom jed¬ 
nostavnošću strogo biblijski 
usmjerene evanđeoske poruke. 
Često se njegov velik početni 
uspjeh u domovini pripisuje 
tadašnjoj društvenopolitičkoj 
klimi u SAD-u koja je bila opte¬ 
rećena prijetećom komunistič¬ 
kom opasnošću. Godine 1954. 
u jednom intervjuu Graham 
je izjavio: Ili će komunizam, 
ili kršćanstvo morati umrijeti, 
(Either communism must die, or 
Christianity must die). Jasno je 


Neka se ne uznemiruje vaše srce. 

Vjerujte u Boga i u mene vjerujte! U kući 
Oca mojega mnogo je stanova. Da nema, 
zar bih vam rekao: 'Idem vam pripraviti 
mjesto.' I kad odem i pripravim vam 
mjesto, opet ću doći i k sebi vas uzeti, da i 
vi budete gdje sam ja. (Iv 14,1-3) 

od samih njezinih početaka na 
obiteljskoj farmi. Godine 1956. 
Graham je osnovao evanđeoski 
časopis “Christianity Today”, 
koji izlazi i danas. 

Grahamova su recentnija 
djela: “Where I Am: Heaven, 
Eternity, and Our Life Beyond” 
(2015.), “The Reason for My 
Hope: Salvation” (2013.), “The 
Heaven Answer Book” (2012..), 
“Nearing Home: Life, Faith 
and Finishing Well” (2011) 
te “Storm Warning” (2010.). 
“Nearing Home” izabrana je 
2012. za krščansku knjigu go¬ 
dine. Njegova knjiga iz 1983., 
“Approaching Hoofbeats: The 
Four Horsemen of the Apo- 
calypse”, nekoliko je tjedana 
bila bestseller prema podacima 
The New York Timesa, dok su 
zapaženu nakladu ostvarili i 
naslovi “How to Be Born Aga- 
in” (1977.) te “Angels: God’s 
Secret Agents” (1975.) i “The 
Jesus Generation” (1971.). Nje¬ 
gov klasik iz 1953. “Peace with 
God”, koji je izašao i u dopunje¬ 
nim izdanjima, tiskan je 1967. i 
na hrvatskom. Objavljen je, u 
prijevodu i izdanju Branka Lo- 
vreca, uoči Grahamova dolaska 
u Jugoslaviju, pod naslovom 
Mir s Bogom, te je uručen B. 
Grahamu prigodom njegova 
dolaska u Zagreb. B. Lovrec u 
narednim je godinama preveo 
i objavio nekoliko Grahamovih 
evangelizacijskih traktata ( Lje¬ 
kovite vode, Vrata istine, Traga¬ 
či u svijetu zahvaćenim ognjem, 
Sigurnost spasenja), a 1968. M. 
Lovrec prevela je knjigu Sedam 
smrtnih grijeha (Freedom from 
the Seven Deadly Sins, 1955.). 
Godine 1991. “Duhovna stvar¬ 
nost” objavila je drugo, proši¬ 
reno izdanje Grahamove knjige 
Mir s Bogom. 

Billy Graham bio je i savjet¬ 
nikom američkim predsjedni¬ 
cima te stekao veliki ugled u 
svjetovnim i religijskim krugo¬ 
vima. Dobitnik je brojnih pri¬ 
znanja i počasnih doktorata. 

Njegova supruga Ruth pre¬ 
minula je 2007. Imali su tri 
kčeri, dva sina te brojne unuke i 
praunuke, čak i prapraunučad. 
Billy Graham preminuo je u 
svome domu u North Čarob¬ 
ni 21. veljače 2018. Pogreb je 
obavljen u obiteljskom krugu 2. 
ožujka 2018. • BGEA/billygra- 
ham.org/GC 


ce njegova dolaska u Zagreb). 

Godine 1950. Billy Graham 
osnovao je BGEA - Billy Gra¬ 
ham Evangelistic Association, 
sa sjedištem u Minneapolisu, 
Minn., koje je 2013. premje¬ 
šteno u Charlottu, N.C. Putem 
organizacije BGEA, Graham je 
realizirao više projekata: 

• radio-program “Hour of De- 
cision”, koji se slušao diljem 
svijeta preko šezdeset godina; 

• razne krščanske televizijske 
programe koji se i danas emi¬ 
tiraju na nacionalnm kršćan¬ 
skim tv-mrežama; 

• novinsku kolumnu “My 
Answer”, objavljivanu u na¬ 
cionalnim i stranim novina¬ 
ma; 

• časopis “Decision”, službeno 
glasilo BGEA, distribuiran u 
425 000 primjeraka, u zemlji 
i inozemstvu; 

• projekt “My Hope”, započet 
u 2013., s vizijom navješćiva- 
nja evanđeoske poruke diljem 
Sjedinjenih Država, s kombi¬ 
nacijom metoda osobne evan¬ 
gelizacije i korištenja moguć¬ 
nosti suvremenih medija. 

Billy Graham napisao je 33 
knjige, od kojih su mnoge doš¬ 
le na popis najprodavanijih, 
posebice njegova autobiogra¬ 
fija iz 1997. (“Just As I Am”), u 
kojoj pokazuje kako je njego¬ 
va kršćanska vjera formirala 
i oblikovala njegovu karijeru, 


Svjetski poznat evangelizator 


J. Horak, B. Lovrec i B. Graham 1967. u Zagrebu 


stoga da njegove javne višetjed- 
ne evangelizacijske kampanje 
nisu bile poželjne ni prihvatlji¬ 
ve u zemljama tadašnjega eu¬ 
ropskog komunističkog Istoč¬ 
nog bloka. Ipak, od početka 
1980-ih pružila mu se prigoda 
navješćivati kršćansku poruku 
i u tim zemljama. Godine 1982. 


Graham prvi put posjećuje 
SSSR, Istočnu Njemačku i Če- 
hoslovačku. Međutim, još je u 
srpnju 1967. posjetio tadašnju 
Jugoslaviju, što je bio njegov 
prvi pohod nekoj komunistič¬ 
koj zemlji (o ovom posjetu pi¬ 
sali smo iscrpno u Glasu Crkve 
55-2017, prigodom 50. godišnji¬ 

Susret voditelja kršćanskog rada s mladima 

Timski rad u crkvenoj službi 



Konferencija Europske 
baptističke federacije 
održana u Zagrebu 

U Zagrebu je od 18. do 22. siječ¬ 
nja 2018. održana Konferencija 
Europske baptističke federaci¬ 
je za voditelje rada s djecom i 
mladima na kojoj je sudjelovalo 
45 predstavnika iz 20 različi¬ 
tih zemalja Europe i Bliskog 
istoka. Konferencije ovog tipa 
organiziraju se več dugi niz go¬ 
dina, svake godine u drugoj od 
zemalja članica EBF-a. SBC u 
RH po drugi je put bio domačin 
ovom skupu. 

Tema ovogodišnje konfe¬ 
rencije, Timski rad - novačenje, 
opremanje i oslobađanje ljudi 
za službu, obrađena je u pre¬ 
davanjima, radionicama, pa- 
nel-diskusijama i raspravama 
u malim skupinama. Predavači 
i voditelji radionica bili su ljudi 
sa stanovitim iskustvom u radu 
s djecom i mladima u svojim 
zemljama - Yanita Georgieva 
(Bugarska), Jeff Čarter (Cana- 
da/EBF), Bob Morris (UK) te 
Filip Grujič i Svjetlana Mraz iz 
Hrvatske. 

Ovakve konferencije prven¬ 
stveno su namijenjene pove¬ 
zivanju i podupiranju lokalnih 
inicijativa. Stoga je tako izu¬ 
zetno važno da postoje ljudi 
koji su tijekom cijele godine 
uključeni u ovaj rad, tako da 
konferencija istovremeno dje¬ 
luje i kao skupština, sa svojim 
radnim dijelom. Tada se dono¬ 
se odluke i bira vodstvo. Odbor 
koji vodi ovu skupštinu, radi na 
povezivanju i planira buduče 
konferencije čine: Bob Morris 
(UK) - predsjednik, Filip Gru¬ 
jič (Hrvatska) - dopredsjed¬ 
nik, te članovi: Yanita Geogieva 
(Bugarska), Jeff Čarter (EBF), 
Dmitar Georgiev (Bugarska), 
Sven-Joonatan Siibak (Estoni¬ 
ja), Viktoria Krupenia (Ukraji¬ 
na) i Samantha Mail (Njemač¬ 
ka). 

U četvrtak, na prvoj večeri 
konferencije, domačini su - pu¬ 
tem video prezentacije i zabav¬ 


nih aktivnosti u kojima su svi 
zdušno sudjelovah - upoznali 
sudionike s raznolikošću i lje¬ 
potama Hrvatske. Tijekom su- 
botnjegposlijepodneva neke su 
od tih ljepota predočene uživo 
pri izletu u dvorac Trakošćan. 
U nedjeljno su jutro sudionici 
konferencije imali prigodu po¬ 
sjetiti tri zagrebačke baptistič¬ 


ke crkve gdje su ili propovije¬ 
dah ili govorili o svome radu, a 
navečer je konferencija zaklju¬ 
čena zajedništvom oko stola 
Večere Gospodnje. 

Konferenciji su također pri- 
sustovali glavni tajnik EBF-a 
Tony Peck (UK) te glavna asi¬ 
stentica Helle Licht (Estonija) 
koji su svoj boravak u Hrvat¬ 


skoj iskoristili i da u pratnji 
predstavnika SBC u RH, pred¬ 
sjednika Tome Magde i glavnog 
tajnika Željka Mraza, posjete 
Srednju školu Čakovec, gradi¬ 
lište nove zgrade BC Mačko- 
vec te da obiđu tražitelje azila 
smještene u hotelu Porin i upo¬ 
znaju se s radom Croatian Bap¬ 
tist Aida. • S. Mraz/IBA/GC 

Hrvatska delegacija s predsjednicom EBF 

Skup europskih baptista u Lavovu (Ukrajina) 

Godišnje zasjedanje 
skupštine EBF 


Usvojene dvije rezolucije 

U zapadnoukrajinskom gradu 
Lavovu održano je od 26. do 29. 
rujna 2018. redovito godišnje 
zasjedanje skupštine Europske 
baptističke federacije (EBF) ko¬ 
jemu su prisustvovali predstav¬ 
nici više od 40 zemalja Europe, 
Središnje Azije i Bliskog istoka. 

Svečano otvorenje skupštine 
održano je u Centralnoj bapti¬ 
stičkoj crkvi Lavov, velebnom 
zdanju nekadašnje luteranske 
crkve iz 1529. U bogatom pro¬ 


gramu dobrodošlice ispreplitala 
se istančanost klasične glazbe u 
izvedbi zbora i orkestra s mla¬ 
denačkim poletom suvremenih 
pjesama proslavljanja nagovje¬ 
štavajući središnju temu ovog 
skupa. 

Uz radni dio i zasjedanje ra¬ 
zličitih odbora i komisija, sudi¬ 
onici konferencije razmatrali 
su različite aspekte glavne teme 
konferencije - Pomirenje u Kri¬ 
stu. Govornici - Elijah Brown, 
glavni tajnik Svjetskoga saveza 
baptista (BWA), dugogodišnji 


aktivist za ljudska prava; Paul 
Msiza, predsjednik BWA iz Juž¬ 
noafričke Republike; Dan Buttry, 
savjetnik za mir i pomirenje pri 
Savezu američkih baptističkih 
crkava; Elisey Pronin, pastor cr¬ 
kve iz Luganska, uništene i rase¬ 
ljene za vrijeme nedavnog rata. 
Vrsni govornici, svatko iz svoga 
specifičnog konteksta i poslanja, 
a svi utemeljeni na istoj riječi iz 
2. Korinćanima 5,18-20, svakod¬ 
nevno su izazivali prisutne na 
promišljanje vlastitog iskustva 
sukoba i pomirenja, prvenstve¬ 


no potrebe osobnog pomirenja 
s Bogom, a zatim pomirenja 
među pojedincima i narodima. 
Razmjena iskustava i molitva 
u malim grupama uvijek je bila 
sljedeći korak na putu od pro¬ 
mišljanja prema djelovanju. 

U programu su se izmjenjiva¬ 
la izvješća o djelovanju različitih 
odjela EBF-a, od misije i evangli- 
zacije, teološkog obrazovanja do 
ženskog rada te rada s djecom 
i mladima. U dijelu programa 
pod nazivom “Priče o tome što 
Bog radi” sudionici su mogli čuti 
ohrabrujuća i inspirativna svje¬ 
dočanstva o Božjem djelovanja 
po braći i sestrama u različitim 
zemljama. Izbor seminara bio 
je, kako je već uobičajeno na 
ovakvim konferencijama, veoma 
aktualan - borba protiv trgovine 
ljudima, misijsko djelovanje u 
vrijeme sukoba i praktični koraci 
suočavanja sa sukobima unutar 
crkve. 

Kao vrlo praktičan korak dje¬ 
lovanja na pomirenju izglasane 
su dvije rezolucije o veoma ak¬ 
tualnim pitanjima - “Rezolucija 
o vjerskim slobodama u lugan- 
skoj i donjeckoj oblasti istočne 
Ukrajine” te “Rezolucija o dalj¬ 
njim izazovima migracije”, koju 
donosimo u prilogu. 

Savez baptističkih crkva u 
RH na ovom su zasjedanju 
predstavljali - Toma Magda, 
predsjednik SBC u RH i ravna¬ 
telj organizacije “Ruke nade”; 
Željko Mraz, glavni tajnik SBC 
u RH i član EBF Finance Com- 
mittee; Svjetlana Mraz, članica 
EBF Nominations Committee te 
Filip Grujić, dopredsjednik EBF 
Y&CC i polaznik Transform 
programa za mlade vođe. • S. 
Mraz/IBA/GC 


Lavovska rezolucija Europske baptističke federacije o daljnjim izazovima migracije 


POTVRĐUJE „EBF rezoluciju iz Sofije o 
migrantskoj krizi u Europi i na Bliskom 
Istoku" iz 2015. 

SHVAĆA kompleksnost situacije 
kretanja ljudi kroz zemlje Bliskog istoka 
i Europe te značajni pritisak na vlade 
da služe postojećoj populaciji i novim 
migrantima. 

POHVALJUJE one vlade koje su 
podržale napore i pomagale u 
ponovnom uspostavljanju lokalnih 


zajednica u i oko ratnih zona kako bi 
pomogle ljudima da izgrade svoje 
živote u svojim matičnim zemljama. 

PODSJEĆA, pri svemu tom, na našu 
kršćansku odgovornost da djelujemo u 
ljubavi i s pomirenjem (2. Korinćanima 
5,18-19) prema migrantima koji žive 
među nama. 

OSUĐUJE širenje netolerancije 
koja ohrabruje ljude jedne vjerske, 
nacionalne ili etničke grupe da 


odbacuje druge, što dovodi do većeg 
straha umjesto do nade. 

POTIČE vlade da ne glasaju za zakone 
koji mogu obeshrabriti ili spriječiti 
davanje pomoći bilo kojem migrantu u 
potrebi. 

OHRABRUJE kršćane da slijede Isusovu 
viziju o služenju kada on kaže: I doći 
će s istoka i zapada, sa sjevera i juga i 
sjesti za stol u kraljevstvu Božjem (Lk 
13,29) 

Kročiti naprijed... 


Pomoć tražiteljima 
međunarodne zaštite u 
Hrvatskoj 

U ponedjeljak, 24. rujna 2018. 
godine, završena je šestodnevna 
integracijska konferencija, koja 
je u Fužinama okupila pedeset 
tražitelja međunarodne zaštite u 
Republici Hrvatskoj, predavače i 
voditelje radionica iz Hrvatske, 
Europske unije i svijeta, te hu¬ 
manitarne i vjerske djelatnike 
angažirane u akcijama pružanja 
humanitarne, društvene i du¬ 
hovne pomoći tražiteljima azila 
u Hrvatskoj. Sudionici konferen¬ 
cije bili su predstavnici dvanaest 
zemalja, uključujući i izvorne 
zemlje tražitelja međunarodne 
zaštite, među ostalima iz Egipta, 
Afganistana, Irana, Iraka i Sirije. 


Ovu jedinstvenu i nadasve 
dinamičnu integracijsku kon¬ 
ferenciju, naslovljenu “Kro¬ 
čiti naprijed u istini, hrabro 
i ispunjeni nadom” (Moving 
Forvvard in Truth, with Coura- 
ge and Hope), održanu u okvi¬ 
ru međunarodnog projekta 
“Obnova uma” (Renevving our 
Minds) organizirale su nevladi¬ 
ne organizacije “Forum for Le- 
adership and Reconciliation” 
iz Sjedinjenih Američkih Dr¬ 
žava i “Posao kao poslanje” iz 
Hrvatske, u partnerstvu s orga¬ 
nizacijom European Christian 
Political Movement (ECPM), 
sa sjedištem u Bruxellesu. Kon¬ 
ferencija je održana na engle¬ 
skom jeziku sa simultanim pri¬ 
jevodom na farsi i arapski. 

Ciljevi ove integracijske 
konferencije bili su pripomo¬ 


ći tražiteljima međunarodne 
zaštite u Hrvatskoj, a i onima 
koji su nedavno ostvarili svoj 
boravak u Hrvatskoj pa im 
sada predstoji organizirati ži¬ 
vot u Hrvatskoj, u stjecanju 
uravnoteženog razumijevanja 
integracijskih procesa u Re¬ 
publici Hrvatskoj i Europskoj 
uniji. Organizatori konferenci¬ 
je također su željeli otvoreno 
porazgovarati s tražiteljima 
azila o izazovima s kojima se 
redovito sučeljavaju u procesu 
dugotrajnog i neizvjesnog išče¬ 
kivanja primitka konačne odlu¬ 
ke hrvatskih vlasti o njihovom 
statusu u Republici Hrvatskoj. 

Kroz sustavno organizirana 
predavanja, i vrijeme predviđe¬ 
no za pitanja i razgovor orga¬ 
nizatori konferencije posvetili 
su pozornost pitanjima zako¬ 
nodavstva, kulture i mjestu re¬ 
ligije u hratskom društvu, čije 
razumijevanje je neizbježno 
potrebno u procesu kvalitetne 
integracije. Posebna pozornost 
posvećena je izgradnji razumi¬ 


jevanja, prijateljstva i povjere¬ 
nja između kršćana i muslima¬ 
na tražitelja azila, te azilanata 
obaju skupina i hrvatskih gra¬ 
đana. 

Tijekom radionice posveće¬ 
ne pitanju uloge vjerskih za¬ 
jednica u hrvatskom društvu 
uočeno je da tražitelji azila u 
Hrvatskoj očekuju da bi crkve, 
vjerske humanitarne organi¬ 
zacije i nevladine organizaci¬ 
je trebale priskočiti i pomoći 
tamo gdje zakazuju državne 
ustanove. 

Konferenciju je posjetila i 
Ana Sutalo, predstavnica Mi¬ 
nistarstva unutarnjih poslo¬ 
va, koja je temeljito objasnila 
zakonske okvire po kojima je 
moguće ostvariti status trajnog 
boravka u Republici Hrvatskoj, 
te odgovorila na broja pitanja 
sudionika konferencije. 

“Rezultati konferencije su 
nas ohrabrili, jer su nadišli sva 
naša očekivanja”, objasnio je 
Mihal Kreko, jedan od organi¬ 
zatora ove konferencije, i vodi¬ 
telj jedinstvenog integracijskog 
projekta u Zagrebu naslov¬ 
ljenog “Kuća nade”. “Kada za 
nekoliko mjeseci bude do kraja 
predana namjeni, ovom kućom 
želimo praktičnim načinima 
pomoći primateljima azila u 
Hrvatskoj na njihovom putu 
integracije u hrvatsko društvo, 
a time pokazati našim građani¬ 
ma da se među azilantima na¬ 
lazi veliki broj vrijednih i kva¬ 
litetnih mladih ljudi i obitelji 
čije će uključivanje u hrvatsko 
društvo biti na blagoslov svi¬ 
ma”, dodao je Mihal Kreko. • T. 
Kukolja/GC 


i u i u u u i u u im u u i u u im u u i u u im u u i u u u i u u im u u i u u im u u i u u u i u u i u u u i u u im u u i u u im u u i u u u i u i 


Dva skupa povodom reformacijske obljetnice 

Prijem kod gradonačelnika Bandića 


Tročlano izaslanstvo - biskup 
Evangeličke crkve u RH Bran¬ 
ko Berić, glavni tajnik SBC u 
RH Zeljko Mraz i predsjednik 
PEV-a Giorgio Grij - posjetilo 
je 31. siječnja 2018. gradonačel¬ 
nika Zagreba Milana Bandića. 
Izaslanstvo je zahvalilo grado¬ 
načelniku na pokroviteljstvu 
svečane akademije, održane 
povodom obilježavanja petsto- 
te godišnjice protestantske re- 
formacije. 



Izaslanstvo 
kod grado¬ 
načelnika 
Bandića 


Uz gradonačelnika Bandića 
na prijemu je nazočio i grado¬ 
načelnikov savjetnik Stipe Zeba. 
Bila je to prigoda da se u ime cr¬ 
kava organizatorica Akademije 
osobno zahvali gradonačelniku 
kako za omogućavanje korište¬ 
nja dvorane HNK u Zagrebu, 
tako i za prigodni govor kojim 
se obratio skupu, ali i cjeloku¬ 
pnoj hrvatskoj javnosti putem 
izravnog televizijskog prijenosa 
na HTV-u. Gradonačelnku je 
predana zahvalnica, knjiga “500 
godina protestantizma: Putova¬ 
nje od početaka do naših dana”, 
kao i medaljon s likom Martina 
Luthera. • IBA/GC 

Predsjedništvo PEV-a okupilo se u Zagrebu 

Sjednica o budućnosti PEV-a 



Toma 

Magda, novi 
predsjednik 
PEV-a 


Giorgio Grij podnio 
ostavku, novi 
predsjednik Toma 
Magda 

Na sjednici predsjedništva Pro¬ 
testantskog evanđeoskog vije¬ 
ća održanoj 29. svibnja 2018. u 
Zagrebu razgovaralo se o pro¬ 
teklom razdoblju, s posebnim 
osvrtom i evaluacijom projekta 
Reformacija 500, o trenutnoj 
situaciji, kao i o budućnosti 
PEV-a. 

Ocijenjeno je kako je Refor¬ 
macija 500 postigla svoj cilj. 
Uložen je velik trud te izražena 
zahvala svima koji su doprini¬ 
jeli ostvarenju toga velikog pro¬ 
jekta. U javnosti smo kao crkve 
reformacije i reformacijske ba¬ 
štine svjedočili svoje zajednič¬ 
ke korijene i spremnost na su¬ 
radnju te konkretno kršćansko 
zajedništvo. 

Nakon završetka projekta 
Reformacija 500, predsjednik 
PEV-a,+ pastor Giorgio Grij 
zahvalio se na dužnosti rije¬ 
čima “da je zaokružena jedna 


cjelina te da je trenutak da 
netko drugi nastavi služiti na 
čelu PEV-a”. Članovi Pred¬ 
sjedništva zahvalili su pastoru 
Grij u na svemu što je učinio 
do sada i na velikom angažma¬ 
nu na pripremi i ostvarenju 
obilježavanja petstote obljet¬ 
nice reformacije. Na sjednici 
je potom jednoglasno izabran 
novi predsjednik pastor Toma 
Magda, član predsjedništva iz 
redova Saveza baptističkih cr¬ 
kava u RH. 

Na sastanku se govorilo i o 
budućnosti te je odlučeno da 


će se poseban naglasak posta¬ 
viti na određena područja dje¬ 
lovanja: 

• u sljedećem razdoblju sva¬ 
ka će denominacija članica 
PEV-a uključiti određeni 
broj mlađih ljudi kako bi se 
strateški radilo na smjeni ge¬ 
neracija; 

• zajedno s mlađim članovima 
predsjedništvo će tijekom 
dvije godine pripremati stra¬ 
tegiju rada i djelovanja za 
razdoblje do 2030. godine; 

• PEV će u budućnosti orga¬ 
nizirati tematske sastanke i 


konferencije kako bi manjin¬ 
ske crkve raspravljale o rele¬ 
vantnim društvenim temama 
i kako bi mogle svoje jasnije 
definirane stavove iznositi u 
javnosti; 

• PEV će raditi na obnavljanju 
i uspostavljanju suradnje na 
određenim razinama s prote¬ 
stantskim i evanđeoskim cr¬ 
kvama koje u ovom trenutku 
nisu dio PEV-a. Na taj način 
želimo svjedočiti otvorenost 
i spremnost na suradnju i di¬ 
jalog sa sestrinskim crkvama 
reformacijske provenijenci¬ 
je; 

• na međunarodnom planu 
PEV će se aktivnije uključiti 
u rad Europske evanđeoske 
alijanse i Svjetske evanđeo¬ 
ske alijanse te se povezati bli¬ 
že s onim nacionalnim alijan¬ 
sama koje dijele s nama slični 
geo-političko-ekonomski i 
religijski društveni kontekst. 

S aktivnostima krenut će se u 
tjednima što slijede. Delegacija 
PEV-a nazočit će u listopadu, 
u Tallinu, Estonija, velikom 
susretu pod nazivom Hope For 
Europe 2018, a prva sjednica 
predsjedništva na kojoj će biti 
uključeni i mlađi vjernici plani¬ 
rana je za studeni 2018., u Vin¬ 
kovcima. • IBA/GC 


Zahvala na pokroviteljstvu 

Susret s predsjednicom Republike Hrvatske 



Izaslanstvo crkava s Predsjednicom 


Izaslanstvo crkava 
zahvalilo predsjednici 
na pokroviteljstvu 
pri obilježavanju 
reformacijske obljetnice 

Peteročlano izaslanstvo crkava 
organizatorica obilježavanja 
pet stotina godina protestant¬ 
ske reformacije posjetilo je 
24. svibnja 2018. predsjednicu 
Republike Hrvatske Kolindu 
Grabar-Kitarović kako bi joj za¬ 
hvalilo na pokroviteljstvu nad 
Svečanom akademijom, odr¬ 
žanoj 31. listopada 2017. u Hr¬ 
vatskom narodnom kazalištu 
u Zagrebu. U pratnji predsjed¬ 
nice bila je njezina savjetnica 
Renata Margetić Urlić. 


Svečanom akademijom 
obilježena je i u Hrvatskoj ta 
povijesna obljetnica, važna ne 
samo za vjerski nego i sveuku¬ 
pni kulturni i ekonomski život 
Europe. Uz predsjednicu Re¬ 


publike Hrvatske, pokrovitelji 
su bili i Vlada Republike Hr¬ 
vatske, Hrvatski sabor te Grad 
Zagreb. 

U izaslanstvo crkava bili su 
uključeni Branko Berić, Zeljko 


Mraz, Lazar Kovačević, Mla¬ 
den Dominić i Giorgio Grij. 
Uz uručenje prigodnih po¬ 
klona i zahvalnice predsjed¬ 
nici, susret je bio i prigoda za 
razgovor o doprinosu prote¬ 
stantskih crkava hrvatskome 
društvu. Prepoznata je potre¬ 
ba moralne i duhovne obno¬ 
ve kako bi se stvorili temelji 
zdravijeg društva na svim ra¬ 
zinama. Predsjednica je pod¬ 
sjetila izaslanstvo na svoja na¬ 
stojanja da potakne svekoliku 
demografsku obnovu. 

Pastor Grij pozvao je pred¬ 
sjednicu u posjet i sudjelovanje 
na bogoslužju u riječkoj Bap¬ 
tističkoj crkvi u nedjelju prije 
ovogodišnjeg Dana reformaci¬ 
je. • IBA/GC 

Sveučilišni centar za protestantsku teologiju podijelio diplome 


Svečana promocija u auli 
Sveučilišta u Zagrebu 


Novih jedanaest 
prvostupnica i 
prvostupnika te petero 
magistri i magistara 
teologije 

U akademskoj godini u kojoj 
Sveučilište u Zagrebu obilježa¬ 
va 350 godina svoga postojanja 
i djelovanja, Sveučilišni cen¬ 
tar za protestantsku teologiju 
Matija Vlačič Ilirik održao je 
svečanu promociju svojih pr¬ 
vostupnika i magistara koji su 
ta zvanja stekli dovršetkom 
studija tijekom posljednje dvije 
akademske godine (2016./2017. 
i 2017./2018.). Ovaj skup, odr¬ 
žan 14. studenog 2018. u auli 
Sveučilišta u Zagrebu, ujedno 
je i prva svečanost promocije u 
okrilju Sveučilišnog centra koji 
u potpunosti nastavlja aktivno¬ 
sti i poslanje svoga prethodnika 
Teološkog fakulteta Matija Vla¬ 
čič Ilirik. Svoju je diplomu pri¬ 
milo jedanaestero prvostupni¬ 
ca i prvostupnika teologije, kao 
i petero magistri i magistara 
teologije. Inače, u navedenom 
je razdoblju preddiplomski 
studij završilo osamnaest, a di¬ 
plomski studij šest studentica i 
studenata. 

Promovente, njihove rodi¬ 
telje, rodbinu, prijatelje i ostale 
prisutne najprije je pozdravio 
rektor Sveučilišta u Zagrebu 
prof. dr. sc. Damir Boraš. On 
je izrazio veliko zadovoljstvo 
što Sveučilište u Zagrebu, 
osim Katoličkog bogoslovnog 
fakulteta i Fakulteta filozofi¬ 
je i religijskih znanosti, sada 
u svojem sastavu ima i treču 
ustanovu povezanu s prouča¬ 
vanjem religije. Iskazao je i 
zahvalnost vodstvu centra, izv. 
prof. dr. sc. Lidiji Matoševič i 
prof. dr. sc. Siniši Zrinščaku, 
za uloženi trud u razvoju ove 
visokoškolske ustanove, kao i 


Svečanost promocije u auli Sveučilišta 


svim nastavnicima i suradni¬ 
cima Centra. Posebno se pak 
obratio diplomantima, nagla¬ 
sivši vrijednost, znanstvenost 
i svrhovitost studija teologije, 
poželjevši im uspjeh u budu- 
čem životu i radu te naglasivši 
da im vrata Sveučilišta uvijek 
ostaju otvorena. 


Voditeljica Centra izv. prof. 
dr. sc. Lidija Matoševič pod¬ 
sjetila je na to da je osnivanje 
i ustrojavanje Centra 2017. 
godine zapravo dovršetak 
procesa integracije Teološkog 
fakulteta Matija Vlačič Ili¬ 
rik na Sveučilište u Zagrebu, 
započetog još 2009. godine. 


Izrazila je svoju zahvalnost 
Sveučilištu te osobito rektoru 
prof. dr. sc. Damiru Borasu u 
čijem je mandatu proces in¬ 
tegracije dovršen, jer su njime 
osigurani uvjeti za rad ustano¬ 
ve koja se, kao učilište koje su 
godine 1975. osnovale manjin¬ 
ske kršćanske crkve (evange- 


Novi prvostupnici i magistri 

ličke i baptističke), nalazilo 
u permanentno nepovoljnoj 
situaciji koja je otežavala 
njegov optimalan razvoj, i to 
kako u prošlom sustavu tako 
i u pravnom okviru Republike 
Hrvatske. Zaključila je kako je 
integracijom ovog protestant¬ 
skog učilišta - koje je u svim 
segmentima svoga djelovanja 
(teološko obrazovanje, znan¬ 
stvena i stručna djelatnost, iz¬ 
davaštvo i dr.) prepoznatljivo 
po interdisciplinarnosti, nje¬ 
govanju ekumenizma, među- 
religijskog i općedruštvenog 
dijaloga, te čiji su studenti i 
diplomanti osobito senzibili- 
zirani za brigu o marginalizi¬ 
ranim skupinama - obogaće¬ 
no ne samo Sveučilište, nego i 
cjelokupno hrvatsko društvo. 

Nakon polaganja zakletve i 
svečane dodjele diploma, no¬ 
vim prvostupnicima i magistri¬ 
ma obratio se i zamjenik vodi¬ 
teljice Centra prof. dr. sc. Siniša 
Zrinščak. On je o ovome danu 
govorio kao svečanosti kojom 
se slavi njihov uspjeh - koji je 
istodobno i individualan, ali i 
nadindividualan što će reći da 
je postignut uz pomoć njihovih 
obitelji, rodbine, nastavnika, 
učitelja i odgojitelja. Jednako 
tako, ovom promocijom oni 
stječu privilegij pripadnosti 
visokoobrazovanoj sferi našeg 
društva u koju donose predno¬ 
sti svoga obrazovanja, a to su 
pluralizam i humanizam. Na¬ 
šoj zemlji trebaju upravo takvi 
stručnjaci, jer će “Hrvatska biti 
demokratska i pluralistička ili 
je neće biti”. 

Svečanost je zaključio pa¬ 
stor Zeljko Mraz, glavni tajnik 
SBC u RH. On je ponajprije 
čestitao svim diplomantima, u 
nadi daje dovršetak studija po¬ 
tvrda pronađene ljubavi prema 
teologiji, a ujedno i novi poče¬ 
tak jačanja ljubavi prema Bogu 
i čovjeku. Izrazio je i uvjerenje 
daje na putu do ove točke svat¬ 
ko od njih nailazio na brojne 
poteškoće koje je mogla nad¬ 
vladati samo vjera u Boga ( sola 
fi.de). Uspjeh koji su postigli 
dovršetkom studija zapravo je 
milosni dar (sola grada). U nadi 
da će svi oni odavde krenuti da¬ 
lje s hrabrošću za nove početke, 
blagoslovio ih je riječima iz Br 
6,24-26a (sola Scriptura). • eš/ 
GC 


Međunarodni znanstveni skup u Zagrebu 

Hrvatski prijevodi Biblije 


Odjel za kulturu hrvatskoga 
jezika Hrvatskoga filološkoga 
društva (HFD) i Katolički bo¬ 
goslovni fakultet (KBF) Sveu¬ 
čilišta u Zagrebu organizirali 
su od 26. do 28. rujna 2018. prvi 
međunarodni znanstveni skup 
„Hrvatski prijevodi Biblije - je¬ 
zikoslovni i kulturni pristup”. 
Skup je održan u prostorijama 
KBF-a, u Vlaškoj 38 u Zagrebu. 

Svrha skupa bila je pred¬ 
stavljanje jezikoslovnih, prije- 
vodnih, teoloških, interdisci¬ 
plinarnih i drugih istraživanja 
tekstova pojedinih biblijskih 
knjiga na hrvatskomu jeziku, a 
nastojalo se i promicati znan¬ 
stvene spoznaje o raznolikim 
i manje poznatim prijevodima 
na hrvatski, posebno stoga što 
su mnogi prijevodi trajno ostali 
u rukopisu, mnogi prevodite¬ 
lji nisu doživjeli svoje tiskano 
izdanje, mnogi su tiskani pri¬ 
jevodi nedostupni, ili teško 
dostupni, a brojni prijevodi 
ili njihove inačice uopće nisu 
poznati široj javnosti. Skup je 
također održan i povodom ne¬ 
koliko godišnjica povezanih s 
hrvatskim prijevodima Biblije, 
od kojih je najvažnija 50. go¬ 
dišnjica izdanja Zagrebačke 
Biblije (1968. - 2018.). Ona je 



posebno obilježena 26. rujna 
2018., u organizaciji Kršćanske 
sadašnjosti iz Zagreba. 

Na ovom su znanstvenom 
skupu sudjelovali svojim prilo¬ 
zima i protestantski autori. Da¬ 
nijel Berković iz zagrebačkog 
Biblijskog instituta - voditelj 
Centra za biblijska istraživanja 
referirao je, u suradnji s Borisom 
Bečkom, o tematici naslovljenoj 
Abdomenalni organi u izvor¬ 
niku i hrvatskim prijevodima 
Psaltira - psihosomatski i meto- 
nimijski aspekti’. Lidija Matoše- 
vić, voditeljica Sveučilišnog cen¬ 
tra za protestantsku teologiju 


Matija Vlačić Ilirik, prezentira¬ 
la je rad, priređen u koautorstvu 
s Rubenom Kneževićem, Hr¬ 
vatski bezimprimaturni biblijski 
prijevodi’. U radu su kronološki 
prikazani hrvatski biblijski pri¬ 
jevodi koje su objavili nekato- 
lički izdavači odnosno biblijska 
društva ili razne organizacije 
protestantske provenijencije te 
autori pojedinci iz protestant¬ 
skih crkava ili same crkve. 

Svi ovi prijevodi ne nose 
imprimatur Katoličke Crkve 
stoga nisu službeno bili prepo¬ 
ručljivi katoličkim čitateljima, 
premda su neki od njih imali 
utjecaja u katoličkim biblij¬ 
skim i vjerskim krugovima. 
Prezentirana su također još 
dva rada u kontekstu biblij¬ 
skog prevođenja kod prote¬ 
stanata: Vera Blažević Krezić, 
Tanja Kuštović i Mateo Žagar 
izložili s rad ‘Biblijski tekstovi 
uraške protestantske tiskare 
u suodnosu’, a dr. sc. Marina 
Schumann ‘ Posvetne poslani¬ 
ce uz reformacijske prijevode 
Biblije - komparativna ana¬ 
liza žanra’. Sažeci ovih, kao i 
ostalih izlaganja, dostupni su 
u knjižici sažetaka objavljenoj 
na web-stranicama organiza¬ 
tora simpozija. • GC 

Djelovanje ranih biblijskih kolportera 

Knjižica o Wr lhelmu 
Lichtenbergeru 


Počeci baptizma na južnosla¬ 
venskom prostoru sežu u dru¬ 
gu polovinu 19. stoljeća i čvrsto 
su povezani s djelovanjem bi¬ 
blijskih kolportera Britanskog 
i inozemnog biblijskog druš¬ 
tva (Bridsh and Foreign Bible 
Society). Najoznatiji kolporter 
u regiji bio je Wilhelm Lichte- 
nberger (1844. - 1922.). Dje¬ 
lovao je u Beogradu pune 54 
godine, nakon što je 1868. sti¬ 
gao u ove krajeve iz Biblijske 
škole u Švicarskoj (Pilgermi- 
ssion St. Crischona), zajedno 


s Adolfom Locherom koji će 
poslije raspačavati Biblije i u 
Slavoniji te dolaziti u Daruvar 
kod baptističke obitelji Lotz. 
O Lichtenbergerovu životu 
i radu objavljena je 1968. na 
njemačkom knjižica Wilhelm 
Lichtenberger: Der Bibelman 
von Belgrad, važna za sagleda¬ 
vanje konteksta ranih bapti¬ 
stičkih gibanja i na hrvatskom 
prostoru. Knjižica je od ove go¬ 
dine dostupna i u srpskom pri¬ 
jevodu (Vilhelm Lihtenberger, 
Prodavač Biblija iz Beograda, 



Beograd, Ikonos, 2018., 56 str.), 
zalaganjem urednika Ikonosa 
Draška Đenovića, a izdana je 
povodom 150. obljetnice prvog 
izdanja Daničić-Karadžićeve 
Biblije. #GC 

Znanstveni skup u Svetom Križu Začretju 

Prinos Alojza 
Jembriha 


proucavan|u 
protestantske 


književnosti 


U Svetom Križu Začretju 
održan je 16. veljače 2018. 
znanstveni skup u povodu 70. 
obljetnice života istaknutoga 
slavista, filologa i kajkavologa 
prof. dr. sc. Alojza Jembriha. 
Znanstveni skup u Muzeju 
Žitnica organiziralo je društvo 
Kajkaviana i Hrvatska udruga 
Muži zagorskog srca. O bo¬ 
gatome radu prof. Jembriha 
na svim područjima njegova 
znanstvenog interesa referi¬ 
rali su dr. Ivana Klinčič, dr. 


Vladimir Krušič, akademik 
Nikole Benčič, Ruben Kneže¬ 
vić, Željko Vegh, Ines Krušelj- 
Vidas, Mirko Ivanjek i dr. Raj- 
ko Fureš. 

Prof. dr. sc. Alojz Jembrih, 
poznati slavist i filolog rođen 
je u Varaždinu 11. 6. 1947. Na 
Bečkome sveučilištu studirao 
je slavensku filologiju i dok¬ 
torirao 1977. temom o hrvat¬ 
skom piscu Antunu Vramcu. 
Radio je u Staroslavenskom 
institutu i u Zavodu za jezik 


(danas Institut za hrvatski 
jezik i jezikoslovlje) u Zagre¬ 
bu te kao docent i izvanred¬ 
ni profesor na Filozofskom 
fakultetu u Ljubljani, potom 
u Višoj učiteljskoj školi u Ča¬ 
kovcu te na Hrvatskim stu¬ 
dijima u Zagrebu (od 2005. 
redoviti profesor), kao i na 
Teološkom fakultetu Matija 
Vlačić Ilirik. Umirovljen je 
2017. Njegov znanstvenoistra¬ 
živački rad obuhvaća povijest 
hrvatske književnosti i jezika 
(također i kod gradišćanskih 
Hrvata), povijest hrvatske 
leksikografije, kajkavsko nar¬ 
ječje, povijest kajkavske knji¬ 
ževnosti za djecu i povijest 


hrvatskokajkavskih gramati¬ 
ka. Dao je znatan prinos po¬ 
vijesti hrvatske književnosti i 
jezika. Priredio je pretiske če¬ 
trdesetak knjiga hrvatskih au¬ 
tora: S. Konzula, A. Vrameca, 
G. Mekinića i drugih. Urednik 
je pretisaka brojnih uraških 
izdanja, uključujući i Konzul- 
Dalmatinov Novi testament 
na glagoljici i ćirilici. Upravo 
o njegovu prinosu proučava¬ 
nju hrvatske protestantske 
književnosti govori prilog R. 
Kneževića, objavljen u časopi¬ 
su Hrvatsko zagorje 1-2/2018, 
20-38 te u posebnom zbor¬ 
niku radova sa znanstvenog 
skupa. #GC 

Promocija knjige u Daruvaru 

Debogumilizacija 

bosanskog 

srednjovjekovlja 


U dvorani Pučke knjižnice i či¬ 
taonice u Daruvaru održana je 
5. travnja 2018. prva promocija 
knjige dr. sc. Redže Trake De¬ 
bogumilizacija bosanskog sred¬ 
njovjekovlja. Uloga bogumilskog 
dualizma u stvaranju srednjo¬ 
vjekovnog bosanskog identiteta 
(Zagreb/Sarajevo, Synopsis; 
Osijek, Visoko evanđeosko teo¬ 
loško učilište u Osijeku, 2017). 
Redžo Trako član je daruvar¬ 
ske Baptističke crkve, preda¬ 
vač na Visokom evanđeoskom 
teološkom učilištu u Osijeku te 


urednik prvog prijevoda cijele 
Biblije na bosanski jezik. Godi¬ 
ne 2008. doktorirao je iz sred¬ 
njovjekovne povijesti na Sveu¬ 
čilištu u Belfastu tezom o ulozi 
bogumilstva u stvaranju sred¬ 
njovjekovnoga bosanskog iden¬ 
titeta, a godine 2016. izabran 
je za redovnog člana Europske 
akademije znanosti i umjetno¬ 
sti, međunarodne akademske 
organizacije osnovane 1990. u 
Salzburgu. Debogumilizacija 
bosanskog srednjovjekovlja bavi 
se pitanjem srednjovjekovnoga 


EtEBŽti 

TRAKO 



DEBOGUMILIZACIJA ( 45- 
BOSANSKOG I ■jg I 
SREDNJOVJEKOVLJA 


kršćanskog dualističkog kri¬ 
vovjerja, poznatog kao bosan¬ 
ski bogumilizam ili bosansko 
krstjanstvo te propituje mo¬ 
gućnost njegova utjecaja na 
stvaranje srednjovjekovnoga 
bosanskog identiteta. Na po¬ 
sljetku se zaključuje da „na po¬ 
dručju današnje bosanskoher- 
cegvačke države nema tragova 
postojanja bilo kakvog bogu¬ 


milskog dualističkog krivovjer¬ 
ja, upravo kao što ih nema ni na 
najbližim prekograničnim po¬ 
dručjima triju susjednih drža- 
va“, stoga se naglašava potreba 
potpune debogumilizacije bo¬ 
sanskog srednjovjekovlja. 

Knjigu je recenzirao dr. sc. 
Ivan Markešić te istu predočio 
na daruvarskoj promociji (na¬ 
knadno objavljena u časopisu 
Socijalna ekologija 2/2018), a 
na knjigu se opširno kritički 
osvrnuo i dr. sc. Gorčin Diz¬ 
dar na portalu časopisa Be¬ 
har. Tema o tzv. bogumilstvu 
zanimljiva je i baptističkim 
čitateljima, jer su ‘bogumili’ 
bilo svojedobno popularizira¬ 
ni kod inozemnih baptističkih 
povjesničara (Gill, Hopper 
i dr.), kao navodni ‘preteče’ 
protestantata na ovim prosto¬ 
rima, a i sam autor Trako go¬ 
vori o razvijanju ovog ‘mita’ 
kod nekih protestantskih mi¬ 
sionara. • GC 

Jovanka i Stevo VULETIĆ, 
Životopis 

Daruvar, Logos, 2018., 188 
str. U svibnju 2018. najavljen je 
na amazon.com izlazak knji¬ 
ge Životopis Jovanke i Steve 
Vuletića, gdje se knjiga mogla 
i odmah nabaviti. Hrvatsko iz¬ 
danje, izlazi krajem ove godine 
u nakladi i distribuciji daruvar¬ 
skog Logosa. 

Životopis Jovanke i Steve 
Vuletić vrijedan je uradak već 
i po tome što je to rijetko, ako 
ne i jedino nepisano osobno 
svjedočanstvo o pastorskoj i 
misijskoj službi u baptističkim 
crkvama iz tog vremena. Jed¬ 
nostavnim opisima osobnih 
životnih iskustava, kao i opisima ljudi i događaja te iznošenjem nekih 
detalja iz života i djelovanja crkava... pred nama se oslikava duh jednog 
vremena , poglavito onog vjerničkoga. Svjedoci tog vremena iz dubi¬ 
ne svojih sjedanja, posve iskreno, iznose životne radosti i tuge, čežnje 
i razočarenja. Doista je impresivna njihova priča u kojoj se prepoznaje 
čudotvorna Božja providnost... (iz predgovora urednika S. Derete). 

Stevo Vuletić (1929. - 2014.) služio je sa svojom suprugom Jovan- 
kom (1936. -) kao propovjednik u baptističkim crkvama u Lici (Pla- 
ščanskoj dolini), Karlovcu, Sisku, Zadru te na Banovini, a jedno vrijeme 
i u Leskovcu (Srbija). Bio je član prve generacije studenata Baptističkog 
teološkog seminara, otvorenog 1954. u Zagrebu. • GC 


Nada BABIĆ, Hrvatski prijevodi 
Novoga zavjeta od 20. stoljeća 

Zagreb, Kršćanska sadašnjost, 

2018., 336 str. Uoči Prvoga me¬ 
đunarodnog znanstvenog skupa 
o hrvatskim prijevodima Biblije, 
održanog u Zagrebu od 26. - 28. 

9. 2018, objavljena je knjiga Nade 
Babić o hrvatskim prijevodima 
Novoga zavjeta od 20. stoljeća, 
a kontekstualno su spomenu¬ 
ta i sva važnija prethodna izda¬ 
nja. Knjiga se temelji na njezinoj 
doktorskoj disertaciji Poredbena 
analiza hrvatskih novozavjetnih 
prijevoda od početka 20. stoljeća, 
obranjenoj 2017. na Filozofskom 
fakultetu Sveučilišta u Zagrebu, 
a istražuje razlike i sličnosti svih 
objavljenih hrvatskih prijevoda 
evanđelja, samostalnih, u okviru Novoga zavjeta ili cijele Biblije, od po¬ 
četka 20. stoljeća do lipnja 2017. Po prvi su puta na jednom mjestu de¬ 
taljnije kritički obrađena i sva novija izdanja nekatoličkih odnosno pro¬ 
testantskih biblijskih prevoditelja (B.Đaković; Knjiga o Kristu - B. Lovrec 
i dr.; G. Đ. Martinjak; J. Vrtarić; R. Knežević, M. Jovanović te ostala neime¬ 
novana izdanja). Prema riječima J. Bratulića, knjiga Nade Babić „jedno je 
od rijetkih znanstvenih djela koje se bavi razlikama u hrvatskim prijevo¬ 
dima, pri čemu po broju analiziranih prijevoda i njihovih inačica daleko 
nadilazi dosadašnje radove. (...) Djelo je namijenjeno proučavateljima 
hrvatskoga jezika, ali i proučavanju hrvatske biblijske tradicije." • GC 



HRVATSKI PRIJEVODI 
NOVOGA ZAVJETA 
OD 20. STOLJEĆA 



Tko su bili hrvatski prevoditelji 
Biblije. Zbornik radova 
znanstvenog simpozija, 

Zagreb 2013, [ured¬ 
nik Danijel Berković], 

Zagreb, Biblijski insti¬ 
tut - Centar biblijskih 
istraživanja, 2018., 

182 str. 

U rujnu ove godine 
objavljen je Zbornik Tko 
su bili hrvatski prevodi¬ 
telji Biblije u kojem su 
prezentirani radovi sa 
simpozija održanog u 
Zagrebu 2013, također 
u organizaciji Centra 
biblijskih istraživanja. U 
zborniku su predoče¬ 
ni radovi katoličkih (A. 

Rebić, B. Beck, J. Brnčić, 

M. Cifrak, K. Višaticki, M. 

Zovkić) i protestantskih 
bibličara (D. Berković, R. Knežević). D. Berković piše o biskupu Maksimi- 
Ijanu Vrhovcu i njegovoj Bibliji, a R. Knežević o rimskim izdanjima Karad- 
žićevih 'Evanđelja', o jedinim ovdašnjim nekatoličkim biblijskim prijevo¬ 
dima koji su dobili katolički imprimatur. • GC 


TKO SU BILI 
HRVATSKI 
PREVODITELJI 
BIBLIJE 


Bilten 



Stoti broj Biltena - Internog glasila Ženskog rada pri SBC u RH 

Bilten - Interno glasilo Ženskog rada pri Savezu baptističkih crka¬ 
va u RH objavilo je, s nadnevkom od 1. prosinca 2018, svoj stoti broj. U 
virtualnom intervjuu, naslovljenom 'Božja vjernost kroz godine', evoci¬ 
ran je rad dosadašnjih urednica Biltena tijekom proteklih četvrt stoljeća 
(Edita Turinski, Melita Bahnik, Ksenija Magda, Melanija Ružička 
i Vesna Brezović). Sadašnja 
urednica Speranca Tomin 
zaključuje: Kao dio tima koji 
je preuzeo palicu, zahvalna 
sam Bogu na svima njima 
i njihovom radu kroz go¬ 
dine. U Biltenu su stvo- 


Biltenanaradu 


i kontinuitetu! 


rile mjesto koje pove¬ 
zuje baptističke žene 
Hrvatskejnformira ih o 
događanjima i novim 
mogućnostima te 
ih potiče na službu 
i misiju, S veseljem 
očekujemo što 
Gospodin ima u 
planu za buduć¬ 
nost našeg Bil¬ 
tena. Čestitamo 


• GC 

Novosti iz Vojvodine 

Otvorenje rekonstruirane zgrade 
Baptističke crkve u Subotici 



Gosti i domaćini na dan otvorenja obnovljene crkvene zgrade 



Unutarnji izgled nove crkvene dvorane u Subotici 


iiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiii 

Pišu: Đurđica Mačković i 
Damir Dudok 

111111111111111111111 III 11111IIIIIII11111111111111111111111111111Illllllllll 111111 

Došao je dan kada je Gospod 
uslišao naše molitve i podario 
nam novu zgradu u kojoj ćemo 
ga moći proslavljati. 

Dana 26. travnja 2016. zapo¬ 
čeli smo rušiti staru zgradu koja 
je prijetila da se sruši sama. Za¬ 
hvalni smo Gospodu za vrijed¬ 
ne ruke radnika, volontera, za 
financije da smo mogli radove 
završiti u kratkom vremen¬ 
skom roku (radovi su trajali 2 
godine). Također smo zahvalni 
i za one koji su nam došli po¬ 
moći u gradnji. Bili su to radni 
posjeti desetoro braće i triju 
sestara iz Pennsylvanije. Oni 
su svojim dobrovoljnim radom 
i materijalnim darom pomogli 
dovršetku započete obnove cr¬ 
kvene zgrade. 

Radovi su napredovali iz 
dana u dan. Puno truda uložila 
su domaća braća i sestre koji 
su skoro svakoga dana bili na 
gradilištu. Izgradnja nas je još 
više zbližila kao lokalnu crkvu 
i doživljavali smo velike blago¬ 
slove, iz dana u dan. 

Također su nam došle radne 
grupe iz Mađarske i Hrvatske 
te braća iz okolnih crkava Lju- 
tova, Cantavira, Pačira, Bačkog 
Petrovca, Kulpina, Silbaša, Er- 
devika... 

Svake smo nedjelje, posli¬ 
je bogoslužja u iznajmljenom 
prostoru, dolazili kao crkva na 
gradilište gde smo zahvaljivali 
Bogu na radovima koji su dobro 
napredovali. 

U pomoćnu salu preselili 
smo se 12. studenoga 2017. Na¬ 
kon godinu i pol zahvalili smo 
Bratskoj zajednici na iznaj¬ 
mljenom prostoru za okuplja¬ 
nje. 

Ostalo je još dosta posla za 
uraditi, a termin određen za 
otvorenje brzo se približavao. 
U velikoj sali trebalo je još po¬ 
staviti pod, grijaća tijela, ra¬ 


svjetu, klupe, ozvučenje i dru¬ 
ge „detalje“. Gospod nam je u 
tome pomogao, a dao je i još 
više: dovršili smo fasadu, ogra¬ 
du i stazu. 

Termin otvorenja, 10. lipnja 
2018., brzo je došao. Zgrada je 
bila spremna primiti naše dra¬ 
ge goste iz svih krajeva zemlje 
i inozemstva. Bilo ih je daleko 
više od kapaciteta crkvenih 
prostorija. 

Na ovom svečanom skupu 
brat Zvonimir Janečić izložio 


je historijat crkve, a brat Janoš 
Pap služio je Riječju Božjom. 
Naglasio je da crkva treba biti 
mjesto gde će se umorni, slo¬ 
mljeni grešnici dobro osjećati; 
ona mora biti mjesto svima 
koji traže Spasitelja Isusa. 
Poruka je bila izložena na te¬ 
melju teksta u Evanđelju po 
Ivanu 14,1-3. Bili smo uzbuđe¬ 
ni poput djece što smo sve ovo 
doživjeli. 

Na kraju je prigodno na¬ 
pravljena zajednička fotogra¬ 


fija koja će ostati uspomenom 
mnogim generacijama. 

Ono što je Bog započeo, On 
je i dovršio. Posla i planova još 
ima. Zelja nam je da dovršimo 
prostorije za omladinu, stan za 
propovjednika (za koga se mo¬ 
limo, da nam ga Bog pošalje ), 
kao i da otvorimo kršćanski ka¬ 
fić s bibliotekom. 

Imamo i dvije učionice u 
kojima se održavaju besplatni 
tečajevi engleskog jezika, a že¬ 
lja nam je da vrata naše crkve 
budu otvorena svakoga dana u 
tjednu, da služimo Bogu i na¬ 
šim sugrađanima raznim pro¬ 
jektima (tečaj informatike, ruč¬ 
ni radovi za žene, i dr.) 

Iskoraknuli smo korak vjere 
i Bog je taj korak blagoslovio. 
Zahvalni smo mu na tome. 

Moto pothvata gradnje naše 
crkve u Subotici i moto sastan¬ 
ka uzet je iz Jeremije 29,7: 

I tražite dobro gradu, u koji 
vas preselih, I MOLITE SE ZA 
NJEGA GOSPODU, jer u dobru 
njegovom, bit će vama dobro. • 
GC 

U Pastoralnom centru u Rijeci 

Humanitarni koncert 
udruženog zbora ‘Gloria Dei' 


Prikupljena sredstva 
za potrebe riječkog 
hospicija 


Udruženi zbor Gloria Dei odr¬ 
žao je 24. studenoga 2018, hu¬ 
manitarni koncert u riječkom 
Pastoralnom centru ‘Riječ i ži¬ 
vot 7 . Vjernici riječke Baptistič¬ 
ke crkve koji marljivo i ustraj¬ 
no vježbaju zborsko pjevanje 
odlučili su javnim nastupom 
prikupiti financijska sredstva 
za potrebe riječkog hospici¬ 
ja, jedine takve ustanove za 
skrb o terminalno bolesnim 
pacijentima u Hrvatskoj. Rad 
hospicija predstavila je njego¬ 
va ravnateljica, časna sestra 
Daniela Orbanič. Hospicij je 
osnovala Riječka nadbiskupija. 
Nakon što je hospicij postao 
sastavnim dijelom hrvatskoga 
zdravstvenog sustava oko 70% 
financijskih potreba dolazi iz 
proračunskih sredstava, dok se 
ostatak namiruje donacijama. 
Boravak u hospiciju potpuno 
je besplatan za korisnike, a i 
nekoliko riječkih baptističkih 
vjernika posljednje dane svoga 
zemaljskog života proveli su u 
ovom hospiciju. 

Zboru su se za ovu priliku 
pridružili i pjevači iz drugih 
crkava i zajednica, a kao go¬ 
sti nastupili su Jan Samardži¬ 




ja, hrvatskoj javnosti poznat 
iz nastupa u Supertalentu, te 
Ristream band koji je izveo 
tri pjesme, a je ujedno i in¬ 
strumentalno pratio pjevanje 
zbora. Program je vodila Edita 
Turinski, a zborom je ravnala 
Marta Sečen. Prilog o koncer¬ 
tu prikazan je u emisiji HTV-a 
‘Duhovni izazovi. 7 Koncert je 
također popratio i Radio Ri¬ 
jeka, a prilog je emitiran u ne¬ 
djeljnoj emisiji ‘Susreti 7 . 

Dragovoljnim su prilozima 
okupljeni pripomogli rad hos¬ 
picija. Prikupljen je iznos od 
8000 kuna. • IBA/GC 

